
Naturam  sequentibus  omnia  facilia  et  expedita  sunt  : 
contra  illam  viventibus  non  alia  est  vita  ,  quam  contra 
aquam  navigantibus. 

Seneca. 

Vita  brevis,  Ars  longa.  Vitam  longiorem,  Artem  bre-- 
viorem  facere ,  lioc  opus  ,  hic  labor  est.  Si  quis  vitae  can¬ 
cellos  extendere  cupiat,  is  paucis  vivere  discat  et  ab  omni 
festinatione  abstineat.  Longae  vero,  incertae,  difficili  Artis 
rationi  medendum  praecipue  videtur  simplicis  sensu,  veri 
amore ,  studio  brevitatis.  Quidquid  praecipies  ,  esto  brevis , 
poetas  monet  Horatius.  Quapropter,  quae  longa  docuit 
aliorum  experientia  et  sua  quemque  in  observando  industria, 
ea  in  compendium  redigenda  sunt,  quo  facilius  teneantur, 
perficiantur,  augeantur  vitae  que  brevitati  respondeant.  Pauca 
placent,  sed  selecta.  Indigesta  observationum  mole  et  ver¬ 
borum  multitudine  mentem  obrui,  constat.  Quae  brevius 
dicta  sunt,  longe  altius  animis  inhaerere,  nemo  negaverit, 
qui  in  hoc  studiorum  genere  versatus  est.  Ubi  rerum  tes¬ 
timonia  adsimt,  non  opus  est  verbis.  Hippocrates  quippe  in 
eo  per  sententias  breves  et  contractas  dicendi  genere  adeo 
excelluit,  ut  Naturae,  non  hominis  voce  locutus  esse  dicatur, 
cujus  utique,  tamquam  optimi  praeceptoris,  verba  in 
omnium  ore  versantur.  Hujus  quidem  scripta  nulla  delevit 
dies,  neque  ulla  perditura  est  temporum  injuria.  Sed  quae 
serior  protulit  aetas,  millia  et  quot  excurrit,  vasta  Medico¬ 
rum  volumina,  infinita  observationum,  experimentorum, 

conjecturarum,  dogmatum  copia  repleta,  in  locum  delata 
fuerunt,  ubi  venduntur  et  piper  et  thus  et  odores. 

Arduum  tamen  opus  esse,  summa  doctrinae  medicae  Ca¬ 
pita  et  praecipuos  medendi  canones,  in  epitomen  contra¬ 
here,  ita  ut  haec  neque  pauciora,  quam  oportet,  neque 
etiam  plura  contineat,  equidem  saepius,  et  nunc  quoque 
expertus  sum.  Qua  difficultate  autem  non  sura  deterritus 
a  consilio  experiundi,  quid  ferre  recusent,  quid  valeant 
humeri.  Indigebam  quippe  in  institutionis  domesticae  usum, 
Synopsi  aliqua  Therapiae  Generalis ,  quae ,  latine  scripta , 
et  ad  hodiernam  Medicinae,  non  speculativae  istius  ac 
pensilis ,  sed  verae  et  longo  usu  probatae ,  conditionem 
composita,  rerum  et  verborum  ratione  apta  esset,  quam 
in  lectionibus  meis  accuratius  explicarem  atque  exemplis 
illustrarem.  Sciebam  quidem ,  in  Conspectu  Medicinae  theo- 
reticae ,  quo  magnam ,  neque  immerito ,  nominis  celebri¬ 
tatem  nactus  est  Vir  Clarissimus  Jacobus  Gregory,  aliquot 
contineri  Capita ,  in  quibus  praecipua  explicentur  medi¬ 
camentorum  genera ;  ea  tamen ,  facto  periculo,  lectioni 
aptiora  quam  institutioni  scholasticae  visa  sunt.  Praeterea 
autem  liber  Clarissimi  Gregory  non  singula  continere  vide¬ 
batur  theoremata  atque  praecepta,  quae  ad  Therapiam 
generalem  merentur  referri.  Complectitur  quippe  doctrina 
haec,  praeter  medicamentorum,  quae  generalia  vocantur, 
scientiam,  universam  sanandi  philosophiam ,  ita  ut  Patho- 
logiam  generalem,  quae  est  communium  in  morbis  doc¬ 
trina,  ad  Praxin  transferre  doceat.  Quemadmodum  nimirum 
Pathologia  generalis  respondere  conatur  ad  quaestiones , 

quid  morbi  sint ,  qua  ratione  oriantur,  quos  habeant  effec¬ 
tus  :  sic  Therapia  universalis  ab  eo  initium  facit ,  ut  doceat , 
easdem  corporis  vires ,  quae  operantur  ad  morbum  gig¬ 
nendum,  praesidia  quoque  praebere  ad  affectiones  morbosas 
sanandas.  Unde  apparet ,  hanc  disciplinae  partem ,  quam 
Iatreusiogeniam  nonnulli  vocarunt ,  iis  opponi  posse  quae¬ 
stionibus  ,  quae  in  Patkogenid  tractantur.  Deinde  autem 
in  Therapia  generali  docetur,  Medicum  salutaria  illa  Naturae 
humanae  praesidia  non  solum  observare  et  intelligere  ,  ve¬ 
rum  etiam  imitari  et  regere  posse,  et  eum  in  finem  Na¬ 
turam  ,  quam  vocamus  externam ,  insignem  suppeditare 
medicamentorum  copiam.  Quam  igitur  universalem  medi¬ 
camentorum,  quibus  tria  Naturae  regna  abundant,  doctrinam 
opponere  licebit  Aetiologiae  morborum,  quippe  quae  etiam 
ab  externis  sit  repetenda.  Denique  in  Pathologia  generali 
non  nisi  universales  recensentur  morborum  effectus  :  simi¬ 
liter  in  Therapia  generali  docetur,  non  quas  singula  me¬ 
dicamenta  vires  habeant,  sed  quid  et  quomodo  agant  prae¬ 
cipua  medicamentorum  genera.  —  Unde  constat,  Therapiam 
generalem  summa  et  communia  continere  morbos  cognos¬ 
cendi  iisque  medendi  praecepta,  quorum  per  omnem  Medi¬ 
cinam  usus  latissime  pateat,  et  sine  quorum  scientia  Medicus 
ne  dentium  dolorem  quidem  rite  sanare  possit.  Si  quis 
igitur  optimum  quaerat  in  arduo  medendi  negotio  ducem, 
equidem  Interpretem  Clinicum  nullum  cognovi  neque  com- 

mendare  possum  meliorem,  quam  Therapiam  eam  genera¬ 
lem  Therapeuticae  naturali  superstructam.  Cujus  discendae 
cupidi  eorum  peregrinatorum  imitabuntur  exemplum,  qui, 

regionem  aliquam  aut  urbem  cognoscere  cupientes ,  antequam 
in  singulas  vias  ire  incipiant,  in  locum  aliquem  excelsum 
se  duci  patiuntur,  quo  melius  in  omnia  simul  intueri  pos¬ 
sint  ,  et  universam  cognoscant  rerum  videndarum  rationem , 
priusquam  singula  accuratius  indagare  incipiant.  Adderem 
plura ,  nisi  de  commendando  hoc  studiorum  genere  prae¬ 
clare  verba  fecisset  Vir  Clarissimus  Nicolaus  Paradys ,  cum 
in  Oratione  de  diligenti  Therapeuticcs  universalis  studio ,  maxi¬ 
mo  recte  medendi  instrummto ,  tum  in  Lectionibus  publicis  de 
vera  Medicinae  theoreticae  ratione ,  ejusque  finibus. 

Me  non  immerito  laudasse  scripta ,  quibus  optime  de 
Medicina  meriti  sunt  Nicolaus  Paradys  et  Jacobus  Gregory , 
praeclara  olim  Academiae  Lugduno-Batavae  et  Edinburgensis 
lumina ,  nemo  negaverit ,  qui  illius  Opuscula  Academica , 
anno  1813 ,  L.  B.  a  filio  edita ,  hujus  autem  Conspectum 
Medicinae  theoreticae ,  librum  bonae  frugis  plenissimum , 
iterum  iterumque  legendo  cognoverit.  In  utroque  scriptore 
doctrinam  longo  usu  subactam  et  ab  omni  partium  studio 
alienam ,  praeclaram  observandi  industriam ,  miram  in  vi¬ 
denda  morborum  affinitate  et  in  eruendis  communibus  medi¬ 
camentorum  effectibus  sagacitatem  atque  ingenii  acumen , 
prudentem  rationis  usum,  magnam  in  dicendo  perspicuita¬ 
tem  ,  verborum  elegantiam  ,  simplicis  sensum  et  veri  amo¬ 
rem  adeo  mirari  oportet ,  ut  optimi  sint  Medicinae  cum 
discendae  tum  docendae  magistri.  Quam  ob  rem  nemini 
mirum  videbitur ,  me  ipsa  quandoque  Clar.  Gregory  verba  , 
quippe  quae  disertissima  sint ,  in  usus  meos  convertisse  ; 
quod  tamen  non  feci ,  quin  ubique  ipsius  nomen  memorarem. 

Idem  feci  ubi  Volteleuii  aiiorumve  scripta  usurpavi  ,  quorum 
libri  notissimi  sunt. 

Post  aetatem  vero ,  qua  scripserunt  Voltelenius  atque 
Clarissimus  Gregory  (quorum  hic  anno  hujus  seculi  vicesimo 
primo ,  senex  factus ,  diem  obiit  supremum ,  ille  anno 
millesimo  septingentesimo  nonagesimo  quinto,  in  ipso 
aetatis  vigore  exstinctus  est)  ,  praeter  medicamentorum  doc¬ 
trinam  ,  Physiologia  potissimum  insignes  fecit  progressus.  Ad 
hodiernam  igitur  scientiae  medicae  lucem ,  quantum  hoc 
facere  licuit ,  ea  ,  quae  scripsi ,  accommodare  conatus  sum. 
Qua  in  re  judicanda  hoc  tamen  tenendum  est ,  universalia 
medendi  praecepta ,  longo  usu  superstructa ,  nunc  eadem 
esse ,  quae  fuerunt  Hippocratis  aut  Boerhaavii  tempore. 
Praeterea  incerta  ,  dubia ,  fallacia ,  ex  mera  hypothesi  ducta , 
si  nunquam  non  in  doctrina  medendi ,  maxime  certe  in 
ejusmodi  enchiridio ,  ad  institutionis  domesticae  usum  desti¬ 
nato  ,  sedulo  evitanda  sunt.  Quid  enim  juvat ,  rerum  qua¬ 
rumvis  reddere  rationem  posse  ,  nodos  difficiles  ingenii  acu¬ 
mine  solvere ,  quae  sensuum  aciem  cautaeque  rationis  so- 
lerLiam  fugiunt ,  naturae  arcana  conjecturis  et  quadam  veluli 
divinatione  explicare ,  ut  qui  per  somnium  detegat ,  quod 
vigilanti  scire  negatum  sit  ?  Si  quis  dubitet ,  legat  praecla¬ 
ram  ,  ex  qua  verba  haec  desumta  sunt ,  Hieronymi  Davidis 
Gaubii  Praefationem  ad  editionem  alteram  Institutionum 
Pathologiae  medicinalis.  Denique  ,  ut  hoc  cum  Gaubio  ad¬ 
dam  ,  viva  auctoris  vox  illustrationem  promittit.  Si  quis 
igitur  miretur ,  me  in  explicanda  medicamentorum  actione , 
substitisse  in  generalioribus ,  neque  mentionem  fecisse  de 

conjecturis ,  quas  Medici  recentiores  de  eo  doctrinae  genere 
protulerunt ,  id  velim ,  non  ignorantiae  ,  sed  consilio  tribuat. 
Usum  enim  spectavi  in  singulis ,  neque  multum  curavi  ea , 
quae  in  sanandi  negotio  nullam  operam  praestare  valent. 

Neque  etiam  ab  hoc  Medicinae  tempore  magis  quam  ab 
aetate ,  qua  Orationem  habuit  Paradysius ,  alienum  esse 
argumentum ,  quo  explicando  discipulis  prodesse  conatus 
sum ,  quisque  largietur ,  qui  altius  res  nostras  perspexe¬ 
rit.  Testor  frequentem  venenorum  usum ,  quem  apud  non¬ 
nullos  adeo  invaluisse  videmus ,  ut  quotidie  iis  utantur , 
magisque  experiri  velle  videantur ,  quid  Natura  ferat ,  quam 
faciat.  Testor  eorum  Medicorum  insolentiam ,  qui  ad  morbi 
nomen  potius ,  quam  ad  ipsam  hominis  aegrotantis  naturam , 
suam  componunt  agendi  rationem.  Testor  inconcinnam 
medicamentorum  plurium  conjunctionem ,  in  qua  saepissime 
omnis  simplicitas  Batava  deest.  Testor  recentissima  Artis 
nostrae  fata ,  regnante  morbo  gravissimo ,  qui  toti  fere 
Europae  insignem  attulit  cladem ,  in  quo  quippe  manifestis¬ 
sime  constiterit ,  per  quam  incertos  ac  vacillantes  gressus 
Medici  ad  lectos  aegrotantium  accedant ,  si  Therapiae  gene¬ 
ralis  praecepta  negligunt ,  solliciti  maxime  de  quaerendis 
medicamentis,  quae  semper  salutem  sint  allatura.  Sed  veri¬ 
tas  odium  parit ;  adeoque  tacebo  alia ,  quae  cum  apud  nos  , 
tum  apud  alios  minus  laudanda  videntur. 

De  ordine  scriptionis  paucissima  dicenda  habeo.  Omnis , 
ut  facile  apparet ,  doctrinae  difficultas  in  eo  posita  est ,  ut 
judicatu  sit  difficillimum ,  quas  corporis  affectiones  pro  sim¬ 
plicioribus  et  communibus  haberi  oporteat.  Si  enim  com- 

parentur ,  quae  a  tempore  Themisonis  et  Thessali ,  in  hunc 
usque  diem ,  de  hoc  argumento  prolatae  fuerunt  Medicorum 
sententiae ,  videmus ,  alios  non  nisi  partium  solidarum  co- 
haesionem  strictiorem  aut  laxiorem  ,  alios  vitiatam  Sanguinis 
et  reliquorum  humorum  copiam ,  aut  depravatam  eorum 
naturam ,  alios  virium  vitalium  abundantiam  aut  inopiam , 
alios  alia  summo  loco  posuisse ,  eaque  pro  communibus 
morborum  compositorum  causis  aut  elementis ,  quae  a  Ga¬ 
leno  xoivStiiteg  dicebantur ,  habuisse.  In  qua  opinionum 
discrepantia  ille  prudentissime  egerit ,  qui  singulas  corporis 
partes ,  singula  corporis  munera ,  varia  denique ,  quae  in 
homine  notantur ,  virium  genera  ,  adeo  conspirare  statuent , 
ut  sine  singulorum  indagatione  neque  sanitas  neque  morbi 
explicari  aut  intelligi  valeant.  Cui  sententiae ,  a  Medicis 
plerisque  probatae  ,  ut  majorem  comparemus  fidem  et  auc¬ 
toritatem  ,  pauca  in  hunc  locum  transferre  liceat  ex  Oratione 
ea  saepius  laudata ,  cujus  quippe  auctorem ,  in  explicanda 
morborum  origine ,  sagacissimum  fuisse  sciamus  Biologiae 
fautorem  ac  vindicem. 

«  Nimirum  (sunt  Paradysii  verba)  quum  haec  sit  cor¬ 
poris  humani  natura ,  ut  firmis  constet  partibus  et  variis 
humoribus  ,  quos  illae  continent ,  movent ,  regunt ;  habeat- 
que  infusam  per  omnia  et  omnia  animantem  Principii  vitalis 
vim  ;  atque  debeat  extrinsecus  accipere  ,  quae  corpus  instau¬ 
ret  ,  nutrimenti  materiem  :  cernitis  ,  Auditores !  quam  copiosa 
hinc  crescat  communium  corporis  affectionum  seges !  Haec 
enim  ut  mittam ,  quae  ipsis  accidunt  nutriendi  instrumentis  , 
sive  pro  salutaribus  noxia ,  sive  de  salutaribus  plus  quam 

pro  vilium  modo  adsumtum  fuerit ;  canales  certe  aut  relaxati 
impulsis  nimium  cedunt  humoribus  ,  aut  duriores  facti  nimium 
iisdem  resistunt ;  denique ,  rumpuntur.  Ipsi  vero  humores 
nunc  nimia  succrescunt  copia ,  nunc ,  posita  naturali  blan- 
ditie  ,  varia  inficiuntur  acrimonia  ,  nunc  aut  crassi  fiunt  ni¬ 
mium  ,  ut ,  quibus  fluere  debebant ,  ingredi  canales  neque¬ 
ant  ,  aut  attenuantur  adeo ,  ut ,  quibus  non  oportebat ,  viis 
elabantur.  Porro  ,  aut  cursu  humores  feruntur  ,  quam  par 
est ,  rapidiore  ;  aut  segnius  moventur  ;  aut  directione  prava 
in  abas  atque  alias  partes  incumbunt.  Ipsa  denique  vitalis 
principii  efficacia ,  alias  vividior  justo  majorem  partibus  ad 
stimulos  sensum  impertit ,  eadem  torpet  alias ,  aut  fluxa 
nimis  partibus  non  satis  constanter  inhaeret.  Istae  igitur 
affectiones ;  sive  morbosae  diatheses  ,  sive  ipsi  morbi  appel¬ 
lari  debeant ;  quum  aut  per  se  singulae  ,  aut  plures  modo 
vario  conjunctae  ,  corpori  incidere  possint ;  apparet ,  quam 
varia  inde  existant  Therapeutices  universalis  Capita.” 

Hunc  igitur  summi  Paradysii  locum  in  primis  secutus  sum  , 
ut ,  ordine  probabih ,  praecipua  morborum  simpliciorum  , 
quaeque  contra  bos  faciunt ,  medicamentorum  communium 
genera  explicarem.  Ut  vero  suam  cuique  laudem  tribuam 
libenter  fateor ,  hac  in  re  multum  mihi  profuisse ,  cum 
Cl.  Gregory  et  Gmebni  scripta ,  tum  Praeceptorum ,  e  quorum 
Schola  prodii ,  et  inter  hos  Illustrissimi  Bernardi ,  praeclaram 
et  ingenuam  institutionem  ;  cujus  recordari  non  possum  quin 
continuo  ad  omne  id  ,  quod  bonum  ,  utile  et  honestum  est , 
me  incitari  sentiam. 


Prolegormna . 


§  i. 


Therapia  vel  Therapeutice  est  doctrina,  quae  de 
Medicorum  ministerio  agit:  atque  modum  et  prae¬ 
sidia  explicat,  quibus  praecaventur,  sanantur ,  miti¬ 
gantur  morbi. 

§  2. 


Ut  triplici  huic  consilio  respondeat ,  niti  de¬ 
bet  cognitione  accurata  hominis  cum  sani  tum 
aegrotantis.  Neque  minus  cura  hominis  bene  va¬ 
lentis  ad  Medicum  pertinet ,  quam  cura  eorum , 
qui  morbis  decumbunt. 

§  3. 


Constat  hinc  de  nexu,  quo  Therapeutice  cum 
reliquis  disciplinis  medicis  cohaeret. 

§  4. 

Nata  est  doctrina  therapeutica  e  fideli  observa¬ 
tione  et  intellectu  eorum ,  quae  in  homine  et 
extra  hominem  fiunt.  Fontes  igitur  Therapiae  sunt 
Experientia  et  Ratio. 

§  5. 

Esse  aliquam  medendi  scientiam  ,  ex  ingenti  intel- 
ligas  praesidiorum  numero  ,  quibus  Natura  mor¬ 
bis  medetur,  aut  quorum  usum  indicat  artifici. 

§  6. 

Doctrina  haec  evidentiam,  non  mathematicam, 
sed  empiricam  habet.  Certum  hoc,  quod  in  The¬ 
rapia  est,  nititur  unitate,  simplicitate  et  ordine, 
quales  Natura  adhibet  in  quavis  actione. 

$  7. 

Si  praesidia  spectes ,  quae  Therapia  cum  in¬ 
dicat,  tum  adhibet,  iu  medicam  et  chirurgi¬ 
cam  dividi  potest. 

5  8. 

Si  ad  consilium  attendas,  quod  Therapeutice  sibi 
proponit,  in  generalem  et  specialem  dispescitur. 

§  9. 

Therapeutice  generalis  morbos  explicat  simplices 
et  generales  (Graeci  dixerunt  diatheses),  atque 
universalia  remedia  indicat ,  quibus  sanandi  sunt. 

§  10. 

Specialis  morbos  interpretatur  singulos ,  non 
solum  genere  sed  specie  quoque  diversos,  etiam  com¬ 
positos:  nec  praecipua  tantum  remediorum  genera  , 
sed  singula  docet  adversae  valetudinis  praesidia. 

§  11. 

Therapia  generalis,  praeter  praecepta,  morbos 
simplices  et  universales  sanandi ,  probabilem  pro¬ 
ponit  ejusmodi  morborum  theoriam. 

§  12. 

Constat ,  artem  morborum  cognoscendorum  ,  qu& 
medendi  scientia  potissimum  nititur,  necessario 
ad  doctrinam  therapeuticam  universalem  referri. 

§  13. 

Complectitur  ergo  Therapia  generalis  praecepta 
universalia  cum  cognoscendi ,  tum  sanandi  mor¬ 
bos.  «  Artis  curandi  ambitum  in  duo  capita  (di¬ 
vidunt)  ,  in  cognitionem  corporum ,  quibus  ap¬ 
plicantur  auxilia ,  et  ipsam  auxiliorum  naturam.” 
Galenus, 

§  14. 

Doctrina  haec  summam  habet  utilitatem  :  clavis 
est  ad  Therapiam  specialem  ,  et  acus  nautica ,  qua 
Medicus  regiltir,  ad  aegrotantium  lectos. 

§  15. 

Ex  usu  et  pretio ,  quod  doctrinae  huic  tri- 

buitur,  rationalem  Medicum  ab  empirico  medica- 
stro  distinguas. 

§  16. 

Etsi  doctrinae  hujus  initia  inveniantur  apud 
Hippocratem ,  et  licet  Galenus  libros  de  medendi 
methodo  scripserit 9  Celsus  tamen  primus  fuit,  qui 
eam  accuratius  definivit  ejusque  locos  principes 
explicuit. 

§  17. 

Post  renatas  literas ,  seculo  potissimum  decimo 
quinto  et  sexto  ,  Valescus  de  Taranta ,  Leonar- 
dus  Fuchsius ,  Alpbonsus  Bertotus  ei  Johannes 
Riolanus  doctrinam  hanc  data  opera  explicarunt, 
neque  tamen  abstinuerunt  a  Galeni  et  Arabum 
subtilitate  atque  minutiis. 

§  18. 

Seculo  decimo  octavo ,  disciplina  haec  fautores  et 
interpretes  habuit  Boerhaavium  atque  ffoffmannum. 

§  19. 

Exeunte  seculo'  praecedente  et  nostra  aetate, 
Therapiam  universalem  Angli  potissimum  per¬ 
fecerunt,  Andreas  Duncan ,  Thomas  Whiters , 
Philippus  Lobb  ,  Jacobus  Gregory.  In  Germania 
excelluerunt  Heckerus,  Hufelandius  et  Gmelinus. 

S  20. 

Inter  auctores  memoratos  maxime  commendari 
merentur  Jacobus  Gregory  atque  Gmelinus. 

J.  Gregory  ,  Conspectus  Medicinae  theorelicae  elc.  Edinburg 
1782.  II  vol,  8vo ;  edit,  octava  ,  ibid.  1850,  tino  vol. ,  form.  8va; 

F.  G.  Gmelin,  Allgemeine  Therapie  uer  Kranklieiten  des 
MenSehen.  Tiibingcn  1830.  8vo. 

PARS  I. 

De  cognoscendis  morbis . 

CAPUT  1. 

Ve  iis,  quae  ad  morborum  cognitionem 
sunt  investiganda . 

§  21. 

Pies,  in  quas  Medicus  inquirere  debet,  ut  mor¬ 
bos  cognoscat,  vel  ad  aegrotantem  perlinent,  vel 
ad  externa,  in  quorum  contubernio  vivimus. 

§  22. 

Examen  aegrotantium  vel  praeterita  spectat , 
vel  praesentia  ,  vel  futura. 

§  23. 

Anamnesi  vel  praeteritorum  cognitione  indige¬ 
mus  ;  1)  ad  causas  morborum  investigandas;  2)  ad 
faciliorem  et  certiorem  eorum  diagnosin;  3)  ad 
judicium  de  morborum  gravitate  atque  periculo. 

§  24. 

Ut  ea,  quae  praecesserunt  morbum,  cognoscas, 
attendendum  est ;  i)  ad  aetatem ,  sexum ,  tempera¬ 
mentum,  corporis  habitum  et  aegrotantium  constitu¬ 
tionem;  2)  ad  effectum,  quem  externa,  sive  uni¬ 
versalia  sive  propria  sint,  ratione  directa  vel  indi¬ 
recta,  in  aegrotantem  habuerunt;  3)  ad  indolem 
morborum,  qui  antea  obtinuerunt ;  4)  ad  sympto¬ 
mata  praesentia,  quae  praeteritorum  habentur  in¬ 
dicia,  ut  v.  c.  sunt  foveae  cutaneae  post  variolas , 
cicatrices  in  collo  post  scrophulam ,  oculorum 
lippitudo  post  syphilidem  etc. 

§  25. 

Ut  morbo  feliciter  medeatur ,  Medicus  in  primis 
attendat  ad  praesentium  rationem.  Quae  praesen¬ 
tium  cognitio  ,  diagnosin  dicunt ,  necessaria  est ; 

1)  ad  dignoscendam  morbi  formam  et  indolem ; 

2)  ad  aptam  illius  curam  ;  3)  ad  exitus  futuri  prae¬ 
scientiam.. 

§  26. 

Ad  formandam  justam  morborum  diagnosin , 
inquiras;  1)  in  ea,  quae  §  24  jam  recensuimus ; 

2)  in  signa ,  quae  in  totius  corporis  habita  obvia 
sunt  ( qualitates  sensibiles  alienatas  dicunt)  ; 

3)  in  actiones  laesas  et  sensationes  molestas  ;  4)  in 
ea,  quae  a  corpore  excernuntur  morbique  causae 
sunt  vel  effectus. 

§  27. 

Prognosis  artem  complectitur  cum  praevidendi 
morbum,  tum,  praesente  morbo,  praesciendi  et 
praedicendi  mutationes  futuras  et  exitum.  Quae 
futurorum  divinatio  Medico  prodest,  1)  ut  satis¬ 
faciat  aegrotis  eorumque  familiaribus,  jure  suo  scire 
cupientibus,  quid  sperandum  metuendumve  sit;  2) 
ut  sibi  conciliet ,  alat ,  augeat  aegrotorum  fiduciam  , 
suamque  simul  tueatur  famam;  3)  ut  mature  mor¬ 
borum  ortum  et  mutationes  praevideat,  quo  immi¬ 
nens  arceatur  periculum ;  4)  ut  promoveat  Eu- 
thanasiam. 

§  28. 

Nititur  haec  divinandi  ars  accurata  anamnesi  atque 
diagnosi.  Prae  aliis  autem  Medicus  attendat,  1) 
ad  universam  aegrotantium  constitutionem;  2)  ad 
naturam  causarum,  quae  produxerunt  morbum,  et 

ad  indolem  morbi  ipsius ;  3)  ad  symptomatum  diu¬ 
turnitatem  f  continuum  progressum  et  vehemen¬ 
tiam  ;  4)  ad  virium  rationem ;  5)  ad  conamina 
Naturae ,  salutem  propriam  propugnantis ;  6)  ad 
animi  pathemata  et  universam  illius  rationem. 

§  29. 

Rite  cognitis,  quae  ad  aegrotantem  hominem 
pertinent,  inquirendum  est  in  externa. 

§  30. 

Attendatur  ad  aeris  atmosphaerici  rationem ,  ad 
anni  tempus,  ad  ventorum  indolem,  ad  aquarum 
et  locorum  diversitatem. 

§  31. 

Neque  minus  ratio  habenda  est  muneris ,  quo 
fungebatur,  artificii,  quod  exercebat,  opificii,  quo 
victum  quaerebat  aegrotus :  neque  perinde  est , 
utrum  domi  res  angusta  sit ,  an  vero  in  conditione 
lautiori  vivatur. 

§  32. 

Attendas  ad  habitaculum,  ad  locum,  ubi  decum¬ 
bat  aeger,  ad  vestes,  ad  lecti  rationem ,  ad  diaetam 
et  ad  vivendi  genus. 

§  33. 

Ad  familiares  ,  amicos ,  adstantes ,  curatores  et 
curatrices ,  quorum  quippe  negligentia  aut  male 
sedula  diligentia  aegrotantibus  saepissime  obsint, 

CAPUT  II. 

De  modo  et  praesidiis ,  quibus  morborum 
fit  exploratio. 

§  34. 

In  aegrotantium  examine,  tria  sunt  investigatio- 

uis  adjumenta,  observatio ,  interrogatio ,  <?*- 
ploratio. 

§  35. 

Ad  observandos  morbos  faciunt  visus,  tactus» 
auditus  ,  olfactus  ,  gustus. 

§  36. 

Visu  judicium  fert  Medicus  de  volumine,  forma, 
colore  corporis  singularumque  partium  :  praeterea 
de  universo  habitu,  de  faciei  oculorumque  ratione, 
de  decubitu  et  similibus.  Excrementa  etiam  et  mo¬ 
dus,  quo  functiones  quaedam  corporis  obtinent, 
visu  explorari  possunt. 

§  37. 

Tangitur  pulsus,  ut  de  functionum  vitalium  ra¬ 
tione  constet.  Praeterea  tactu  exploramus ,  utrum 
stricta  an  laxa  sit,  rigida  an  tenera,  dura  an  mollis, 
aspera  an  laevis,  sicca  anbumida,  calida  an  frigida 
cutis,  vel  universi  corporis,  vel  partium  singularum, 

§  38. 

Morbis  quibusdaiq  proprius  est  odor  peculiaris : 
saepe  etiam  per  os  vel  per  nares  foetorem  spargunt 
partes  internae.  Urinae  quoque  et  faecum  indolem 
foetor  quandoque  declarat. 

§  39. 

Auditu  constat  de  aegrotantium  voce  et  loquela, 
de  statu  respirationis  ,  de  fracturis  ossium  etc.  Adbi¬ 
betur  quoque  auditus,  ut  percussione  slvenbrug- 
geri,  stethoscopo  Laenneci ,  plessimetro  Pior - 
riji  similibusque  explorationis  adjumentis,  inqui¬ 
ratur  in  pectoris  et  abdominis  morbos. 

§  40. 

In  diabete  mellito  aliisque  morbis,  quandoque 
gustu  explorarunt  Medici  excrementa  corporis. 

§  41. 

IVon  solum  aegrotantium  responsa  ad  quaestiones 
ipsis  propositas  audienda  sunt,  sed  etiam  ex  iis 
elicienda  est  x*erum  narratio,  quae  cum  corporis, 
tum  animi  conditionem  declarare  solet. 

§  42. 

In  morbis,  quibus  infantes,  homines  debilissimi , 
non  conscii  sui,  delirantes,  et  maniaci  decumbunt, 
interrogari  oportet  matres ,  nutrices,  familiares  at¬ 
que  adstantes. 

§  43. 

Aegrotos  interrogaturi ,  cum  praeterita ,  tum  prae¬ 
sentia  spectamus. 

§  44. 

In  quaestionibus  suis  Medicus  sit  sedulus  indaga¬ 
tor  causarum  morbi  praedisponentium  et  occasi- 
onalium:  percontetur  de  aetate,  de  vita  ante  acta, 
de  loco  natali,  de  familiaribus,  de  habitationis  lo¬ 
co,  de  vivendi  genere,  de  munere  quo  functus  est 
aeger ,  de  corporis  fabrica  et  functionibus  praeci¬ 
puis  ,  de  animi  pathematibus ,  de  evolutionis  perio¬ 
dis  ,  de  morbis  praegressis  :  inquirat  dein ,  an  di¬ 
aetae  errores,  subita  aeris  mutatio,  excretionis 
cujusdam  suppressio,  aut  alia,  occasionem  morbo 
praebuerint. 

§  45. 

Quod  attinet  ad  praesentia,  roget  Medicus  de 
morbo  ipso,  de  causis,  de  symptomatibus. 

§  46. 

Ratione  morbi ,  roget  de  illius  origine,  progressu, 
sede,  vehementia,  mutationibus 5  deinde  inquirat» 
num  hae  ex  natura  morbi,  vel  post  medicamento¬ 
rum  usum,  vel  per  causas  fortuitas  obtinuerint. 

§  47. 

In  investiganda  morborum  aetiologia  t  occasio- 
nales  potissimum  causas  discere  potest  Medicus 
interrogando. 

§  48. 

In  symptomatum  examine ,  eornm  vehementiam , 
continuitatem  ,  nexum,  et  quae  alia  sunt,  spectat. 

§  49. 

Ut  in  symptomatum  investigatione  rite  proce¬ 
damus,  rogandum  est  de  praecipuarum  corporis 
functionum  conditione,  de  sensationibus  molestis, 
de  excrementorum  ratione. 

§  50. 

Tertium  investigationis  praesidium  est  exploratio 
partis  affectae ,  sive  manu  nuda  fiat ,  sive  armata 
speculo  ,  stethoscopo  ,  specillo  aliisque* 

§  51. 

Chemica  etiam  exploratio  eorum ,  quae  e  corpore 
excernuntur,  in  investiganda  morborum  natura  lu¬ 
cem  praebere  potest. 

PAES  II. 

De  sanandis  morbis . 

SECTIO  I. 

Praecepta  generalia  de  arte  medendi  morbis . 
CAPUT  I. 

De  Therapeutice  naturali ,  sive  de  praesidiis , 
quae  Natura  habet  ad  sanandos  morbos. 

§  52. 

Voce  Naturae,  secundum  Sydenhami,  Baglivii 


10 


aliorumque  definitionem ,  complexus  significatur 
causarum  vel  virium  naturalium  ,  homini  tum  sano , 
tum  aegrotanti  insitarum,  quae,  quamvis  perse 
brutae  sint,  summo  tamen  consilio  reguntur,  atque 
secundum  certas  et  constitutas  leges,  ad  corporis 
salutem  cooperantur. 

§  53. 

Naturalia  haec  sanitatis  et  adversae  valetudinis 
praesidia  ideo  accuratius  merentur  perpendi ,  quia 
medendi  ars  non  solum  prima  inde  cepit  initia, 
sed  et  his  ipsis  Naturae  viribus  ita  innititur ,  ut 
sine  illis  exquisitissima  Medicorum  industria  nihil 
proficiat.  Ut  Aetius  habet:  %pij  i^itrrii/xovx  ruv  Qvasus 
'spyuv  slvai  <rav  txrpov, 

§  54. 

Esse  aliquam  Naturae  virtutem  medica  U  icem , 
cum  ratio  tum  experientia  docet.  E  cognita  cor¬ 
poris  viventis  ratione  eam  augurari  licet,  ab  iis, 
quae  ad  aegrotantium  lectos  fieri  videmus ,  evidentia 
conjecturae  nrobatur* 

$55. 

Ratione  docemur,  corpus  organicum,  vitam  tu¬ 
endi  speciemque  propagandi  facultate  instructum  , 
ejusmodi  vires  habere ,  quibus  vitae  impedimenta 
arcere ,  potentiarum  nocentium  vim  destruere  ,  tur¬ 
batum  oeconomiae  aequilibrium  restituere  possit. 

§  56. 

Experientia  docet:  1)  hominem,  in  quo  semina 
morborum  quam  plurima  insunt,  quemque  mag¬ 
nae  virium  nocivarum  multitudini  expositum  dicas, 
sanum  vegetumque  saepissime  vivere;  2)  nullum 
morbum  esse,  qui  non  saepissime  sanatus  sit,  Na- 

turae  soli  relictus;  3)  morbos  sanari  secundum 
melbodos  diversissimas  artis,  adeoque  sanationem 
plerumque  opificium  esse  Naturae.  Hufelandius. 

§  57. 

Quamvis  Therapeutice  naturalis  pro  fundamento 
habeat  eandem  vim  vitalem,  quae  corpus  tuetur, 
doctrinae  tamen  ergo ,  in  plures  quasi  dispescitur 
facultates,  singulas  corpori  nostro  concessas  ad 
maximam  a  morbo  et  morte  tutelam. 

§  58. 

Inter  has  Naturae  facultates,  sive  instrumenta 
sanitatis  naturalia,  in  primis  notare  oportet: 

I.  Facultatem  corporis  nutrientem,  qua  fit,  ut 
quaevis  hujus,  continuis  vitae  actionibus  expositi, 
jactura  reparetur,  et  ut  humorum  in  corruptelam 
proclivitas  arceatur. 

§  59. 

II.  Reparationem  partium,  quae  integritatis  dam¬ 
num,  aut  jacturam  aliquam  expertae  sunt:  quo; 
referas  sanationem  vulnerum ,  ulcerum  ,  fractui’arum. 

§  60. 

III.  Varia  Naturae  praesidia,  quibus  rerum  no¬ 
centium  stimulos  impedire  ,  cohibere  vel  minuere 
conatur:  exemplo  sint  nictitatio  oculorum  ,  uberior 
lacrymaruin  secretio ,  inaequalis  ossium  superficies 
quae  absorptione  rotundatur. 

§  61. 

IV.  Ipsius  corporis,  rebus  nocivis  irritati,  com¬ 
motionem  et  reactionem :  pertinent  huc  potissimum 
febris ,  nonnunquam  etiam  spasmi ,  convulsiones 
similesque  motus,  praesertim,  quod  ad  vim  vitae 
referri  meretur ,  cursus  placidi  et  aequalis  studium. 


12 


§  62. 

V.  Eorum ,  quae  praeter  naturam  sunt ,  sive  a 
foris  ingesta  sint ,  sive  in  corpore  ipso  fuerint  ge¬ 
nita,  assimilationem ,  coctionem,  subactionem:  quo 
pertinent  nexua/iii;,  crises  ,  suppuratio. 

§  63. 

VI.  Eorum  ,  quae  morborum  causae  vel  effectus 
sunt,  per  consuetas  aut  inconsuetas  vias  excretio- 
nem  :  quo  referas  haemorrhagias ,  ptyalismum ,  ex- 
pectorationem ,  vomitum  ,  diarrhoeam ,  sudores  , 
diuresin  ,  abcessus ,  ossium  exfoliationem  etc. 

§  64. 

VII.  Salutares  metastases  et  metaschematismos 
morborum. 

§  65. 

VIII.  Sensationes  molestas  atque  dolores ,  quibus 
vitae  custodibus  Natura  de  praesente  noxa  mature 
monet,  et  ad  medelam  quoquo  modo  quaerendam 
impellit. 

§  66. 

IX.  Partium  facultatumque  consensum ,  conspi¬ 
rationem  et  antagonismum. 

§  67. 

X.  Salutares  Naturae  effectus,  qui  ex  organica 
partium  fabrica  illarumque  viribus  et  proprietatibus 
proxime  proficiscuntur:  quo  referre  licet  contra¬ 
ctionem  spontaneam  uteri  et  abdominis  post  partum, 
mammarum  post  lactationem ,  vasorum  minorum 
post  dissectionem. 

§  68. 

XI.  Facultatem  assuescendi ,  qua  duramur  ad 
innoxie  ferendum  innumera,  quae  nec  evitare  nec 
removere  licet. 


§  69. 

XII.  Mentis  humanae  conamina  ,  quibus  corpus  . 
suum  curat)  et  periclitantem  sanitatem  tuetur. 

Conferri  merentur  Gaubii  Institutiones. 

§  70. 

Naturalia  haec  adversae  valetudinis  praesidia  per¬ 
petuae  observationis  sunt,  adeoque  Naturae  auc¬ 
toritate  nituntur.  Hippocratis,  Boerhaavii,  Syden- 
hami  et  optimorum  ,  quocumque  tempore  vixerint , 
Medicorum  scripta  exemplis  abundant,  quibus  lu¬ 
culenter  constat  de  provida  Naturae  hnmanae  in 
sanitate  servanda  morbisque  sanandis  cura. 

§  71. 

Neque  tamen  acquiescere  licet  in  solis  observati¬ 
onibus;  quae  visa  sunt,  explicare  studeat  Medicus, 
ut  omnem  teneat  Tberapeutices  naturalis  rationem. 

§  72. 

Quae  Naturae  interpretatio  nec  difficilis,  nec 
obscura ,  nec  dubia  est ,  si  vires  et  leges  oecono¬ 
miae  animalis  rite  intelligamus.  Cx  his  sanatio 
non  minus  explicari  debet,  quam  morborum  origo 
et  incrementum. 

§  73. 

Plura  Naturae  humanae  conamina  salutaria  cum  e 
legibus  instinctus  naturalis,  tum  e  proprietatibus 
mentis  et  animi  explicari  oportet. 

§  74. 

Magnam  lucem  praebent  ipsius  corporis  proprie¬ 
tates,  robur  vitale,  sensilitas,  irritabilitas,  contrac- 
tilitas  ,  nutritionis  negotium  ,  assimilandi  facultas , 
vis  reproducliva,  quaeque  has  regunt,  agendi  leges. 
Quo  referatur  etiam  doctrina  de  secretionum  lege, 

dc  vasorum  lymphaticorum  actione,  de  stimulis 
idiopathicis  et  sympathicis,  de  irritamentis  denique, 
quae  brevioris  aut  longioris  sunt  durationis  (leges 
consuetudinis).  Conf.  Hufelandius. 

CAPUT  It. 

De  Artis  facultate  in  observandis ,  imitandis 
et  regundis  Naturae  viribus. 

§  75. 

Naturae  Auctoris  beneficio  ,  homini  in  praeclara 
sensuum  fabrica  optimum  concessum  est  observa¬ 
tionis  et  explorationis  praesidium.  In  sensibus 
integris  et  exercitatis  facultas  residet  ad  Natu¬ 
rae  vocem  audiendam,  et  ad  ea,  quae  operatur, 
videnda. 

§  76. 

Praeter  sensus,  ratione  multiplici  explorantes, 
homo  ad  intellectum  Naturae,  praeclaras  nactus 
est  ingenii  vires ,  quae ,  si  rite  fuerint  cultae ,  ab 
omni  parte  sufficiunt  ad  ea  intelligenda ,  quae  ipsum 
scire  oportet. 

§  77. 

Quum  Medicus  ingenio  et  judicio  adjutus,  Na¬ 
turae  phaenomena,  quae  sensuum  ministerio  per¬ 
cepit,  inter  se  comparare,  et  ad  causas  quae¬ 
que  suas  referre  possit ,  Valet  etiam ,  quas  Natura 
in  agendo  sequitur ,  scrutari  et  cognoscere  leges. 

§  78. 

Post  Naturae  observationem  et  intellectum,  fa¬ 
cilis  ejusdem  est  imitatio.  Hac  imitandi  facultate 
homo  per  excellentiam  pollet.  Qui  simplex  nii- 

ralus  est  remediorum  naturalium  genus ,  in  victu 
congruo  paucisque  medicamentis  plura  facile  inve¬ 
niet,  quibus  illorum  imitari  possit  effectus; 

§  79. 

Si  Medico  liceat  Therapeuticen  naturalem  arte 
imitari,  sequitur ,  eundem  satis  facile  fungi  cum  Natu¬ 
rae  ministerio,  tum  ejusdem  regimine  et  adjumento, 

§  80.  * 

Ut  homo  Naturae  ministri ,  adjutoris  et  rectoris 
provinciam  sustinere  possit,  a  Natura  ipsa  ea  accepit 
praesidia ,  quibus  utendum  est ,  ut  vel  calcar  addat 
vitae  languenti,  vel  effrenes  motus  cohibeat. 

§  81. 

Quamvis  vires  Naturae  medicatrices  in  iis  homi¬ 
nibus  ,  quibus  mens  sana  est  in  corpore  sano , 
quique  moderato  et  congruo  vivendi  genere  utun¬ 
tur,  optima  sint  sanitatis  servandae  et  restituendae 
praesidia,  neutiquam  tamen  morborum  sanatio  sem- 
per  Naturae  soli  potest  relinqui. 

§  82. 

Artis  necessitatem  vindicant;  1)  Exempla  homi¬ 
num  ,  qui  nascuntur  corpore  debili,  imperfecte  evo¬ 
luto,  aut  quibus  vitia  haereditaria,  congenita,  insunt; 
2 )  Societatis  humanae  ratio  ,  luxus  et  sensuuin 
illecebrae,  dissolutum  vivendi  genus  et  quae  alia 
regularem  Naturae  actionem  turbant ;  3)  Morbo¬ 
rum  exempla  ,  in  quibus  Naturam  vel  parum  vel 
nihil  valere,  docuit  usus;  4)  Ipsarum  vitium ,  quae 
corporis  salutem  tuentur ,  errores ,  ita  ut  justo  citius 
vel  nimio  impetu,  justo  tardius  vel  debilius  ,  incautius 
vel  via  longiori ,  molimina  sua  instituant. 

§  83. 

Naturam  justo  citius,  nimia  virium  intentione, 
impetu  non  interrupto  ,  actionem  suam  in  morbis 
praestare  videmus ,  si  magnum  sit  corporis  robur  , 
si  causa  faciens  morbum  impetuosa  sit  totumque  in 
consensum  rapiat  corpus  ,  si  magna  sit  vel  totius 
corporis ,  vel  singularum  partium  sensilitas  et 
irritabilitas. 

§  84. 

Quod  si  fiat,  Artis  est,  Naturae  festinationem, 
impetum ,  vehementiam  temperare. 

§  85. 

Agendi  tarditate  vel  impotentia  Therapeutice 
naturalis  notatur,  suppresso  virium  vitalium  ge¬ 
nere  ,  morbi  causis  malignis ,  obscuris ,  morbo 
gravi  atque  continuo. 

§  86. 

Naturae  consulat  Medicus ,  causas ,  quae  vires 
supprimunt ,  removendo ,  naturalia  ,  quae  torpent 
aut  justo  debiliora  sunt ,  sanitatis  praesidia  susten¬ 
tando  ,  erigendo ,  excitando .  roborando. 

§  87. 

Impedimenta  varia,  morborum  potissimum  com¬ 
plicatio,  cura  Medici  inepta,  a  justo  tramite  du¬ 
cere  possunt  Naturam ,  ita  ut  haec  viam  ingredia¬ 
tur  taediosam,  periculi  non  expertem. 

§  88. 

Medici  officium  cernitur  in  Natura  regunda, 
ellque  in  securam  viam  reducenda. 

§  89. 

Ut  Medici  munus  plerumque  in  observanda  et 
imitanda  Natura  versatur,  sic  quandoque  in  regun- 

dis,  augendis,  aut  minuendis  Naturae  viribus,  ar¬ 
tificis  officium  cernitur. 

§  90. 

Constat  hinc,  aliam  esse  Medicinam  exspectati- 
vam ,  aliam  Medicinam  activam.  Quemadmodum 
nihil  faciendo  Medicus  saepe  prodesse  censetur ,  sic 
quandoque  officium  exigit  actionem. 

§  91. 

Ut  limites  sciat ,  quibus  utrumque  Medicinae  ge  - 
nus  est  circumscriptum  ,  Medicus  probe  teneat  in¬ 
dolem  morbi,  decursum  ejus  naturalem,  virium 
vitalium  conditionem,  modum  et  tempus,  quibus 
juvare  solet  Natura, 

§  92. 

Alind  igitur  Naturae,  aliud  Artis  officium  est, 
quapropter  suam  cuique  laudem  tribui  oportet. 

§  93. 

Quo  magis  haec  calleat  Medicus ,  eo  doctioris 
et  pcritioris  artificis  nomen  meretur  ,  eo  felicius 
morbis  medebitur. 

§  94. 

Secundum  Celsi  praeceptum ,  non  profuisse ,  quam 
nocuisse ,  minus  est  malum. 

CAPUT  IIL 

De  medendi  consilio  et  de  sanationis 
diversitate . 

§  95. 

Quae  Naturae  et  Artis  auxilio  fit,  sanatio , 
morbi  est  in  sanitatem  mutatio. 

§  96. 

A  qua  distinguitur  curatio ,  quippe  cujus  labor 
praecipue  versetur  iis  in  rebus  tractandis  atque  pro 
artis  et  artificis  potestate,  exsequendis,  quae  ad 
omne  morbi  tempus ,  omnemque  morbi  formam , 
tam  sanabilem  quam  insanabilem  ,  pertinent. 

§  97. 

Ad  utrumque  curationis  et  sanationisjiegolmm 
utimur  cum  victu  et  regimine ,  tum  remediis ,  exter¬ 
nis  et  'internis. 

§  98. 

Singula  autem  sanitatis  adversae  praesidia  justo 
tempore  et  ratione  legitima  adhiberi  oportet, 

§  99. 

Quae  praecepta  tradit  de  justo  et  tempestivo 
medicamentorum  usu,  doctrina  indicationum 
vocatur. 

§  100. 

Indicatio  quippe  consilium  est,  quod  Medicus 
format  de  sanando  morbo ,  de  sanandi  modo  et 
tempore,  de  praesidiis  in  eum  finem  adbibendis. 

§  101. 

Complectitur  adeo  indicatio ;  1)  mutationem  in 
corpore  efficiendam;  2)  medicamenta  eo  consilio 
adhibenda ;  3)  tempus  et  modum  iis  utendi. 

§  102. 

In  quovis  autem  medendi  consilio,  causae  sunt, 
ut  sic  et  non  aliter  con6tituat  Medicus.  Hae  causae 
indicantium  nomine  insigniuntur,  quare  Boerhaa- 
vius  indicationem  dixit  intellectum  indicantis  in 
Medico  natum. 

§  103. 

Indicantia  igitur  in  aegrotante  ejusque  morbo 
quaerenda  sunt.  Petuntur  potissimum  a  morbi  in¬ 
dole,  causis  et  symptomatibus. 

§  104.  i 

Praeterea  tamen  aliae  etiam  conditiones ,  ne  iis 
exceptis,  quae  externa  dicuntur,  indicantia  esse 
possunt:  aetas,  sexus,  temperamentum ,  corporis 
habitus,  idiosyncrasia,  consuetudo,  vitae  genus, 
aer,  regio,  anni  tempus,  et  quae  sunt  alia. 

§  105. 

Quapropter  singula ,  quae  Medicum  faciunt  cer¬ 
tiorem  de  iis,  quae  ad  sanationem  facienda  sunt, 
sive  per  sensus,  sive  per  ratiocinium  innotescant , 
indicantium  nomen  merentur. 

§  106. 

Neque  tamen  (quae  Voltelenii  verba  sunt)  omnia 
et  singula,  quae  in  aegrotante  conspiciuntur,  phae¬ 
nomena  adeo  semper  et  ubique  conspirant,  ut 
junctim  Medici  mentem  instruant,  quidque  ipsi 
agendum  sit ,  extra  omnem  dubitationem  collocent. 
Interdum  singula  quaeque  singulare  quid  indicant , 
aut  contraria  contrarium  agendum  dictant. 

§  107. 

Hinc  (Boerhaavio  monente)  nata  est  utilis  illa  et 
celebris  doctrina  indicantis ,  contraindicantis , 
repugnantis ,  permittentis ,  coindicantis ,  cor- 
repugnantis . 

§  108. 

Quae  doctrina,  licet  non  ab  omni  subtilitate 
aliena  sit,  magnam  in  Praxi  habet  utilitatem. 

2  * 

*  §  109. 

Indicantia  illa  suut,  quae  Medico  significant, 
quid  agendum  sit  et  quo  modo. 

§  110. 

Coindicantia  ejuspiodi  res  et  conditiones  suut , 
quae  cum  morbo  praesente  ej usque  causis  et  sympto¬ 
matibus  nullum  nexum  necessarium  habent ,  cum 
iisdem  autem  consentiunt  in  commendando  medendi 
consilio  ,  indicantium  ratione  superstructo. 

§  111. 

Permittens  dicitur,  quod  indicanti  tam  parum 
repugnat,  ut  Medico  liceat  hujus  consilium  exsequi. 

§  112. 

Saepe  autem  res  adeo  diversae  observantur,  ut 
remedia  non  modo  differentia,  sed  prorsus  contraria 
et  sibimet  invicem  opposita,  postulent.  Intelligi- 
tur  hinc,  quae  sit  repugnantium  et  contraindi- 
cantium  notio. 

§  113. 

Cor  repugnantia  tandem  dicuntur,  ubi  plura 
phaenomena  simul  concurrunt,  quae  aliquam  indi¬ 
cationem  fieri  vetant.  Volt. 

§  114. 

Indicatum  Voltelenio  dicitur  id,  quod  coguo- 
scitur  agendum,  seu  mutatio,  quae  a  Medico  est 
instituenda.  Alii  indicatum  definiunt  auxilii  ge¬ 
nus  ,  quod  tum  iu  finem  adhiberi  debet. 

§  115. 

Quum  indicantia  potissimum  a  morbi  indole  , 
causis  ct  symptomatibus  petantur  (§  103) ,  indica¬ 
tionem  etiam  triplicis  generis  esse  constat,  vel  ad 

morbum  adeo  ipsum  referri ,  vel  ad  causas  ,  vel 
ad  symptomata. 

.  §  116. 

Indicatio  ,  quae  ruorbi  ipsius  sublationem  potis¬ 
simum  spectat,  curator  ia ,  therapeutica ,  radicu¬ 
lis  vel  essentialis  dicitur. 

§  117. 

Quae  morbum  praecavere  docet,  indicatio  pro- 
phylactica  vel  praeservaloria  vocatur. 

$  118. 

Quae  a  causis  morborum  sumitur  indicatio ,  cau¬ 
salis  appellatur.  Respicit  haec  praecipue  causas 
morborum  remotas,  cum  in  mente  tura  in  corpore 
collocatas ,  tum  etiam  causas  excitantes ,  quae  cor¬ 
pori  praedisposito  induxerunt  morbum.  Neque 
enim  indicatio  causalis  causam  proximam,  con¬ 
cursu  priorum  effectam,  quaeque  ipsa  constituit 
morbum,  complectitur,  quia  tunc  cum  curatoria 
conveniret. 

§  119. 

Quod  a  symptomatibus  ducitur  medendi  consili¬ 
um ,  indicatio  palllativa  ,  urgens ,  symptomati¬ 
ca  dicitur. 

§  120. 

Quum  in  morbo  quocumque  ad  virium  vitalium 
rationem  praecipue  attendendum  sit,  mirum  non 
est,  ab  his  etiam  indicationem  quandoque  peten¬ 
dam  esse.  Indicatio  autem  vitalis  est,  quae  do¬ 
cet  ,  vitam  et  vires  in  aegro  superstites  quovis  modo 
conservare  et  in  integrum  restituere.  Volt. 

§  121. 

Ut  vitalis  indicatio  omnium  primaria  et  caeleris 


longe  antecedens  habenda  est ,  sic  reliquis  quo¬ 
que  medendi  consiliis  suus  quibusque  locos  et 
usus  est» 

§  122. 

Qua  causam  proximam  adeoque  morbum  ipsum 
auferre  studemus,  indicatio  curatoria  summam  ha¬ 
bet  utilitatem  ,  et  post  vitalem ,  reliquis  praeferri 
meretur.  Dolendum  autem  ,  artem  salutiferam  non¬ 
dum  eam  attigisse  perfectionem ,  ut  semper  ad  cau¬ 
sam  morbi  proximam  medicamenta  accommodandi 
facultas  sit. 

§  123. 

Si  remediis  utimur,  quibus  causam  morborum  pro¬ 
ximam  ,  cognitam  vel  incognitam ,  experientia  docti , 
auferri  scimus,  methodum  specificam  adhibemus. 
Exemplo  sit  corticis  Peruviani  usus  in  febre  in¬ 
termittente. 

§  124. 

Causam  morborum  proximam ,  quaeque  contra 
eam  faciunt,  medicamenta  ignorantes,  remotas  et 
occasionales  causas  impugnare ,  et  indicationi  cau¬ 
sali  satisfacere  studemus.  Plerumque  auferre  opor¬ 
tet  utrumque  causarum  genus,  ut  morbo  rite  me¬ 
dearis.  De  cujus  indicationis  dignitate  constat  e 
verbis  Galeni :  QtpciTteia,  *  uvuipetrt?  r uv  iroioivruv 
vovout;  cilriuv» 

§  125. 

Indicatio  prophylactica  non  solum  ad  aegro¬ 
tantem  hominem  pertinet,  sed  ad  regimen  quoque 
sanitatis  refertur.  Vitrum ,  licet  tenuissimum  ,  non 
lrangitur  ,  si  ab  omni  vi  externa  abstinere  scias. 

§  126« 

Frequentissime  tamen  eadem  utimur ,  ut  in  ho¬ 
mine  ,  ad  peculiare  aliquod  morbi  genus  disposito  , 
causas  evitemus,  occasionem  praebentes;  ut  in 
morbis  populariter  grassantibus  ,  miasmatis  aut  con¬ 
tagii  vim  arceamus ;  ut  manifestas  morbi  cujusdam 
causas ,  antequam  effectum  praestiterint ,  aufera¬ 
mus  ,  contagium  hydrophobicum  v.  c. ,  a  rabido 
cane  corpori  humano  inductum. 

§  127. 

Medendi  consilium,  quod  a  symptomatibus  pe¬ 
titur,  usum  habet:  l)in  symptomatibus,  quae  sine 
discrimine  ferri  nequeunt,  quando  indicatio  ur¬ 
gens  vocatur;  2)  in  symptomatibus  molestis,  quae 
morborum  sanationi  obstant  ( indicatio  palliati- 
va )  ;  3)  in  morbis  insanabilibus  ,  ut  toleratu  facili¬ 
ores  reddantur  et  ut  promoveatur  Euthanasia  ( in¬ 
dicatio  mitigatoria)  ;  4)  in  morbis  novis,  inco¬ 
gnitis  aut  pertinacissimis  (indicationem  dicunt  em¬ 
piricam  y  symptomaticam.) 

§  128. 

Ex  iis ,  quae  de  vario  indicationum  genere  dixi¬ 
mus  ,  satis  perspicuum  est ,  in  eodem  interdum 
morbo  plura  simul  oritnra  esse  medendi  consilia, 
quibus  vel  eodem  tempore,  vel  aliis  post  alia, 
prout  res  postulaverit  ,  satisfacere  debet  Medicus. 
Hinc  longa  persaepe  experientia  et  acri  judicio 
opus  est. 

§  129. 

Ut  Medicus  se  expediat  hac  medendi  difficultate, 
juvant  proinde  praecepta  quaedam  generalia,  quae 
Hippocratis  ,  Boerhaavii  alioruraque  principum  Me¬ 
dicorum  auctoritate  nituntur. 


§  130. 

1)  In  ancipiti  casu ,  ad  indicantium  dignitatem 
attendat  Medicus  et  digniori  indicationi ,  quae  maxi¬ 
mum  ad  vitam  sanitatemque  momentum  habet ,  prae 
reliquis  satisfaciat»  Volt. 

§  131.  '  , 

2)  Cuicumque  indicationi ,  si  nihil  repugnat, 
satisfiat  via  brevissima.  Volt. 

§  132. 

3)  Abstine,  si  methodum  nescis.  Boerh. 

§  133. 

4)  Multum  et  derepente  evacuare,  aut  replere, 
aut  calefacere ,  aut  refrigerare ,  aut  aliter  quocum¬ 
que  modo  corpus  movere ,  periculosum  est :  omne 
nimium  enim  naturae  est  inimicum.  Quod  vero 
paulatim  fit,  tutum  est:  tum  alias,  tum  si  quis  ex 
altero  ad  alterum  transeat.  Hipp.  II.  51. 

§  134. 

5)  Boni  et  sapientis  Medici  est  ad  Naturae  cona¬ 
tus ,  et  aegri  desideria,  et  experientiam  rerum  quae 
juvant  vel  laedunt,  omni  attentione  respicere,  et 
ab  iis  saepe  doceri ,  et  in  arte  sua  exercenda 
dirigi.  Gregory. 

S  135. 

6)  A  multo  tempore  consueta ,  etiamsi  fuerint 
deteriora ,  insuetis  minus  turbare  solent.  Hipp.  II.  50. 

§  136. 

T)  Ad  aetatem,  sexum,  temperamentum,  vitae 
genus  et  idiosyncrasiam  Medicus  numquam  non  at¬ 
tendere  debet. 

S  137. 

8)  Medendi  [quorundam  methodus  meticulosa, 
lenta,  insipida  fere  tam  periculosa  est,  quam  alio- 


25 


rum  temeraria,  nullique  ratione  excusanda  empiri». 
Illi  saepius  tempus  dimittunt  et  opportunitatem 
nunquam  reparabilem ;  dum  hi  temerario  quodam 
impetu  aegrotantes,  brevissimo  tempore,  ad  Infe¬ 
ros  mittunt.  Huxham. 

§  138. 

9)  Multa  in  praecipiti  periculo  recte  fiunt,  alias 
omittenda.  Ceis.  III.  18. 

§  139. 

10)  Saepe  etiam  pertinacia  juvantis  malum  cor¬ 
poris  vincit.  Ceis.  III.  12. 

$  140. 

11)  In  mitiori  malo,  sensim  et  repetendo,  dan¬ 
da  sunt  remedia  leniora.  Boerh. 

§  141. 

12)  Omnia  secundum  rationem  facienti,  et  non 
secundum  rationem  evenientibus,  non  transeundum 
ad  aliud ,  manente  eo ,  quod  visum  est  ab  initio. 
Hipp.  II.  52. 

§  142. 

13)  Neque  tamen  eadem  omnibus  in  similibus 
casibus  opitulantur,  quare  circumspecti  hominis 
est ,  novare  interdum  ,  et  augere  morbum ,  et  febres 
accendere :  ubi  enim  id  quod  est  non  recipit  curati¬ 
onem  ,  ipsam  potest  recipere  id  quod  futurum  est. 
Celsus. 

§  143. 

14)  Cavendum,  ne  omnia  effecta,  quae  remedii 
alicujus  usum  sequuntur,  ipsi  tanquam  causae  sem- 
per  tribuantur.  Volt. 

§  144. 

15)  In  praescribendis  remediis  Medicus  quam 
maxime  studeat  simplicitati:  nec  adeo  molem  aut 

munerum,  sed  concisam  brevitatem,  affectet.  Gaub. 
Qai  multis  promiscue  et  passim  utitur,  nulla  probe 
noscit.  Magnum  est  paucos  habere  amicos, 

§  145. 

16)  Medici,  ut  Livius  ait,  plus  interdum  quiete, 
quam  movendo  et  agendo  proliciunt, 

§  146. 

17)  Indicatione  incerta,  maneas  in  generalibus. 
Numquam  aliquid  magni  facias ,  ex  mera  hypo  thesi 
aut  opinione.  StoII. 

§  147. 

18)  Morbis  occurrendum  in  principio  et  remis¬ 
sionibus  vel  intermissionibus ,  sed  non  in  summo 
paroxismi  vigore,  nisi  ut  satisfiat  indicationi  urgenti. 

§  148. 

19)  Tuto,  celeriter,  jucunde  curare,  id  votum 
est,  sed  nimium  periculosa  fere  solet  esse  et  festinatio 
et  voluptas  Ceis.  III.  4. 

§  149. 

20)  Neque  cubantium  luxuriae  subscribere  ,  neque 
molesti  hominis  vicem  exhibere ,  Medico  convenit. 

§  150. 

His  praeceptis  imbutus ,  Medicus  remedia  ita 
accommodet  morbis,  ut  et  universali  eorumdem 
naturae ,  et  peculiari  aegrotantis  constitutioni  re¬ 
spondeant. 

CAPUT  IV. 

De  universa  medicamentorum  ratione ,  atque 
de  modo  quo ,  et  de  viis ,  per  quas 
operari  videntur. 

§  151. 

Medicamentum  est,  quidquid  in  corpore  aegro- 

tante  mutationem  salutarem  efficit ,  aut  deperditam 
sanitatem  restituit. 

§  152. 

Materiam  medicamentorum  universa  Natura  mi¬ 
nistrat,  ita  ut  singula,  in  quorum  contubernio  ho¬ 
mo  vivit ,  saepissime  sanationis  sint  instrumenta. 

§  153. 

Virtutes  eorum  mortalibus  innotuerunt:  1)  casu 
fortuito ;  2)  e  spontaneo  aegrotantium  appetitu ; 
3)  e  naturali  in  brutis  animalibus  instinctu ;  4)  ex 
eventu  haud  praeviso  ,  opinioni  contrario ;  5)  ex 
institutis  extra  corpus  experimentis ;  6)  e  physicis 
et  chemicis  medicamentorum  proprietatibus;  7)  ex 
attenta,  quae  primum  locum  meretur,  effectuum 
observatione,  ductaque  hinc  casta  analogia.  Volt. 

§  154. 

Doctrina ,  quae  circa  medicamentorum  cognitio¬ 
nem  versatur,  Pharmacologia  dicitur. 

§  155. 

Haec,  pro  vario  cognitionis  medicamentorum 
fonte,  commode  dispescitur  in  historicam ,  che - 
micam ,  therapeuticam . 

§  156. 

Pharmacologia  historica  tradit:  1)  Habitum  et 
proprietates  externas,  atque  characteres  generis, 
speciei  et  varietatis ,  quibus  medicamina  invicem  di¬ 
gnoscuntur;  2)  Nomina,  quibus  designantur,  cui¬ 
que  propria ,  et  synonyma  ;  3)  Solum  natale  atque 
originem,  cum  mutationibus,  quas  clima  et  cultura 
diversa  inferunt  vegetabilibus ;  4)  Inventionem  et 
fata ;  5)  Tempus  modumque  colligendi  et  conser¬ 
vandi  idonea  ;  6)  Criteria  sensibus  externis  obvia  , 

quibus  vera  a  spuriis  fictitiisque,  bona  a  vitiosi*, 
discerni  commode  queunt.  Voltel. 

S  157. 

Pharmacologia  chemica  agit :  1)  De  medicamen¬ 
torum  principiis  constitutivis ,'  eorum  proprieta¬ 
tibus  et  ingenio  ,  proportione  ac  mixtione ;  2)  de 
mutata- eorum  indole,  sub  artificiosa  praeparatione 
et  mixtione ,  et  phaenomenis  hinc  apparentibus ; 
3)  de  methodo  medicamenta  praeparandi  et  conjun¬ 
gendi  optima.  4)  de  artificio  cum  segregandi  noxias 
vel  inertes,  quae  his  insunt,  partes;  5)  tum  detegendi 
abditas  bonitatis  vel  pravitatis  notas;  6)  de  relatio¬ 
nibus  ,  quas  cum  humoribus  corporis  habent ,  vel 
diversis  menstruis  subacta  acquirunt,  medicamenta; 
7)  de  forma  denique  apta,  sub  qua  possunt  de- 
bentque  propinari.  Voltel. 

§  158. 

Pharmacologia  therapeutica  exponit :  1)  Actio¬ 
nem  medicamentorum  generalem  ;  2)  Virtutes  sin¬ 
gulis  proprias;  3)  Legitimam  et  rationalem  eorum 
juxta  vires  et  indicationes  applicationem;  4)  Tem¬ 
pus  ,  ordinem ,  modum ,  dosin  ,  selectum ,  pro 
variis  morbi  atque  subjecti  conditionibus  diver¬ 
sa.  Voltel. 

§  159. 

Unde  intelligitur ,  plura  Pharmacologiae  the~ 
rapeuticae  Capita  ad  forum  Therapiae  universalis 
jure  suo  referri, 

§  160. 

Doctrina ,  quae  actionem  medicamentorum  ge¬ 
neralem  explicat,  et  quae  tota  hujus  loci  est,  re- 
centiori  tempore,  peculiari  Pharmacodynamicen 
nomine  insignita  est. 


S  161. 

Dolendum  autem ,  quod  de  generali  medicamen¬ 
torum  actione  paucissima  hactenus  innotuerint» 

§  162» 

Agendi  modus  repetendus  est  ,  cum  ex  ipsius 
remedii  qualitate,  quam  dicunt ,  varia,  tum  ex  vitali 
corporis  ejusque  partium  indole. 

§  163. 

Hinc  constat,  ad  effectus ,  quos  a  Temedii  usu 
videmus ,  praeter  illud  ,  quod  corpori  ingeritur , 
corpus  ipsum,  eximia  instructum  sensilitate  et  fa¬ 
cultate  reagendi,  suam  conferre  symbolam. 

S  164. 

Intelligitur  hinc  ,  medicamentorum  actionem  non 
pro  simplici ,  sed  potius  pro  compqsita  esse  ha¬ 
bendam. 

§  165. 

In  medicamento  autem  non  proprietates  singu¬ 
las  ,  sed  omnium  virium  et  proprietatum  complexum 
notari  et  investigari  necesse  est. 

§  166. 

Simili  ratione,  ad  omnes,  quibus  corpus  instru¬ 
ctum  esse  constat ,  proprietates  ,  cum  vitales ,  tum 
physicas,  vitae  tamen  imperio  subjectas,  in  medi¬ 
camentorum  actione,  attendere  debemus. 

§  167. 

Ex  duplici  autem,  cum  medicamenti  tum  corpo¬ 
ris  ipsius  actione  sequi  videtur,  mutationem  sa¬ 
lutarem,  quae  in  corpore  obtinet,  pro  novo  ha¬ 
bendam  esse  virium  vitalium  excitatarum  producto. 

§  168. 

(His  quippe  viribus ,  medicamenti  auxilio ,  in  ac- 

tum  deductis,  novi  nascuntur  effectus  antea  Iaten- 
tes  ,  a  quibus  mutatio  in  melius  repetenda. 

§  169. 

Ultra  quam  explicationem,  vix  eo  nomine  dig¬ 
nam,  neque  progredi  licet,  neque  conjicere  juvat. 

§  170. 

Ad  quaestionem,  num  in  fluida  an  vero  insolida 
agant  medicamenta ,  respondendum  videtur ,  utrum¬ 
que  partium  genus  obedire  virium  vitalium  imperio , 
adeoque  posse  praeter  solida ,  fluida  quoque  et 
aegrotare  et  a  medicamentis  mutari. 

§  171. 

Quum  vero  vitia  bumorum,  ut  postea  docebi¬ 
mus  ,  vel  plerumque  vel  semper  sint  morbi  secun¬ 
darii,  a  vitiata  solidorum  actione  oriundi,  medi¬ 
camenta  quoque  prius  et  magis  in  solida  quam  in 
fluida  agere  ,  probabile  est. 

§  172. 

Fluidorum  enim  et  vitam  et  morbos  moderari 
praecipue  videntur  cum  vasorum  ,  tum  nervorum,  tum 
denique  organorum,  quae  ex  his  composita  sunt , 
secernentium  ac  resorbentium  proprietates  vitales. 

§  173. 

Praeterea  remedii  administrandi  ea  est  ratio  ,  ut , 
si  excipias,  quae  rarius  fit,  injectionem  in  venas, 
solida  prius  quam  fluida  medicamenti  stimulum  vi¬ 
deantur  percipere. 

§  174. 

Duplex  autem  via  est,  per  quam  remedia  ac¬ 
tionem  suam  in  corpus  exercent,  per  vasa  absor¬ 
bentia  scilicet  atque  per  poros,  quos  dixerunt  or¬ 
ganicos. 

S  175. 

Absorptionis  auxilio,  quo  officio  funguntur  vasa 
lymphatica  ,  aliquas  medicamenti  partes ,  sive  cor¬ 
pori  per  os  fuerit  inductum,  sive  clysmatis  forma 
fuerit  administratum,  sive  cuti  integrae,  vulneratae 
fuerit  impositum ,  in  succum  et  sanguinem  verti , 
cum  observationes  ,  tum  experimenta  satis  luculen¬ 
ter  docuerunt. 

§  176. 

Per  poros  autem,  quos  dixerunt  alii  organicos, 
inorganicos  alii,  id  est  ratione  obscura,  insensili, 
transitus  concedi  videtur  materiei  caloris ,  lucis , 
fluido  electrico ,  galvanico ,  fortasse  etiam  magnetico. 

§  177. 

Atque  haec  pauca  sunt,  quae  hactenus  innotue¬ 
runt  de  universa  medicamentorum  ratione ,  de  mo¬ 
do  ,  quo ,  et  de  viis ,  per  quas  operari  videntur. 
Recte  enim  praecepit  Celsus :  «  Medicinam  debere 
ab  evidentibus  instrui  causis ,  obscuris  omnibus , 
non  a  cogitatione  artificis,  sed  ab  arte  rejectis.” 

CAPUT  V. 

De  medicamentorum  usu ,  ad  omnem  aegro¬ 
tantium  conditionem ,  ad  externa  et  ad 
universam  morbi  rationem  componendo. 

%  178. 

Felicius  i$  medebitur  ,  qui  sagax  remedii  exhiben¬ 
di  occasiones  captat,  qui  ve  repertae  indicationi 
potius,  quam  specificae  remediorum  virtuti  con¬ 
fidit.  Stoll. 


32 


S  179. 

Ut  autem  de  tempestivo  constet  medicamento¬ 
rum  usu ,  neces  se  est  ad  plures  conditiones  attendere 
cum  aegrotantem ,  tum  externa ,  tum  morbum 
ipsum  spectantes. 

S  180. 

In  aegrotante  homine,  aetatis ,  primo  loco, 
habenda  est  ratio ,  quoniam  constat  suam  cuivis 
aetati  esse  sanitatem  suamque  aegrotandi  et  conva¬ 
lescendi  rationem. 

%  181.  * 

Primam  vitae  aetatem  magnis  obnoxiam  peri¬ 
culis  faciunt  partium  solidarum  imbecillitas,  incre¬ 
menti  celeritas ,  nutritionis  negotium  ingen6 ,  sensi- 
litas  eximia,  consuetudinis  defectus,  auctior  vaso¬ 
rum  lymphaticorum  actio.  Frequentes  sunt  pri¬ 
marum  viarum,  systematis  lymphatici,  glandula¬ 
rum,  ossium,  cerebri  et  nervorum  morbi. 

§  182. 

Pueri  rarius  aegrotant  quam  infantes.  Vitae  or¬ 
ganicae  morbos  cum  iisdem  habent  communes. 
Propter  majorem  industriam,  quae  in  roborandis 
musculis  et  ossibus  ponitur ,  frequentes  sunt  harum 
partium  morbi.  Praeter  vasa  lymphatica  ,  ea ,  quae 
sanguinem  vehunt,  vitam  auctiorem  habent,  un¬ 
de  narium  haemorrhagiae,  morbi  febriles  et  in¬ 
flammatorii. 

%  183. 

Juvenibus  est  maximus  corporis  vigor:  functiones 
omnes  celeriter  peraguntur:  animus  pathematibus 
agitari  incipit.  Ad  eximiam  sensilitatem  major 
accedit  generis  vasculosi  irritabilitas :  unde  sanguini* 

sputa,  tabes,  febres  acutae,  epilepsiae,  insaniae. 
(Hippocr.  III.  29).  Accedunt  pubertatis  pericula’ 
unde  generis  nervosi  turbae  ,  et  congestiones  fre- 
quentissimae ,  praesertim  ad  caput  et  pectus.  (Hip¬ 
pocr.  III.  27,  28.) 

§  184. 

«  Ultra  hanc  aetatem  vero  progressis,  asthmata  , 
pleuritides  ,  peripneumoniae ,  lethargi,  phrenitides, 
febres  ardentes,  alvi  profluvia  diuturna,  cholerae, 
dysenteriae,  lienteriae,  haemorrhoides.”  Hippocr. 
III.  30.  Adultis  igitur  morbi  magni  sunt  et  pe¬ 
riculo  pleni,  incorrupto  corporis  robore;  fractis 
autem  viribus  incongruo  vitae  genere  ,  morbi  no¬ 
tantur  chronici,  abdominales  potissimum,  inter  quos 
hypochondriasis  et  hysterica  passio  ,  ex  majori 
sanguinis  ad  ganglia  nervorum  et  ad  infimum 
ventrem  congestione, 

§  185. 

«  Senibus  autem  spirandi  difficultates ,  catarrhi 
tussiculosi ,  stranguriae ,  dysuriae ,  articulorum  do¬ 
lores  ,  nephritides ,  vertigines ,  apoplexiae  ,  mali 
corporis  habitus,  pruritus  totius  corporis ,  vigiliae, 
alvi,  et  oculorum,  et  narium  humiditates,  visus 
hebetudines,  glaucedines,  auditus  gravitates.”  Hipp. 
III.  31.  Quae  morborum  genera  explicationem 
habent  e  majori  fibrarum  rigiditate,  ex  imminuto 
functionum,  secretionum  praecipue ,  vigore,  emotu 
sanguinis  tardiori  et  ad  organa  vasculosa  conge¬ 
stione  ,  e  genitalium  torpore ,  nervorum  inertifi , 
vitae  cum  organicae ,  tum  animalis  debilitate, 

§  186. 

E  varia  autem,  cuivis  aetati  propria,  aegrotandi 

ratione  sequitur ,  diversam  requiri  medendi  me¬ 
thodum  in  infante  ,  in  juvene,  in  adulto  et  sene. 
In  infantibus  et  pueris  saepissime  opus  erit  methodo 
antigastric&  ,  quam  dicunt,  antispasmodica ,  deri¬ 
vante  et  revulsivi;  in  juvenibus,  methodo  sedante, 
diluente  et  refrigerante  ;  in  adultis  ,  methodo  anti- 
phlogisticl;  in  senibus,  cum  excitante,  tum  robo¬ 
rante  medendi  consilio 

§  187. 

Quod  tamen  non  ita  accipiendum  est,  quasi  in 
sola  aetate  causas  morborum  ponamus,  quasi  ho¬ 
mines  in  eadem  aetate  constituti,  morbos  habere 
nequeant  diversissimos  ,  quasi  quocumque  medendi 
genere  opus  esse  non  possit  in  quavis  vitae  periodo. 
Universa  enim  sanandi  ratio  non  ad  singulas  sed 
ad  omnes  aegrotantium  res  componi  meretur. 

5  188. 

Tandem  ex  ei,  quae  varia  aetate  obtinet,  sen- 
silitatis  ,  irritabilitatis  et  roboris  diversitate  intel- 
ligere  pronum  est,  medicamenti  administrandi  co¬ 
piam  ad  aetatis  rationem  componendam  esse , 
eamque  in  universum  ,  pro  annorum  numero  an¬ 
gendam  esse,  post  quinquagesimum  autem  aetatis 
annum,  eadem  ratione  iterum  minuendam. 

§  189. 

Alia  fere  viris,  alia  faeminis  vivendi,  sentiendi, 
aegrotandi  ratio  est.  Hae  nimirum  molliores,  et 
delicatiores  ,  et  debiliores  sunt  quam  viri ,  et  ani¬ 
mos  pariter  ac  corpora  mobiliora  habent.  Prop- 
terea  faeminae  magis  opportunae  sunt  morbis  ner¬ 
vosi  generis  ,  minus  vero  morbis  inflammationem 

habentibus.  His  autem  aliisque  acutis  morbis  viri 
praesertim  obnoxii  sunt. 

§  190. 

Inteliiguntur  hinc  sequentia :  1)  Facilior  morbo¬ 
rum  diagnosis  in  viris ,  quam  in  faeminis ;  2)  Illis 
morbi  breves  et  graves,  bis  diuturni  morbi  maxime 
familiares;  3)  Virorum  morbi  majorem  constantiam 
habent,  mutabili  faeminarum  naturae  mutationes 
crebrae  subitaeque  morborum  respondent ;  4)  Si 
de  affectionum,  quae  ad  morbos  accedunt,  natura 
dubites ,  frequentius  symptomaticae  erunt  in  fae¬ 
minis  ,  in  viris  autem  critici  generis ;  5)  Prognosis 
tamen  in  universum,  magis  fausta  est  in  morbis 
faeminarum ,  quam  quidem  in  viris ;  apud  hos  in 
morborum  initio ,  scinper  admodum  dubia. 

§  191. 

Cui  sexus  utriusque  diversitati  praeter  alia, 
haec  superstructa  sunt  universalia  medendi  prae¬ 
cepta  t  1)  Efficaciora  remedia  majori  copisi  viri  fe¬ 
runt,  quam  faeminae;  2)  Frequentior  erit  necessitas 
mutandi  consilium  medendi  in  faeminis,  quam  qui¬ 
dem  in  morbis  virorum ;  3)  ln  sexu  potiori  antiphlo- 
gisticl ,  in  sequiori ,  antispasmodica  medendi  me¬ 
thodo  saepissime  opus  est. 

§  192. 

Neque  minus  in  medicamentorum  usu ,  attenden¬ 
dum  est  ad  temperamenti  diversitatem,  cujus  quip¬ 
pe  vi  sanitatis  et  morborum  formae  insigniter  saepe 
mutentur. 

§  193. 

Inaequalis  autem  virium  temperies ,  a  qua  tem¬ 
peramentorum  diversitas  magis  quam  a  varia  hu- 

morum  mixtione  repetenda  videtur,  e  ratione  po¬ 
tissimum  cognoscitur ,  qua  corporis  et  animi  vita 
incitamenta  externa  cum  recipit ,  tum  iis  renititur. 

§  194. 

Est  vero  ea  ratio  quadruplex ;  etenim  aut  nimis 
auctae  sunt  vires,  incitamenta  tum  recipientes ,  tum 
iis  repugnantes;  aut  praevalent  eae,  quae  facile 
incitantur,  repugnandi  tamen  potentia  debilitata; 
aut  excellit  haec,  stimulisque  tardius  admissis  ala¬ 
criter  et  strenue  occurrit;  aut  facultas,  qu&  tum 
recipiuntur  stimuli,  tum  avertuntur,  aequabiliter 
languet.  Unde  apparet ,  quae  sit  temperamenti 
cholerici ,  sanguinei ,  melancholici  et  phlegma¬ 
tici  ratio.  Friedlander. 

§  195. 

Cholerico  temperamento  praeditis  morbi  acuti 
sunt,  inflammatorii,  cursu  celeri  et  magna  vehe¬ 
mentia  insignes.  Praeter  animum  enim  irritabilio¬ 
rem,  summa  est  vitae  alacritas  ,  cum  magno  actionis 
robore  juncta.  Unde  constat  de  usu  medicamento¬ 
rum  ,  deprimendo ,  sedando ,  diluendo  agentium. 

§  196. 

Temperamentum  sanguineum ,  prae  aliis,  san¬ 
guinis  nimiae  abundantiae  et  vehementi  motui » 
quique  inde  oriuntur,  morbis;  praeterea  autem 
turbis  nervosi  generis  ,  hysteriae  in  primis  ,  obnoxi¬ 
um  est.  Huic  igitur  temperantia  in  victu  et  potu  , 
atque  exercitatio  crebra  conveniunt,  et  aliquando 
exinanitiones,  quas  bene  tolerare  solet.  Gregory. 

§  197. 

Melancholici  patiuntur  multum  a  vita  otiosa  et 
sedentaria',  et  stimulantibus  et  calefacientibus  re¬ 
mediis:  saepe  male  concoquunt,  et  a  ventriculo 

laborant,  et  hypochondriasi  obnoxii  sunt,  quae 
in  aliis  constitutionibus  ravius  observatur.  Dicun¬ 
tur,  prae  aliis  hominibus,  obstructionibus  viscerum 
abdominis  obnoxii  esse.  Gregory.  —  Quapropter 
huic  hominum  generi  conveniunt  cum  medica¬ 
menta  resolventia  ,  derivantia  ,  tum  idoneum  regi¬ 
men  mentis,  et  corporis  exercitatio. 

§  198. 

Temperamento  phlegmatico  instructis  morbi  esse 
solent  saburrales,  verminosi,  hydropici,  scro- 
phulosi ,  aut  cum  alia  cachexia  conjuncti.  Morbi 
magis  diuturni  quam  acuti  sunt,  cum  periculo  prae- 
cipiti  raro  conjuncti,  aegerrime  tamen  sanandi, 
propter  torpentem  vim  Naturae  medicatricem.  — 
Phlegmaticis  respondent,  quae  incidendo,  stimu¬ 
lando,  roborando  agunt,  medicamenta. 

§  199. 

Neque  ignorare  Medicum  oportet ,  quae  sit  aegri 
natura ,  —  frequens  valetudo  an  rara  ,  eaque ,  cum 
est ,  vehemens  esse  soleat  an  lenis ,  brevis  an  longa. 
Celsus  in  Praef.  ad  L.  I. 

§  200. 

Raro  quisquam  non  aliquam  partem  corporis 
imbecillam  habet.  Ceis.  I.  3. 

§  201. 

Unde  apparet  praecepti  illius  praestantia ,  quo 
jubentur  Medici,  in  morbo  communia  potissimum 
spectare ,  in  aegrotantibus  autem  ea  praesertim 
investigare ,  quae  singulis  propria  sunt. 

§  202. 

Medicamentorum  genere  rite  accommodato  ad 
peculiarem  hominis  aegrotantis  naturam,  ad  ex- 

terna  attendi  oportet,  quibus  quippe  ,  altero  loco, 
respondeat  omne  medendi  consilium. 

§  203. 

Inter  externa  attentionem  merentur  natura  coe¬ 
li  ,  sub  quo  vivimus ,  victusque  et  vitae  genus , 
quo  utimur.  His  quippe  corpus  haud  parum  affi¬ 
citur  ,  hominesque  aliis  morbis  obnoxii  fiunt ,  ab 
aliis  immunes  vivunt.  Deinde  differunt  quoque, 
pro  natura  locorum ,  genera  Medicinae. 

§  204. 

Qui  calidas  quippe  regiones  incolunt,  morbis  ner¬ 
vosi  generis  ,  morbisque  putridis  et  biliosis ,  maxime 
febribus  intermittentibus,  opportuni  sunt;  in¬ 
flammationibus  rarius  afficiuntur:  ideoque  dum 
aegrotant,  remediis,  quae  putredinem  et  bi¬ 
lem  corrigant,  multum  egent,  et  exinanitiones, 
sanguinis  in  primis  detractiones,  aegre  tolerant. 
Gregory. 

§  205. 

Frigidarum  contra  regionum  incolae  febribus 
continuis  et  inflammationibus  ,  pulmonum  praeci¬ 
pue  ,  obnoxii  sunt  ;  haud  tantum  morbis  nervosi 
generis,  nisi  malo  vitae  genere  vim  nativam  frege¬ 
rint,  neque  putridis,  neque  biliosis  morbis.  Dum 
aegrotant,  validioribus  fere  medicamentis  egent, 
et  sanguinis  jacturam  plerumque  bene  tolerant. 
Gregory. 

§  206. 

Diversa  quoque  anni  tempora  haud  exiguam  po¬ 
testatem  in  corpus  humanum  exercent.  Unde  fit, 
ut  non  solum  morbi  quidam  principes  singulis 
anni  temporibus,  constanti  quadam  lege,  recurrant, 

verum  etiam  ut  morbi  alii,  a  causis  singularibus 
excitati,  ad  annuae  constitutionis  genium,  maxi¬ 
mam  partem ,  sese  accommodent. 

§  207. 

Nam  Vere  quidem  insaniae,  et  melancholiae,  et 
epilepsiae,  et  sanguinis  fluxiones,  et  anginae,  et 
gravedines,  et  raucedines,  et  tusses,  et  leprae, 
et  impetigines,  et  vitiligines,  et  pustulae  ulcerosae 
plurimae,  et  tubercula,  et  articulorum  dolores. 
Hippo  cr.  II  t.  20. 

§  208. 

Aestate  vero ,  et  nonnulli  vernalium ,  et  febres 
continuae  plurimae,  et  quartanae,  et  vomitus,  et 
alvi  fluxus,  et  Ophthalmiae,  et  aurium  dolores, 
et  oris  exulcerationes ,  et  pudendorum  putredines  , 
et  sudamina.  Hippocr.  III.  21. 

§  209. 

Autumno  autem  ,  et  multi  ex  aestivis  ,  et  febres 
quartanae  et  erroneae ,  et  lienes ,  et  hydropes  ,  et 
tabes,  et  urinae  stillicidia,  et  lienteriae,  et  dys¬ 
enteriae  ,  et  coxae  dolores ,  et  anginae  et  asthma¬ 
ta,  et  volvuli,  et  epilepsiae,  et  insaniae,  et  me¬ 
lancholiae.  Hippocr.  III.  22. 

§  210. 

Hieme  vero,  pleuritides ,  peripneumoniae,  le¬ 
thargi,  gravedines,  raucedines,  tusses,  dolores 
pectorum  et  laterum,  et  lumborum,  et  capitis  do¬ 
lores  ,  vertigines ,  apoplexiae.  Hippocr.  III.  23.  — 
Inimicior  senibus  hiems,  aestas  adolescentibus  est. 
Celsus.  II.  1. 

S  211. 

In  universum  igitur:  tempore  verno  frequentis- 


simi  sunt  morbi  catarrhales  $t  rheumatici / 
aestate  morbi  nervosi  et  putridi  generis ;  au¬ 
tumno  morbi  biliosi ,  saburrales  ,  pituitosi  ; 
hieme  morbi  inflammatorii. 

%  212.' 

Quodsi  autem  quaedam  temporum  anomalia , 
coelique  mutationes  abnormes  intercurrant ,  ita  ut 
v.  gr.  humida  et  nebulosa ,  electricis  viribus  fere 
destituta ,  aeris  temperies  autumnalis  in  hiemem 
extendatur,  morbi  quoque  in  alias  anni  partes, 
aliis  morbis  dicatas,  proferuntur,  unde,  Stollio 
monente,  circa  constitutionum  annuarum  initia 
exitusque  ,  medium  quoddam  compositumque  genus 
morborum  observatur. 

§  213. 

Ad  quam  morborum,  pro  anni  tempore,  diver¬ 
sitatem  Medicum  sedulo  attendere  decet ,  ut  ad 
universalem  morborum  indolem  sive  diathesin ,  in 
primis  autem  ad  variam  virium  vitalium  conditio¬ 
nem  ,  suam  instituat  medendi  rationem. 

§  214. 

Neque  minus  ad  annuam  morborum  consti¬ 
tutionem  accommodanda  est  natura  et  copia  ali¬ 
mentorum. 

§  215. 

Aestate  et  autumno  cibos  difficillime  ferunt : 
hieme  facillime ,  deinde  vere.  Ventres  hieme  et 
vere  natura  sunt  calidissimi,  et  somni  longissimi. 
His  igitur  temporibus  etiam  alimenta  plura  sunt  ex¬ 
hibenda.  Innatum  enim  calorem  majorem  habent. 
Nutrimento  igitur  copiosiore  indigent.  Indicium 
sunt  aetates  et  athletae.  Hippocr.  I.  15,  18, 

§  216. 

Praeterea  vitae  genus,  praesertim  quod  ad  exer¬ 
citationem  aut  ignaviam  ,  multum  facit ,  hominesque 
ab  aliis  morbis  incolumes  praestat ,  ad  alios  pro¬ 
clives  reddit.  Sic  exercitatio  ,  modo  non  nimia 
fuerit,  corpus  roborat,  concoctioni  opitulatur, 
secretiones  et  excretiones  promovet ,  sanguinis  mo¬ 
tum  intendit  neque  sinit  plus  justo  sanguinis  con¬ 
geri  ;  ideoque  multos  morbos  vel  arcet ,  vel  jam 
inductos  atque  urgentes  depellit.  Gregory. 

§  217. 

Vehemens  tamen  exercitatio  corpus  morbis  non¬ 
nullis  opportunius  facit ,  praesertim  propter  insig¬ 
nem  solidarum  partium  vim  et  robur,  auctumque 
ideo  humorum  impetum;  quo  fit,  ut  febres  quae¬ 
dam  et  inflammationes  facilius  et  vehemeintius  in¬ 
cumbant.  Durus  vero  et  perpetuus  labor,  alia 
prorsus  ratione ,  corpus  exhaurit ,  debilitat ,  in¬ 
durat,  et  ideo  senectutem  praematuram  inducit. 
Gregory. 

§  218. 

Ignavia  vero  corpus  solvit,  debilitat,  mobile 
reddit,  motum  sanguinis  languidum  facit,  secre¬ 
tiones  et  excretiones  fere  minuit  ,  et  plenitudinem 
et  obesitatem  efficit ;  adeoque  plurimis  morbis , 
hysteriae  ,  dyspepsiae  ,  podagrae ,  sanguinis  pro¬ 
fluviis,  apoplexiae,  paralysi,  obstructionibus  ,  hy¬ 
dropi,  viam  sternit.  Gregory. 

§  219. 

Ut  ignavis  et  torpidis,  sedentariam  vitam  agen¬ 
tibus  ,  exercitatio ,  sic  duro  labori  assuetis  quies  et 
otium  pro  remedio  sunt. 

§  220. 

luter  ea ,  quibus  homo  ab  homiue  differre  so¬ 
lemus»  pertinent  quoque  varia  mentis  animique 
ratio  et  utriusque  vel  salutaris  vel  infesta  in  cor¬ 
pus  potestas. 

§  221. 

Studia  quippe  nimis  intensa»  neque»  ut  decet, 
intermissa,  vehemens  praesertim  cogitationum  in 
eandem  rem  intentio,  rari  sunt,  quibus  non  mag¬ 
nopere  noceant.  Quapropter  immodica  mentis 
exercitatio  ,  corpori ,  generi  nervoso  in  primis  , 
ventriculo  et  capiti,  non  minus  est  perniciosa, 
quam  neglecta  mentis  cultura. 

222. 

Similis  res  est  animi  motuum.  Quamquam  in 
moderatis,  qui  ratione  diriguntur,  Gaubio  mo¬ 
nente,  sua  insit  eximia  utilitas,  haud  minus  phy¬ 
sica  ,  quam  moralis ,  vehementes  tamen  animi  af¬ 
fectus  ,  sive  excitantis  sive  deprimentis  sint  gene¬ 
ris ,  et  graves  quaecumque  curae,  vari^  ratione, 
officiunt  sanitati. 

§  223. 

Unde  constat  de  regimine  mentis ,  quod  Medi¬ 
corum  est,  de  animi  cura  in  morbis  corporis 
quoque  habenda.  «  Itaque  si  qua  sunt,  quae  ex¬ 
asperatura  sunt  eorum  animos ,  optimum  est , 
ea,  dum  aegrotant,  ipsorum  notitiae  subtrahere." 
Ceis.  111.  5. 

§  224. 

Denique  medendi  consilia  ad  universam  morbi 
rationem  componi  oportet:  non  solum  ad  suam 


cujusque  naturam,  ut  postea  indicabimus,  sed  ad 
tempus  quoque  vel  stadia. 

$  225. 

Cuicumque  nimirum  morbo  tempus  est  incre¬ 
menti  ,  vigoris  et  decrementi •  Circa  principia 
et  fines  omnia  sunt  debiliora :  circa  vigores  vero 
vehcmeutiora  (Hippocr.  II.  30).  Unde  intelligi- 
tur  diversa  diaetae  et  sanationis  ratio  pro  temporis 
morborum  diversitate. 

§  226. 

Incipientibus  morbis ,  si  quid  movendum  videa¬ 
tur  ,  move  s  vigentibus  vero  ,  quiescere  melius  est. 
Hipp.  II.  29. 

Victus  humidus  febricitantibus  omnibus  confert , 
maxime  vero  pueris ,  et  aliis  tali  victu  uti  consue¬ 
tis.  Hipp.  I.  16.  Conf.  Celsus  III.  6, 

Ubi  peracutus  est  morbus ,  statim  extremos  ha¬ 
bet  labores  et  extreme  tenuissimo  victu  uti  necesse 
est.  Ubi  vero  non ,  sed  plenius  cibare  licet ,  tan¬ 
tum  a  tenui  recedendum ,  quantum  morbus  remis¬ 
sior  extremis  fuerit.  Hipp.  I.  7. 

Considerare  oportet  etiam  aegrotantem,  num  ad 
morbi  vigorem  victu  sufficiet,  et  an  prius  ille  de¬ 
ficiet,  et  victu  non  sufficiet,  vel  morbus  prius 
deficiet ,  et  obtundetur.  Hipp.  I.  9. 

Quibus  igitur  statim  vigor  adest ,  statim  tenuiter 
alendi.  Quibus  vero  in  posterum  vigor  ,  his  ad 
illud  et  paulo  ante  illud  tempus,  subtrahendum. 
Antea  vero  uberius  alendum ,  ut  sufficiat  aeger. 

Hipp.  1 ,  10. 

In  exacerbationibus  cibum  subtrahere  oportet. 
Exhibere  enim  noxium  est.  Et  quaecumque  per 

circuitus  exacerbantur,  in  exacerbationibus  sub* 
trahere  oportet.  Hipp.  I.  XI. 

Neque  inter  magnos  dolores,  neque  increscente 
morbo , ,  tutum  est ,  aegrum  impleri  cibo  ,  sed  ubi 
inclinata  jam  in  melius  valetudo  est.  Geis.  III.  6. 

Scire  oportet,  optimum  cibo  tempus  esse,  febre 
finita.»  Geis.  III.  5. 


CAPUT  VI. 

De  ordine ,  quo  praecipuae  medendi  methodi , 
quaeque  ad  eas  faciunt ,  remediorum 
genera  explicari  posse  videntur. 

§  227. 

Quemadmodum  morbi  plerique  eam  inter  se 
habent  cognationem  et  affinitatem ,  ut,  si  excipias 
differentias  accidentales,  ad  paucas  familias  et  ge¬ 
nera  possint  referri ,  sic  quoque  medendi  methodos  , 
quae  in  iis  conveniunt ,  ad  praecipua  quaedam  ge¬ 
nera  referre  licet. 

§  228. 

Ut  morborum  natura  per  se  simplex  est ,  sic 
etiam  remediorum  actio  non  adeo  composita  est , 
quin  facile  eorundem  praecipuas  vires  cognoscere  et 
indicare  valeamus.  In  medicamentis  non  minus, 
quam  in  morbis,  ea,  quae  communia  sunt,  con¬ 
templari  oportet  artificem. 

§  229. 

Neque  tamen  mirum  est ,  ordinem  illum ,  quem 
Natura  dictat,  non  adeo  facile  in  recensendis  va¬ 
riis  medendi  consiliis  et  detegi  posse  et  adhiberi. 


Insignis  enim  ubertas  est  et  varietas ,  quas  Na¬ 
tura  cum  simplicitate  conjungit, 

§  230. 

Ipsa  Therapiae  universalis  initia  a.  paucissimorum 
medicamentorum  scienti^  repetenda  sunt,  Celso 
quippe  monente,  Asclepiades  in  eo  volumine, 
quod  Communium  Auxiliorum  inscripsit ,  non 
nisi  trium  fecit  mentionem,  frictionis,  vini,  et 
gestationis, 

§  231. 

Quo  ordine  curationes  communes,  quae  pluribus 
morbis  opitulantur,  recensuerit  Celsus,  haec  do¬ 
ceant  illius  verba:  «  Omne  vero  auxilium  corporis , 
aut  demit  aliquam  materiam,  aut  adjicit,  aut  evo¬ 
cat  ,  aut  reprimit ,  aut  refrigerat ,  aut  calefacit , 
simulque  aut  durat ,  aut  mollit.” 

§  232. 

Quae  hinc  nata  est ,  divisionem  medicamento¬ 
rum  in  alterantia  et  evacuantia ,  in  Therapia 
generali  quoque  plerique  auctores,  antiquiores 
praesertim ,  secuti  sunt.  Recensuerunt  igitur  me¬ 
thodum  resolventem ,  inspissantem  ,  antaci - 
dam  ,  antisepticam. ,  refrigerantem  etc. :  inter 
evacuantes  methodos ,  emeticam  ,  catharcti - 
cam ,  diureticam ,  sudoriferam ,  sialagogam  , 
errhinam ,  emmenagogam  etc. 

§  233. 

Recentiores  scriptores,  in  ordinandis  medendi 
methodis,  ad  praecipua  potissimum  attenti  fuerunt 
vitae  phaenomena.  Quapropter  medicamentorum 
genera  recensuerunt ,  in  systema  reproducti - 

vum ,  in  organa  sensilitatis  et  irritabilitatis 
agentium. 

§  234. 

Alii  denique  actioni  remediorum  proximae  divi¬ 
sionem  suam  superstruxerunt.  Sic  Hufelandius 
v,  c,  medendi  methodos  ad  duas  Classes  majores 
retulit,  quarum  altera  pertinet  ad  rationem  corporis 
.  dynamicam,  ad  materialem ,  ut  dicit,  altera. 

§  235. 

Per  vaiias  igitur  vias  ,  communes  morborum  cu¬ 
rationes  explicaturis  incedere  licet.  Suas  quae¬ 
que  via  habet  ambages ,  spinas ,  locos  desertos, 
i  §  236. 

Si  ordinem  quaeras  ad  Praxin  praecipue  accom¬ 
modatum  ,  sequentem  methodum  adhibere  licebit , 
ad  hodiernos  Physiologiae  progressus  compositam. 
Primo  loco  explicentur  medendi  consilia,  quibus 
utimur  contra  affectiones  morbosas  simplices,  cum 
partium,  quae  in  Anatomia  generali  ti’aduntur, 
similarium ,  tum  sanguinis  etiam  atque  humorum. 
Altero  loco  morbi  tradantur  simplices  et  com¬ 
munes,  quibus  obnoxiae  sunt  partes  dissimiiares 
vel  praecipua  organorum  genera:  indicentur  si¬ 
mul  medicamenta  communia ,  ad  eosdem  sanandos 
facientia. 

§  237. 

Neque  tamen  nos  ii  sumus,  qui  credamus,  hac 
ratione  omnes  abesse  difficultates.  Natura  enim, 
ut  Baglivius  habet,  sui  juris  est,  ac  longe  latius 
patet ,  quam  ut  certos  ei  fines  angustosque  humani 
ingenii  terminos  constituamus,  extra  quos  egredi 
non  possit. 

SECTIO  II. 

Universalia  Artis  praesidia  ad  sanandos 
morbos. 


Affectiones  morbosae  simplices  cum  partium 

similarium  ,  tum  humorum ,  quaeque  in 
iis  conveniunt  medendi  consilia. 

CAPUT  I. 

De  irritatione  generis  vasculosi  et  de 
methodo  antiphlogistica» 

§  238. 

Notant  cordis  et  vasorum  irritationem  respiratio 
celerior,  calor  corporis  solito  major,  auctus  tur- 
gor  vitalis,  incitatior  sanguinis  motus,  congestiones 
et  haemorrhagiae  activae,  pulsus  naturali  celerior, 
febris  inflammatoria :  praeterea  palpitationes  cordis 
et  alia  signa  minus  perpetua. 

§  239. 

Ad  ejusmodi  vasorum  irritationem ,  quam  dicere 
solent  orgasmum ,  disponunt  praecipue  aetas  ju¬ 
venilis,  temperamentum  sanguineum,  major  gene¬ 
ris  vasculosi  irritabilitas.  Occasionem  praebent 
calor  externus  ,  immodica  corporis  exercitatio,  animi 
pathemata  excitantia,  omnesque  stimuli,  qui  hu¬ 
morum  turgorem  praesertim  promovent,  ut  spiri- 
tuosorum  abusus  et  similia. 

§  240. 

Praeterea  hujus  loci  est  alia  communis  vasorum 
affectio,  in  qua,  praeter  generis  vasculosi  vitam, 

sanguinis  quoque  copia  peccat,  plethora  nimirum  , 
quae  est  abundantia  sanguinis  sani. 

§  241. 

Plethoram  indicant  bonus  corporis  habitus ,  magis 
rubente  cutis  colore,  in  locis  potissimum,  qui  tenera 
epidermide  tecti  sunt ;  venae  tumentes  ;  auctus  cor¬ 
poris  calor;  pulsus  plenus,  magnus,  tardus;  seg¬ 
nities,  somnolentia,  vertigo. 

§  242. 

Ad  plethoram  disponunt ,  praeter  conditiones 
§  239  recensitas ,  sexus  sequior ,  laxa  solidorum 
compages,  magnus  digestionis  et  nutritionis  vigor. 
Occasionem  praebent  cibi  eupepti,  multum  nutri¬ 
entes,  vita  lauta,  otiosa,  somnus  protractus,  ani¬ 
mus  compositus  et  tranquillus,  excretionum  natu¬ 
ralium  vel  consuetarum  suppressio. 

§  243. 

Utrumque  morborum  communium  genus,  vitam 
vasorum  auctiorem  et  nimiam  boni  sanguinis  co¬ 
piam,  plurimosque,  qui  ab  iis  pendent,  effectus 
sanare  saepissime  licet  eo  medicamentorum  genere, 
quae  vocantur  antiphlo gistica ,  refrigerantia , 
temperantia. 

§  244. 

Quo  nomine  medicamenta  insigniuntur,  quae¬ 
cumque  idonea  sunt  tollendae  causae,  qu&  calor 
corporis,  adeoque  ipsa  vis  vitae,  praeter  naturam 
augetur. 

§  245. 

Indicant  autem  methodum  antiphlogisticam  orgas- 
mus  sanguinis,  plethora  univex^salis,  congestiones 
notabiles,  febris  continua  inflammatoria,  inflam- 


mationes  locales,  quae  organa  nobiliora  occupant 
vel  reactionem  universalem  excitarunt. 

§  246. 

Vetant  hanc  medendi  rationem  vera  corporis 
debilitas  ,  natura  irritationis  vel  inflammationis  im-. 
pura,  congestiones  et  haemorrhagiae  passivi  gene¬ 
ris,  critica  naturae  molimina,  per  aestum  majorem  , 
per  inflammationem  localem,  aut  per  motus  febri¬ 
les  ,  morbo  mederi  studentis* 

§  247. 

Natura  etiam  sua  habet  medicamenta  antiphlo- 
gistica.  Per  epistaxin,  per  haemorrhoides  fluen¬ 
tes,  per  menstruum  fluxum  ,  gravissimi  saepe  sanan¬ 
tur  morbi. 

§  248. 

Artis  praesidia,  quibus  utimur  contra  generis 
vasculosi  irritationem  ,  naturae  diversae  sunt.  Neque 
id  mirum  est ,  quoniam  aestum  corporis  aliosque 
vitae  vasorum  auctioris  effectus  tollere  non  licet, 
nisi  varia  eorum  causa  prius  sublata  sit. 

§  249. 

1)  Primum  praesidiorum  genus  in  eo  positum 
est ,  ut  minuamus  stimulos ,  qui  agunt  in  mentem  et 
animum,  in  organa  sensus  et  motus:  pertinent 
huc  tenebrae ,  silentium ,  quies  corporis  et  secu¬ 
ritas  animi. 

§  250. 

2)  Secundo  loco  huc  pertinet  abstinentia  ab  iis, 
quae  praeter  modum  nutriunt  corpus,  ejusque  sen- 
silitalem  augent.  Referuntur  inter  haec  praesidia 
victus  parcus  et  tenuis;  aer  frigidiusculus,  humi- 
dus  ;  stragula  et  vestimenta  corporis  leviora. 

§  251. 

3)  Remedium  efficacissimurn  est  imminutio  sti¬ 
muli  naturalis ,  in  systema  vasculosum  proxime 
agentis ,  i.  e.  sanguinis  detractio  vel  universalis , 
vel  partialis.  Illa  fit  per  sectionem  venae  ,  haec 
per  hirudines ,  scarificationes  et  cucurbitas  cruentas. 

§  252. 

4)  Plura  medicamenta  sunt,  quae  simul  vasa 
relaxant  et  stimulantes  fluidorum  proprietates  cor¬ 
rigunt.  Pertinent  huc  remedia  ,  quae  diluendo 
agunt,  aquosa  praesertim,  quae  vel  larga  bibuntur 
copi£ ,  vel  balnei  aut  clysmatis  forma  administran¬ 
tur;  ea,  quae  emolliunt  et  relaxant ,  ut  muci- 
laginosa,  demulcentia,  oleosa;  ea,  quae  agunt 
attenuando ,  fibras  relaxando ,  secretiones  au¬ 
gendo  ,  ut  acida  vegetabilia  et  salia  neutra ;  ea 
denique ,  quae  temperando  agunt ,  v.  c.  medi¬ 
camenta  terreo- gelatinosa.  Subinde  quoque  huc 
referri  merentur  medicamenta,  quae  sanguinis  cor¬ 
rigunt  crasin,  acida  mineralia  potissimum. 

§  253. 

5)  Hujus  loci  sunt  medicamenta,  quae  vasorum 
irritabilitatem  minuunt ;  quo  praeter  acida  mine¬ 
ralia ,  narcotica  quaedam  pertinent,  Digitalis, 
Hyoscyamus  ,  Belladonna.  Cum  his  autem  cautis¬ 
sime  plerumque  mercandum  est. 

§  254. 

6)  Ultimum  ,  neque  tamen  infimum ,  locum  te¬ 
nent  remedia,  quae  derivant  blanda  ratione ,  ea 
potissimum  ,  quibus  secretiones  et  excretiones  simul 
promoventur ,  ut  v.  c.  ejusmodi  laxantia ,  dia- 

phoretica  et  diuretica  medicamenta ,  quae  refrige¬ 
rantes  habent  virtutes. 

§  255. 

Singula  haec  medicamentorum  refrigerantium  ge¬ 
nera  in  Therapia  et  Pharmacologia  speciali  accu¬ 
ratius  explicanda  sunt..  Ad  Celsi  tamen  exemplum , 
de  venae  sectione  et  de  sanguinis  detractione 
locali ,  quippe  quae  praesidia  sint  antiphlogistica  et 
communia  et  efficacissima ,  dati  opere!  dicendum  est* 

De  Venae  sectione. 

%  256. 

Venaesectio  remedium  est,  quo  nullum  existit 
in  variis  et  quidem  gravissimis  morbis  potentius  aut 
praesentius  auxilium ;  neque  profecto  pauci  sunt 
morbi ,  in  quibus  saepe  unica  spes  et  perfugium 
videtur.  Gregory. 

§  257. 

Venaesectio  autem  detractio  sanguinis  generalis 
vocatur  ,  quoniam ,  sanguine  e  vulnerata  vena  gran¬ 
diori  emisso ,  non  solum  partes ,  e  quibus  detra¬ 
ctus  est,  exhauriuntur,  sed  cordis  ipsius  contracti¬ 
ones  debiliores  redduntur,  adeoque  totum  corpus 
similiter  et  brevi  afficitur. 

§  258. 

Mutationes,  quae  in  corpore  obtinent,  instituta 
sectione  venae ,  repetendae  sunt  vel  ab  imminuta 
sanguinis  copia ,  vel  a  motu  sanguinis  emendato , 
vel  denique  a  directione  ejusdem  mutata.  Qua¬ 
propter  veteres  distinguere  solebant  inter  venae- 
sectionem  evacuatoriam ,  derivatoriam ,  re- 
vulsivam. 

4  * 


s  259. 

Inter  universales  igitur  venae  sectionis  effectus 
recenseri  merentur ,  relaxatio  vasorum  et  plera- 
runnjue  partium,  quae  irritabilitate  instructae  sunt; 
cordis  et  universi  systematis  vasculosi  depletio  ; 
vasorum  distentorum  contractio  aucta ;  circuitus 
liberior;  humorum  tenuitas;  impetus  sanguinis 
imminutus;  calor  animalis  temperatus;  virium  vi¬ 
talium  brevis  vel  diuturna  debilitatio ;  humorum 
revulsio.  Voltelen. 

§  260. 

Indicant  missionem  sanguinis  e  vena:  2)  pletbora 
universalis,  quae  oneri  est  et  notabilem  infert  func¬ 
tionis  cujusdam  laesionem;  tunc  quoque,  quando 
sanguinis  moles  vasorum  actionem  adeo  supprimit, 
ut  eorum  motus  tardior  fiat  aut  suffocetur;  2_)  con¬ 
gestio  sanguinis  ad  organa  nobiliora,  ab  auctiori 
vasorum  vita  inducta;  3)  haemorrhagiae  activae,  et 
evacuationum  sanguinis,  vel  naturalium,  vel  con¬ 
suetarum,  in  damnum  sanitatis,  suppressio;  4)  fe¬ 
bris  continua  inflammatoria,  aliique  morbi  acuti, 
cum  nimio  aestu  et  reactione  corporis ,  quae  mo¬ 
dum  superat,  juncti;  5)  inflammationes  locales, 
quae  in  consensum  traxerunt  cor  et  vasa  majora  ; 
6)  impedimenta ,  quae  libero  sanguinis ,  praesertim 
per  cor  atque  pulmones  motui  obstant;  7)  graves 
dolores  et  spasmi  ab  irritatione ,  veluti  a  calculo 
in  renibus  aut  vesica,  ab  hernia  incarcerata ,  a 
vulnere  ,  contusione  et  similibus. 

§  261. 

Venaesectionem  vel  vetant,  vel  circumspectius 
instjtuendam  suadent  conditiones  prioribus  oppo- 

sitae  ,  ut  v.  c.  plethora  habitualis ,  cum  nulla  af¬ 
fectione  generis  acuti  conjuncta;  magna  corporis 
irritabilitas  ab  erethismo  nervoso  oriunda  ;  impura 
inflammationum  indoles ;  stadium  morbi  nimis  pro¬ 
vectum  ;  calor  mordax  febrium  putridarum,  et  quae 
sunt  ejus  generis  plura. 

§  262. 

Nocivi  effectus ,  qui  venae  sectionem  saepius  re¬ 
petitam  potissimum  sequuntur  ,  sunt  corporis  in¬ 
firmitas  et  nimia  relaxatio,  secretionum  et  excre- 
tionum  turbae,  morbosa  sanguinis  tenuitas ,  morbi 
hydropici,  corporis  obesitas,  et  vel  ipsius  sanguinis 
nimia  generatio. 

§  263. 

Corollaria  quaedam  atque  praecepta : 

1)  De  instituenda  vel  negligenda  venaesec- 
tione  nulla  praecepta  certa  aut  perpetua  possunt 
proponi. 

2)  In  dubio  casu ,  exploratoria  venae  sectio  in¬ 
stituatur. 

3)  In  morborum  acutorum  initio  venae  sectio 
saepissime  prodest;  in  provectioribus  morbis  par¬ 
cius  et  non  nisi  caute  instituenda  est. 

4)  Caveas ,  ne  imprudenti  veaae  sectione  critica 
naturae  molimina  turbes. 

5)  Saepius  necessaria  vel  utilis  est  in  illo  ge¬ 
nere  morborum,  qui  pyrexiae  apud.  Nosologos 
dicuntur,  rarius  in  neurosibus ,  rarissime  in  ca- 
chexiis.  Gregory. 

6)  Venaesectio  tamen  summum  saepissime  est 
antispasmodicum. 

7)  In  chronicis  generis  nervosi  morbis, nisi  plethora 


causam  ef&ciat ,  morbosa  sensilitas  venaesectiouibus 
plerumque  augetur. 

8)  Iuvenes  et  homines  constantis  aetatis  melius 
ferre  solent  venae  sectionem ,  quam  infantes  et  se¬ 
nes.  Senectus  tamen ,  in  apoplexiam  proclivis , 
neutiquam  venae  sectionem  vetat. 

9)  Viri  frequentius  requirunt ,  quam  faeminae , 
si  excipias  tempus  graviditatis  et  cessantis  men¬ 
strui  fluxus. 

10)  Interest  etiam  inter  valens  corpus  et  obe¬ 
sum;  inter  tenue  et  infirmum.  Tenuioribus  magis 
sanguis ,  plenioribus  magis  caro  abundat.  Facilius 
itaque  illi  detractionem  ejusmodi  sustinent :  cele- 
riusque  ea  ,  qui  nimium  est  pinguis ,  affligitur.  Ideo- 
que  vis  corporis  melius  ex  venis  quam  ex  ipsa 
specie  aestimatur.  Celsus. 

11)  Venae  sectio  in  plerisque  morbis  magis  ne¬ 
cessaria  est  hieme  et  vere ,  quam  aestate  atque 
autumno.  Eam  melius  quoque  ferre  solent  fri¬ 
gidarum,  quam  calidarum  regionum  incolae. 

12)  In  instituenda  venae  sectione  aliquid  dandum 
est  consuetudini. 

13)  Plethora ,  quae  longioris  est  durationis  ,  non 
sanguinis  repetita  detractione,  sed  abstinentia, 
victu  idoneo ,  corporis  exercitatione ,  purgantium 
similiumque  praesidiorum  usu  sananda  est. 

14)  Attendere  oportet  Medicum  cum  ad  singu¬ 
larem  aegrotantium  idiosyncrasiam ,  tum  ad  co¬ 
gnitam  epidemiae  naturam. 

15)  Necesse  est  prae  omnibus,  in  sanguine  de¬ 
trahendo  ,  ut  pulsus  rationem  habeat  Medicus , 
quo  quippe  nullum  fere  sit  certius  indicium ,  unde 

judicare  possit ,  utrum  talis  exinanitio  vel  utilis , 
vel  tuta  duntaxat  futura  sit. 

16)  Quotiescumque  igitur  in  quocumque  morbo 
pulsum  frequentem,  validum,  plenum,  cum  magno 
calore  ,  dolore ,  et  praecordiorum  oppressione 
conjunctum  invenias,  sanguinis  missio  tuta  est. 
Macbride. 

17)  Pulsus ,  qui  per  excellentiam  indicat  venae 
sectionem ,  plenus ,  durus  et  lentus  est :  frequentia 
enim  in  pulsu  saepe  cum  debilitate  conjuncta  est. 

18)  Interdum  vero ,  etiam  si  pulsus  debilis  ac 
parvus  est ,  sanguinis  tamen  missio  omitti  haud- 
quaquam  potest ,  velut  in  peripneumonia ,  in  vi¬ 
scerum  abdominalium  inflammationibus,  in  apo¬ 
plexia,  phrenitide  etc.  Gregory. 

19)  Si ,  post  missum  sanguinem ,  pulsus  aeque , 
ut  antea,  frequens,  sed  minus  validus  est,  et  si 
calor  immoderatus  ac  praecordiorum  oppressio 
parum,  aut  non  omnino,  imminuuntur,  in  repe¬ 
tenda  sanguinis  detractione  admodum  cauti  esse 
debemus.  Macbride. 

20)  Quo  magis  a  detracto  sanguine  venae  concidunt 
anxietasque  ingravescit ,  eo  magis  cavendum  est, 
ue  sanguis  ultra  mittatur.  Contra,  ubicumque 
sanguinis  detractio  pulsum  potius  excitasse,  spiri¬ 
tusque  difficultatem  expedivisse  ,  et  ponderis ,  prae  - 
cordia  opprimentis,  sensum  levasse  animadver¬ 
titur,  tuto  a  nobis  repeti  potest,  quousque  re¬ 
liquae  morbi  conditiones  eam  exigere  videbuntur. 
Macbride. 

21)  Ubi  vehemens  quoddam  symptoma  ,  velut 
summa  praecordiorum  oppressio  ac  spirandi  diffi— 


cultas ,  sanguinis  missionem  iterari ,  vel  repeti  de¬ 
siderat  ,  aliae  autem  conditiones ,  velut  ultima  vi¬ 
rium  imbecillitas  etc.  eandem  prohibent ;  tutissima 
agendi  ratio  haec  est ,  ut  Medicus  ministro ,  venam 
incidenti,  adsistat ,  pulsumque,  dum  sanguis  pro¬ 
fluit,  digito  explorare  pergat.  Nam  si  eum  libe¬ 
riorem  ictusque  validiores  fieri  percipit,  tot  sangui¬ 
nis  uncias,  quot  libet,  detrahere  licet:  sin  autem 
tactae  arteriae  pulsationes  elanguescunt,  protinus 
sanguis  supprimendus ,  et  vena  occludenda  est. 
Macbride. 

22)  Quo  citius  detrahitur  sanguis,  i.  e.  e  quo 
ampliori  effluat  vulnere,  eo  majus  afferre  solet  le¬ 
vamen  ,  si  cordis  ipsius  vires  sunt  debilitandae, 
aut  majori  opus  est  derivatione.  Quapropter  in 
cerebri,  pulmonum  aliarumque  partium  inflam¬ 
matione,!  binas  venas  simul  incidere  suaserunt 
Medici.  Macbride. 

De  sanguinis  detractione  locali. 

§  264. 

Si  per  hirudines,  per  cucurbitas  cruentas,  aut 
per  scarificationes ,  sanguis  alicui  corporis  parti 
detrahitur,  localis  vel  lopica  sanguinis  detractio 
institui  dicitur. 

§  265, 

Exinanitio  enim  hoc  modo  effecta ,  exigua  fere 
est  et  semper  lenta,  neque  remotas  partes  aut  to¬ 
tum  corpus  multum  afficit ;  nimirum  quia  vasa 
quantitati  humorum,  quam  habent  intra  certos  li¬ 
mites,  facile  se  accommodant,  dummodo  mutatio 
lenta  fuerit.  Gregory. 

§  266. 

Partem  vero ,  unde  sanguis  elicitur ,  partesque 
etiam  vicinas  egregie  saepe  afficit ,  nec  raro  in 
variis  singularum  partium  vitiis  multo  plus  valet 
generali  sanguinis  detractione ,  quamvis  decuplo 
fortasse  largiori ;  et ,  quod  vix  minoris  momenti 
est,  tuto  saepe  adhibetur ,  et  igitur  aliquoties  re¬ 
peti  potest,  ubi  generali  sanguinis  detractioni ,  cor¬ 
pore  scilicet  jam  valde  exhausto  et  infirmato ,  locus 
plane  nullus  foret.  Gregory. 

§  267. 

Convenit  igitur  detractio  sanguinis  localis  in 
morbis  praecipue  longis ,  qui  congestionem  diutur¬ 
nam  potius,  quam  inflammationem  acutam  pro 
causa  habent.  In  acutis  quoque  quibusdam ,  si  et 
levavi  corpus  debet,  et  ex  vena  sanguinem  mitti» 
vires  non  patiuntur»  Idque  auxilium  ut  minus  ve¬ 
hemens  ,  ita  magis  tutum ;  neque  unquam  pericu¬ 
losum  est ,  etiamsi  in  medio  febris  impetu ,  etiamsi 
in  cruditate  adhibetur.  Ideo  que  ubi  sanguinem 
mitti  opus  est,  si  incisa  vena  praeceps  periculum 
est,  aut  nobili  in  parte  corporis  vitium  est,  etiam 
huc  potius  confugiendum  est,  cum  eo  tamen,  ut 
sciamus,  hic  ut  nullum  periculum,  ita  levius  prae¬ 
sidium  esse ;  nec  posse  vehementi  malo ,  nisi  aeque 
vehemens  auxilium  succurrere.  Celsus. 

§  268. 

Hirudinum  suctui  sequentes  potissimum  effectus 
tribuendi  sunt:  1)  Vulnere,  quod  cuti  infligitur  a 
tribus  maxillis  elongatis ,  corneis ,  quibus  armatum 
est  os  suctorium ,  irritatio  obtinet,  qua  sanguis, 
etiam  cessante  suctu ,  ad  exteriora  allicitur ;  2)  ex 


ea  parte  sanguinem  hirudines  sugunt ,  quae  inflam¬ 
mationis  foco  proxima  est;  3)  non  majoribus  va¬ 
sis  ,  sed  capillaribus ,  in  quibus  inflammatio  prae¬ 
sertim  residet ,  sanguinem  hirudines  detrahunt ; 
4)  non  solum  venosus ,  sed  arteriosus  etiam  san¬ 
guis  hac  ratione  evacuari  videtur;  5)  sanguinis  de¬ 
tractio  lenta  fit  et  continua ,  ita  ut  magis  derivando 
quam  debilitando  prosit  non  lictura  cutim,  nisi 
plena  cruoris  hirudo. 

§  269. 

Indicatur  hirudinum  usus  in  inflammationibus , 
quae  cutis  superficiei  proximae  sunt,  in  iisque, 
quae  ab  irritatione  cordis  et  vasorum  majorum  im- 
munes  sunt,  quaeque  adeo  non  aluntur  sanguinis, 
qui  a  tergo  fit,  aflluxu  continuo. 

§  270. 

Si  inflammatio  in  consensum  traxerit  fontem  cir¬ 
culationis  et  vasa  majora,  sanguinis  detractio  uni¬ 
versalis  requiritur ,  vel  hirudinum  suctui  saltem 
praecedat.  Neque  etiam  venae  sectione  carere  pos¬ 
sumus,  si  inflammatio  localis  in  corpore  pletho- 
rico  obtinet. 

§  271. 

Similem  ,  quam  hirudines ,  actionem  habent  sca¬ 
rificationes  et  cucurbitae  cruentae.  Utrumque  auxilii 
genus  inter  antiquissima  et  efficacissima  medendi 
praesidia  pertinet. 

§  272. . 

Scarificatio  ,  quae  est  crebra  tegumentorum  com¬ 
munium  incisio ,  instituitur  potissimum  in  inflam¬ 
matis  partibus,  quibus  hirudines  admoveri  non 
possunt,  in  inflammatione  tonsillarum,  uvulae, 

linguae :  interdum  quoque  in  gravissima  conjunctivae 
inflammatione.  De  scarificatione  profundiori,  quae 
laticem  in  tela  cellulosa  effusum,  educendi,  vel 
strictas  partes  laxandi  consilio  fit,  hoc  loco  non 
est  dicendum. 

§  273. 

Cucurbitas  cruentas  praecipue  adhibemus,  si 
sanguinis  detractio  localis  in  majori  corporis  super¬ 
ficie,  in  toto  abdomine  v.  c.,  aut  ad  ductum  totius 
vertebrarum  columnae,  instituenda  est,  aut  quan¬ 
do  praeter  evacuationem  sanguinis,  revellendi  sco¬ 
pum  habemus ,  in  inflammationibus  v.  c.  arti¬ 
culorum. 

De  methodo  derivante . 

§  274. 

Contra  irritationem  generis  vasculosi ,  praeter 
remedia  antiphlogistica ,  ea  quandoque  requiruntur , 
quae  derivando  agunt.  Quamvis  iisdem  praesidiis 
opus  esse  possit ,  ad  compescendam  systematis 
nervei  aut  fibrae  muscularis  irritationem,  hoc  ta¬ 
men  loco ,  de  methodo  revellente  et  derivante 
paulo  accuratius  dicendum  est ,  ne ,  quae  semel 
dicta  sunt,  cogamur  repetere. 

§  275. 

Nimirum  inter  plurimas  corpdris  partes  consen¬ 
sus  vel  sympathia  obtinet,  id  est  arctissimum  affi¬ 
nitatis  et  cognationis  vinculum  ;  inter  alias  autem 
intercedit  antagonismus ,  i.  e.  contraria  quaedam 
actionis  et  virium  ratio.  E  quo  naturali  partium , 
in  Oeconomia  animali ,  nexu  explicari  merentur  cum 
harmonica  et  consociata  earum  actio  ,  tum  adjumen- 

tum  atque  auxilium,  quod  in  statu  morboso,  sibi 
invicem  ferunt  (ovvlpyetz  acti  <nj[i7rdieia) ,  tum  denique 
morborum  ex  alia  parte  in  aliam  migratio ,  aut 
artificialis  translatio. 

S  276. 

Doctrina  igitur,  quae  in  Physiologia  accuratius 
explicatur  ,  de  partium  sympathia  et  antagonismo  , 
lucem  praebere  debet  in  explicanda  methodi  de¬ 
rivantia  et  revulsivae  ratione. 

§  277. 

Medendi  haec  methodus  in  eo  consistit,  ut  par» 
tis  cujusdam  actionem  adeo  augeamus  vel  imminu¬ 
amus  ,  ut  status  excitetur  vel  similis  vel  oppositus  in 
alia  parte ,  quae  per  legem  sympathiae ,  id  est ,  aut 
actionis  societate,  aut  dispari  laboris  ratione  ,  cum  illa 
conjuncta  est;  eo  quidem  consilio,  ut  conditio 
morbosa ,  quae  in  parte  aut  partibus  adest ,  vel 
auferatur  vel  in  partem  aliam  transferatur.  Exem¬ 
plo  sit  medicamentorum ,  quae  tractum  intestinalem 
ad  actionem  auctiorem  sollicitant ,  usus  ad  tollen¬ 
dam  cerebri  irritationem. 

§  278. 

Si  accuratius  rem  perpendamus ,  medicamenta , 
quae  eo  consilio  adhibentur ,  duplici  potissimum 
modo  operantur,  vel  nimirum  morbosam  irrita¬ 
tionem  ,  vel  humorum  affluxum ,  qui  irritationis  ef¬ 
fectus  est ,  transferendo  in  partem  aliam.  Priorem 
agendi  rationem  revulsionem  (JvnUna.aw')  ,  poste¬ 
riorem  derivationem  (7rupoz£Tsvtnv)  dixit  Galenus. 

§  279. 

*  Revulsione  igitur  utimur  contra  affectiones 
morbosas ,  in  quibus  formandis  natura  est  occu- 

pata ,  quae  iv  ru  ytveatica  sunt,  eo  fine,  ut  excitato 
sensu  novo  in  aliqua  corporis  parte,  tollantur 
sensilitatis  aut  irritabilitatis  in  nobiliori  organo 
turbae.  Sic  v.  c.  dolorem  a  spasmo  auferre  licet 
dolore  inflammatorio ,  quem  excitat  vesicatorium 
in  dissita  parte  extern^. 

§  280. 

Contra  morbos  jam  natos ,  ne  affectionibus  diu¬ 
turnis  quidem  exceptis ,  ea  quae  derivando  agunt , 
i.  e.  quae  humores  alliciunt ,  summam  saepe  ha¬ 
bent  utilitatem.  Quam  rem  significasse  videtur  Ga¬ 
lenus  dicendo ,  in  incipientibus  id ,  quod  in  partem 
irruit ,  averti ,  in  natis  vero  impactam  parti  affectae 
materiem  debere  evocari. 

§  281. 

Quapropter ,  ut  rite  adhibeamus  praesidia ,  re¬ 
vellendo  et  derivando  profutura  ,  cum  ad  tempus 
morbi ,  tum  ad  universam  aegrotantis  et  virium 
conditionem ,  tum  denique  ad  irritationis  morbosae 
gradum,  et  ad  affinitatem,  qua  corporis  partes  con¬ 
junctae  sunt,  sedulo  attendere  necesse  est. 

%  282. 

In  universum  autem  utraque  medendi  methodo 
utimur:  1)  ut  in  partes  agamus,  ad  quas  aditus 
difficilior  est,  quaeque  adeo  non  admittunt  direc¬ 
tam ,  quae  dicitur,  methodum;  2)  ut  morbos  diu¬ 
turnos  et  consuetudinarios,  qui  antiphlogisticis 
aliisque  remediis  frustra  impugnati  fuerunt,  vel 
derivande  sanemus ,  vel  in  alias  partes  derive¬ 
mus  ,  vel  etiam  mitigemus ;  3)  ut  affectionem  mor¬ 
bosam  partium  nobiliorum  in  partes  minus  no¬ 
biles  transferamus;  4)  ut  morbum,  qui  organa 

plurima  detinet ,  ad  unam  partem  figamus  adeoque 
simpliciorem  reddamus ;  6)  ut  morbos  sanemus 
graviores ,  pqr  metastasin  ortos ;  6)  ut  restitua¬ 
mus  suppressas  corporis  secretiones  et  excretiones. 

§  283. 

Abstinemus  a  methodo  derivante  et  revulsiva: 
1)  si  in  partem  aegrotantem  recta  via  agere  licet, 
sine  eo,  ut  partes  remotas  internis  vel  externis 
stimulis  irritari  oporteat ;  2)  quamdiu  signa  eam 
morbi  acutiem  docent ,  ut  stimulo  artificiali  in  dis¬ 
sitam  partem  agente,  nequeat  superari;  3)  si  in 
parte,  cui  admoventur  medicamenta  derivantia,  an- 
tagonistica,  affectiones  oriri  possunt  morbosae,  mor¬ 
bum  primum  vehementia  et  periculo  superantes. 

§  284. 

Ipsa  Natura  ad  morbos  sanandos  hac  methodo 
saepissime  utitur.  Sic  v.  c.  diarrhoeam  Natura 
sanat  aucta  perspiratione  cutanea,  morbos  rheu¬ 
maticos  diuresi  larga  et  critica ,  phthisin  pulmo¬ 
nalem  abcessu  externo  suppuratorio ,  melancholiam 
■cabie  aut  exanthemate  alio.  Eodem  consilio  morbi 
organorum ,  quae  vitalia  sunt ,  in  morbos  partium 
minus  nobilium ,  morbi  locales  in  universales ,  uni¬ 
versales  in  locales  mutantur. 

§  285. 

Praesidia,  quae  Ars  in  eum  finem  adhibet,  sunt: 
1)  remedia  stimulantia ,  quae  in  cutim ,  in  tractum 
intestinorum,  in  renes,  in  sensus,  in  animi  pa- 
themata  agunt;  2)  remedia  emollientia,  quae  vasa 
dilatant ,  relaxant ,  et  humores  alliciunt  ,  ut  balnea 
tepida,  vapores  calidi  et  humidi,  clysmata  emol¬ 
lientia,  cataplasmata  calida  etc.;  3)  ejusmodi  prae- 

sidia  externa  antagonistica ,  quae  stimulum  excitant 
non  solum  gradu ,  sed  indole  etiam ,  irritationi 
tollendae  analogum ,  ut  v.  c.  suppuratio  arte  facta , 
scabiei  insitio  ,  unguentum  Autenriethii  etc. ;  4)  ea 
medicamenta  ,  quae  adhibemur  ad  restituendam  se¬ 
cretionem  suppressam  ,  ut  v.  c.  ad  haemorrhoidum , 
gonorrhoeae ,  ulcerum  ,  aliorumque  restitutionem. 

§  286. 

Quum  ex  iis  ,  quae  monuimus  ,  appareat ,  partes 
aegrotantes  alius  partis  affectionem ,  arte  provoca¬ 
tam,  vel  simili  vel  opposito  plane  modo  perci¬ 
pere,  prouti  vel  cognationis  vinculum,  vel  con¬ 
traria  actionis  ratio  oblinet,  intelligitur ,  neminem 
hoc  medicamentorum  genere  uti  posse  ,  sine  accu¬ 
rata  cognitione  naturae  humanae,  cum  sanae  tum 
aegrotantis. 

CAPUT  IL 

De  irritatione  generis  nervei  et  de 
methodo  sedante . 

§  287. 

In  systemate  nerveo  tanta  adesse  potest  sensili- 
tas ,  ut  levibus  stimulis  in  motus  erumpat  enormes, 
quibus  aequabilis  functionum  tenor  perturbatur. 
Gaubius. 

§  288. 

Sensilitatis  illum  excessum  ,  quem  erethismum  vel 
hyperaesthesiam  dixerunt  Pathologi ,  indicare  so¬ 
lent  facultas  percipiendi  anomala,  insolita  sensuum 
externorum  acies ,  loquela  abrupta  et  celeris,  motus 
incitatiores  et  irregulares,  spasmi,  convulsiones, 


dolores  varii,  anxietas,  inquietudo,  jactatio, 
agrypnia  ,  delirium  aliaeque  functionum  animalium 
et  naturalium  turbae.  Accedunt  affectuum  frequen¬ 
tia,  ingenii  alacritas  aliaque  signa,  quae  simul 
irritabiliorem  notant  mentem  et  animum. 

§  289. 

Causae,  quae  ad  hoc  affectionum  genus  dispo¬ 
nunt,  sunt  labes  haereditaria ,  infantia  et  aetas 
juvenilis,  temperamentum  mobile,  sexus  sequior : 
delicata  solidae  compagis  teneritas  cum  eximia  ner- 
vei  generis  sensilitate. 

§  290. 

Occasionem  praebent  clima  calidius ,  vitae  genus 
lautum  sine  exercitatione,  aut  el  strictius  regimen, 
cum  meticulosa  omnis  insoliti  evitatione ,  saepius 
etiam  systema  circulationis  agitatius  aut  acris  humo¬ 
rum  tenuitas.  Gaubius.  —  Stimulos  addas,  per 
mentem  aut  per  sensus  externos,  directa  via,  in 
nerveum  genus  agentes ,  eosque  ,  qui  per  con¬ 
sensum,  aliunde  in  nervos  propagantur  aut  trans¬ 
feruntur. 

§  291. 

Ad  compescendam  nimiam  nervorum  sensilita- 
tem,  opus  est  methodo  sedante.  Dicuntur  autem 
remedia  sedantia ,  quae  sensum  obtundunt  mo¬ 
tumque  reprimunt.  Gregory. 

§  292. 

Quum  autem  causae,  quibus  debetur  sensilitatis 
excessus,  adeo  sint  diversae,  sponte  patet,  diver¬ 
sissima  remedia ,  pro  praesenti  corporis  conditione 
et  pro  causarum  diversitate,  sensum  motumque 

minuere  atque  sopire  posse,  et  sic  sedantia  re¬ 
media  fieri. 

§  293. 

Si  nervei  systematis  irritatio  a  nimio  cordis  et 
vasorum  vigore ,  a  congestione  morbosa ,  ab  in¬ 
flammatione  ,  a  partium  nobiliorum  laesione  me¬ 
chanica  repetenda  est ,  opus  est  methodo  anti - 
phlogisticd. 

§  294. 

Si  pendet  a  fibrae  muscularis  strictura ,  quae 
praeter  naturam  est ,  videmus  medicamenta  emol¬ 
lientia  sedantium  munere  fungi. 

§  295. 

Quandoque  morbosa  nervorum  sensilitas  tribu¬ 
enda  est  verae  debilitati  (exemplo  sit  agrypnia  ho¬ 
minum,  qui  gravi  decubuerunt  morbo),  atque  tunc 
medicamentis  roborantibus  indigent  aegrotantes. 

§  296. 

Si  erethismum  nervosum  excitaverint  aliunde  ad¬ 
venae  stimuli ,  adhibemus  methodum  derivantem 
vel  revulsivam. 

§  297. 

Si  subsit  sanguinis  acrimonia ,  sedantem  effectum 
praestabunt  demulcentia  et  antiseptica . 

§  298. 

Igitur  perspicuum  est,  interdum  remedia  rela- 
santia  ,  veluti  exinanitiones  varias ,  aut  emollientia 
medicamenta ;  interdum  vero  adstringentia  et 
roborantia $  nunc  exercitationem,  nunc  quietem, 
nunc  calorem ,  nunc  frigus ;  nunc  opium ,  nunc 
aromata  vel  vinum ,  in  tali  statu ,  vim  sedantem 
esse  habitura.  Gregory. 

§  299. 

Missis  vero  omnibus,  quae  per  accidens,  vim 
sedantem  possidere  videantur,  de  iis  tantum  hic 
agendum  erit,  quae  prima  et  simplicissima  sua  in 
corpore  humano  actione  (sive  haec  perspecta  et 
explorata  fuerit ,  necne)  sensum  motumque  jam 
praesentes  sopiunt  et  reprimunt ,  et  corpus  in  poste¬ 
rum  (dum  ipsorum  effectus  durat)  minus  sentiens 
et  mobile  reddunt.  Gregory. 

§  300. 

In  eo  igitur  casu ,  in  quo  nimia  generis  nervei 
sensilitas  ,  quique  ab  hac  pendent,  motus  inordi¬ 
nati,  originem  suam  repetunt  a  primaria  nervorum 
affectione,  vel  ab  irritatione  saltem,  quae  innervis 
ipsis  principem  sedem  habet,  adhibetur  methodus 
sedans  vel  antispasmodica. 

$  301. 

Indicant  hanc  medendi  rationem :  1)  universalis 
irritabilitas  et  sensibilitas  cum  nimiae,  tum  anoma- 
lae;  2).  symptomata  nervosa ,  quae  essentialia  sunt 
et  ab  irritatione  pendent,  quaeque  vel  vehemen¬ 
tia,  vel  periculo  terrent;  3)  morbosa  nervorum 
seqsilitas ,  quae  morbum  principem  auget. 

&  302. 

Sedante  medendi  methodo  carere  possumus,  si 
nervosa  symptomata  omni  periculo  vacant,  aut  si 
brevis  sunt  durationis,  quajia  sunt,  quae  instan¬ 
tem  denotant  crisin.  Periculosa  est  ea  sanandi 
ratio,  sf  nervosa  symptomata  ab  aliis  causis  peqdent, 
aut  si  medicamenta ,  quae  ad  sopiendum  destinata 
erant,  morbosas  aliarum  partium  affectiones  au¬ 
gent,  vel  dubios  effectus  relinquunt. 


§  303. 

Praeeunte  Natura  ,  ad  sanandos  nervorum  mo¬ 
tus  inordinatos,  haec  potissimum  Artis  praesidia 
faciunt:  1)  omnes  ejusmodi  res,  quibus  opus  est, 
ut  tollantur  stimuli,  in 'systema  nerveum,  in  sen¬ 
sus  potissimum  externos ,  in  cerebrum  aliasque 
sensiles  partes ,  agentes  ;  2)  praesidia ,  quae  in 
mentem  proxime  agunt ,  ut  animi  pathemata  grata , 
spes,  consolatio,  fiducia  etc. ;  exercitatio  levis  aequa¬ 
bilis  ;  cantus  monotonus ;  interdum  etiam  Musica 
Aeolici  generis  ;  3)  medicamenta,  quae  strictius 

definiuntur,  sedante  virtute  praedita. 

§  304. 

Quae  ultimo  loco  recensuimus,  medicamenta  se¬ 
dantia  ,  paregorica  quoque ,  anodyna ,  anti- 
spasmodica  dicta,  ad  sequentia  potissimum  capita 
referri  poterunt:  ’  *»  • 

1)  Sedantia  relaxantia ,  mulcentiaf  ut  aqua 

tepida  ,  balneum ,  fomentum  etc. ,  emollientia  quae¬ 
vis  ,  venae  sectio.  ' 

2)  Refrigerantia  ,  temperantia  ;  aqua  frigida, 
acida,  salia  neutra;  antacida,  absorbentia. 

3)  Calida ,  fragrantia ,  ut  opium ,  et  nervina 
suavi  aromate  praedita. 

4)  Foetida  vel  peculiari  saltem  odore  praedita, 
ut  Valeriana ,  Moschus ,  Asa  foetida  etc. 

5)  Revellentia ,  quae  cutim  male  afficiunt  et 
nervosam  vim  avocant  a  parte  affecta,  ut  sinapis¬ 
mi,  urticatio ,  vesicatoria  etc.  Voltel. 

§  305. 

In  universum  igitur  sedantia  remedia  aut  virtu¬ 
tem  habent  deprimentem,  magis  minusve  debili— 

tantem  ,  aut  contra  vim  excitantem,  qua  nervorum 
actio  vel  incitatur  vel  roboratur :  quae  tamen  me¬ 
dicamenta  ultimo  loco  recensita  (fragrantia  ,  foe¬ 
tida,  revellentia),  non  nisi  per  accidens,  sedantem 
habent  virtutem. 

§  306 

Demulcentia  remedia  ,  qualia  sunt  mucilagi- 
nosa  et  oleosa,  tunc  potissimum  usum  habent  > 
quando  fibra  rigida,  stricta  ,  cum  cute  arida,  lin¬ 
gua  sicca,  siti,  aliisque  stricturae  et  irritationis 
internae  signis  concurrit.  De  his  aliisque ,  quae 
relaxantia  vocantur,  medicamentis  accuratius  di¬ 
cendum  erit,  ubi  emollientem  vel  relaxantem 
methodum  explicaturi  sumus. 

§  307. 

Calor  quoque  inter  sedantia  non  immerito  re¬ 
censeri  potest,  utpote  qui  haud  raro  motus  mi¬ 
nuere,  atque  abnormes  reprimere,  et  dolores  so¬ 
pire  ,  et  sentiendi  facultatem  hebetare ,  et  sopo¬ 
rem  demum  inducere ,  observetur.  Quos  caloris 
effectus  inprimis  a  vi  ejus  emolliente  et  relaxante 
repetere  oportet.  Gregory. 

§  308. 

Inter  sedantia  remedia,  quae  calorem  detrahendo 
viresque  vitales  deprimendo  agunt ,  in  primis  nu¬ 
merandum  est  Jrigus ,  quo  nihil  certe  majore  aut 
certiore  vi  sedante  in  corpore  humano  pollet; 
scilicet  quod,  dummodo  rite  (diu  et  constanter) 
admotum  sit,  et  sentiendi  facultatem  manifestissime 
obtundit,  motusque  omnes  reprimit,  et  mobilitatem 
minuit.  Gregory. 


§  309. 

Inter  sedantia  efficacissima,  quae  refrigerantis 
sunt  generis ,  sales  quidam  referuntur,  tum  acidi, 
tum  neutri ;  nam  omnes  sales  alcalini ,  et  prae¬ 
sertim  alcali  volatile,  contrarium  prorsus  effectum 
habent ,  et  corpus  plane  stimulant  et  calefaciunt. 
Gregory. 

§  310. 

Ex  acidis  vero  salibus  (quamvis  omnes  forsan 
vim  aliquam  refrigerantem  possideant) ,  acida  fos¬ 
silia  validissima  sunt.  Ex  bis  optimum  est  et  fre¬ 
quentissime  adbibetur  acidum  sulpburicum,  pluri¬ 
ma  aqua  dilutum:  quod  medicamentum  tamen  non 
modo  insigni  vi  sedante  et  refrigerante  pollet, 
sed  adstringente  quoque,  et  roborante,  et  anti- 
septica.  Gregory. 

§  311. 

Quod  sales  vero  neutros  attinet,  quidam  tan¬ 
tum  ex  iis  vim  refrigerantem  possident;  multi 
enim  ,  veluti  sal  communis  ,  vix  ac  ne  vix  qnidem 
ita  adhiberi  possunt,  quin  corpus  plane  stimu¬ 
lent  et  calefaciant ,  et  sitim  adaugeant ,  et  pu¬ 
tredini  faVeant.  Alii  vero ,  veluti  Nitrum ,  vim 
sedantem  et  refrigerantem  plane  habent.  Ratio 
tam  insignis  differentiae  inter  varios  sales  neutros 
nulla  hactenus  reddita  est.  Gregory. 

§  312. 

Sed  omnium  fortassis  efficacissima,  et  prae  cae- 
teris  ad  solvendam  stricturam  spasmodicam,  resti- 
tuendamque  circuitus  humorum  aequabilitatem  ac 
libertatem,  adhibenda  remedia,  nonnullae  ex  bis 
rebus  sunt,  quae,  liberaliore  manu  datae,  vo- 


mitum  provocant,  exigue  autem  datae ,  diaphore- 
sin  movere ,  humoreSque  ad  cutem  propellere , 
observantur.  Macbride. 

:  1  :  §  313. 

Quum  Opium  et  alia  narcotica  eo  praecipue  se¬ 
dare  et  relaxare  videantur,  quod  vim  nerveam 
atque  irritabilitatem  frangant,  utramque  stupefa¬ 
ciendo,  facile  colligitur,  ejusmodi  medicamenta  ni¬ 
miae  sensilitatis  effectibus  potius  quam  causis ,  in 
universum ,  mederi.  Neque  tamen  hoc  impedit , 
quominus  in  spasmis  cum  internis  tum  externis , 
absente  omni  inflammatione,  universali,  locali, 
absente  plethora,  causa  gastrica  aut  impedimento 
alio  ,  cum  fructu  interdum  adhibeantur. 

CAPUT  III. 

De  fibrae  muscularis  irritatione  et  de  me¬ 
thodo  emolliente ,  vel  relaxante. 

%  314* 

Fibrae  muscularis  vocabulum  latiori  sensu  su¬ 
mendum  est,  neque  alio  adhibetur  consilio, 
quam  ut  a  genere  vasculari  et  nerveo  distinguatur. 
Omnes  igitur  intelligimus  partes,  structura  fibrosi 
praeditas,  atque  irritabilitate  ,  id  est  facultate  sese 
ad  stimulum  contrahendi  (contractilitate  organica)  , 
instructas. 

§  315. 

Fibrarum  autem  irritatio  et  strictura  adesse  di¬ 
cuntur,  quando  ille  obtinet  duritiei,  densitatis, 
tensionis  et  adstrictionis  status,  quem  laesae  func¬ 
tionis  symptomata  comitantur. 

§  316. 

Prout  in  diversis  partibus  vario  gradu  inest 
irritabilitas,  differunt  stricturae  fibrarum  sympto¬ 
mata.  Quae  in  tela  cellulosa  obtinet  strictura, 
aucta  densitate  ;  quae  musculos  occupat ,  firmitate 
et  adstrictione  ;  quae  vasa  detinet ,  majoris  duri¬ 
tiei  sensu  indicari  solet.  In  strictura  universali, 
totum  corpus  tensionis  et  siccitatis  speciem  prae  se 
fert ,  et  cutis  in  primis  sicca  est ,  neque  mollitiem 
naturalem  exhibet.  '  . 

§  317. 

Quod  attinet  ad  effectus  secundos,  multa  et  varia 
excitat  circuitus  humorum ,  secretionis,  excretionis, 
nutrilionis,  incrementi,  motuum  ac  sensuum  impe¬ 
dimenta;  prout  vel  in  universo  corpore,  vel  in 
singulari  hujus  parte  obtinet.  Gaubius. 

§  318. 

Causae  praedisponeutes  sunt  conditiones  singu¬ 
lae,  quae  in  statu  etiam  sano  majorem  fibrarum 
stricturam  provocant,  aetas  adulta  et  senescens, 
sexus  virilis ,  temperamentum  cbolericum  et  me¬ 
lancholicum.  Etiam  illi,  qui  calidiores  et  sic¬ 
ciores  regiones  incolunt,  in  hoc  vitii  genus  pro¬ 
clives  sunt. 

§  319. 

Quae  occasionem  praebent  causae,  vel  physica, 
vel  dynaxnica  ratione  operantur.  Ad  illas  referun¬ 
tur:  calor,  frigus  siccum,  pressio  ,  distensio  par¬ 
tium  etc.  Ad  has:  animi  pathemata  excitantia,  cibi 
potusque  stimulantes  ,  exercitatio  nimia ,  justo  bre¬ 
vior  somnus ,  alia.  Neque  tamen  credas  aliquam 
esse  causam ,  quae  non  simul  in  vim  vitae  agat. 

§  320. 

Causa  proxima  non  solum  in  praevalente  libra¬ 
rum  contractione,  sed  etiam  in  aucto  earum  tur- 
gore  ponenda  est.  Quapropter  strictura  ea  ha¬ 
benda  videtur  conditio ,  in  qua  fibrae  statum 
aliquem  induere  conantur,  cui  renituntur  alia  vi¬ 
rium  genera. 

§  321. 

Medendi  methodus  differt  in  strictura  fibrarum 
primaria  et  secundaria. 

§  322. 

Fibrarum  stricturae,  quae  a  vasculosi  vel  nervei 
generis  irritatione  pendet,  medetur  methodus  vel 
antiphlogistica  ,  vel  sedans  ,  antispasmodica. 

§  323. 

In  fibrarum  strictura  primaria  utendum  est  me¬ 
thodo  emolliente  vel  relaxante ,  qua  fibrae  prae¬ 
ter  naturam  rigidae  vel  contractae,  ad  justam,  et 
sanitatis  legibus  consentaneam,  mollitiem  reducantur, 

§  324. 

Indicantur  autem ,  quae  relaxantia  ,  emollien~ 
tia  ,  lenientia  ,  demulcentia  medicamenta  dicun¬ 
tur  :  1)  a  nimia  partium  solidarum  rigiditate,  ir¬ 
ritabilitate  et  sensilitate;  2)  a  stimulo  morboso  his 
applicato;  3)  ab  acidmonia  humorum,  quam  vel 
diluendo,  vel  involvendo,  minuere  licet;  4)  a 
defectu  muci  vel  alius  tegminis  naturalis,  neces¬ 
sarii.  Voltelen. 

§  325. 

Ad  relaxantem  et  emollientem  methodum  refe¬ 
ras  cum  remotionem  stimulorum ,  quibus  nimia 
fibrarum  strictura  debetur,  tum  corporis  animi¬ 
que  quietem. 

§  326. 

Si  ipsa  medicamenta  spectes,  possunt  sequentes 
emollientium  species  constitui: 

1)  Emollientia  humida,  ut  aquosa  tepida,  cum 
ad  internum  usum,  tum  formil  balnei,  vaporum, 
fomenti,  cataplasmatis,  injectionis,  clysmatis,  etc. 

2)  Lenientia ,  ut  mucilaginosa  omnia,  lacticinia, 
gelatina  animalis. 

3)  Pinguia ,  lubricantia ,  velut  olea  blanda 
et  pinguedines. 

4)  Subdulcia  viscosa ,  veluti  fructus  ficuum, 
jujubae ,  sebestae.  Voltelen. 

§  327. 

Quo  magis  emollientium  indoles  et  temperatura 
ad  proprietates  sanguinis  caeterorumque  corporis 
humorum  accedant,  eo  magis  vi  relaxante  excellunt. 

§  328. 

£x  eo  autem ,  quod  medicamenta ,  quo  magis 
corpori  nostro  amica,  et  omni  stimulo  irritante 
destituta  sint,  eo  magis  mollitiem  corporis  natu¬ 
ralem  restituant,  ex  ea  observatione  tum  eorum 
agendi  ratio  explicanda  est ,  tum  quorundam  praesi¬ 
diorum  ,  balnei  tepidi,  balnei  animalis,  clysma¬ 
tis  emollientis  et  similium,  magna  praestantia  in- 
lelligi  potest. 

CAPUT  IV. 

.De  torpente  vasorum  actione  et  de  methodo 
stimulante ,  vel  irritante. 

§  329. 

Medicamenta,  quae  defectum  vigoris  in  vascu- 

loso  genere  corrigunt,  stimulantium ,  ea,  quae 
nervorum  torpori  medentur ,  excitantium  nomine 
insignire  cupientes ,  non  ignoramus ,  plura  remedia 
esse ,  quae  simul  sensum  in  partibus  sentientibus , 
irritabilitatem  in  vasis  sanguiferis ,  motum  in  parti¬ 
bus  musculosis  ,  excitent  et  augeant.  Quae  enim 
de  paucis  valent,  non  ad  omnia  possunt  referri» 
neque  etiam  in  iis,  quae  compositam  babent  ac¬ 
tionem,  perinde  est,  in  quas  partes  proxime  et 
maxime  agant. 

§  330. 

Vigorem  in  genere  vasculoso  deficientem  vel 
justo  minorem  notare  solent  pulsus  parvus  et  mol¬ 
lis  ,  plerumque  justo  celerior,  respiratio  magis 
jninusve  laesa,  turbata  plerorumque  organorum 
secretio ,  pallor  universalis  et  frigus ,  agrypnia , 
animi  deliquia,  et  alia  signa  minus  constantia, 

§  331. 

°  .  * 

Cordis  et  vasorum  torporem  plures  causae  effi¬ 
cere  possunt,  connata  generis  vasculosi  debilitas, 
magna  et  subita  sanguinis  jactura,  vitiata  humorum 
erasis,  imperfecta  aut  turbata  respiratio  ,  pessum- 
data  corporis  nulritio ,  similia. 

§  332. 

Si  vasorum  torporem  vel  debilitatem  excitaverint 
nimia  irritatio,  pblethora,  spasmi  aliaeque  causae, 
quae  vires  vitales  supprimunt,  debilitati  huic,  quae 
apparens  dicitur ,  respondent  antiphlogistica 
methodus,  antispasmodica ,  aut  si  quo  alio  re¬ 
mediorum  genere  opus  sit ,  ad  tollenda ,  quae  ad¬ 
sunt  ,  impedimenta. 

§  333. 

Remediis ,  quae  nervorum  sensilitatem  potissi- 

mum  excitant ,  opus  est,  si  vasculosi  generis  ady- 
namiam  induxerit  torpor  vel  stupor  nervorum,  ut 
v.  c.  in  syncope  post  pathemata  gravia. 

§  834. 

In  vasorum  torpore  ,  qui  causis  debetur  §  331 
recensitis ,  vere  debilitantibus  ,  methodus  adhibe¬ 
tur  irritans  sive  cardiaca ,  id  est  ea  conducunt 
medicamenta,  quae  cum  cordis  et  arteriarum  vires 
erigunt ,  reficiunt ,  augent ,  tum  naturalem  sangui¬ 
nis  copiam  et  indolem  restituunt. 

§  335. 

Medicamenta ,  quae  A.rs  adhibet  eo  consilio , 
vel  celerrime  stimulantes  atque  fugaces  vires 
habent,  vel  lentiores  magisque  durabiles  effec¬ 
tus  exserunt. 

§  336. 

v* 

inter  remedia  incitantia  diffusibilia ,  quo  no¬ 
mine  primum  genus  distinguitur,  referri  merentur 
vinosa  ,  aetherea ,  naphthae  ,  olea  volatilia  et  em- 
pjreumatica ,  balsamica  remedia ,  opiata ,  cam- 
phora  etc. 

§  337.  ,  , 

Inter  ea,  quae  stimulum  fixum ,  id  est  effec¬ 
tum  magis  durabilem  habent,  Martialia  excellunt, 
cortex  Peruvianus ,  plura  amara  ,  et  omnia  ea , 
quae  vasorum  robur  magis  quam  mobilitatem  augent. 

;  §  338.  , 

.  Ut  inter  utriusque  generis  medicamenta  delectus 
fiat,  morbo  et  aegrotanti  consentaneus,  attenden¬ 
dum  est  ad  causam ,  cui  torpor  vasorum  debetur » 
ad  universam  aegrotantis  constitutionem,  ad  re- 

spirationem,  ad  secretiones  et  excretiones  praeci¬ 
puas,  ad  virium  modum  et  sensilitatis  gradum. 

« •  r»  *  ~  1  -  3  •',  * 

CAPUT  V. 

De  torpore  generis  nervei ,  et  de  exci¬ 
tante  ,  quae  huic  respondet ,  me¬ 
dendi  methodo. 

§  339. 

Torpor  generis  nervosi  (anaesthesis)  ponit  im¬ 
minutam  vario  gradu  sensilitatem ,  ita  ut  irritamenta 
vel  tarde  admodum  ,  vel  justo  debilius  percipian¬ 
tur  ,  omnesque ,  quae  vi  nervorum  carere  neque¬ 
unt  ,  actiones  corporis  praeter  modum  vel  lan¬ 
gueant,  vel  more  alieno  perficiantur. 

§  340. 

Indicant  roboris  et  alacritatis  in  systemate  ner- 
veo  defectum  ea  potissimum  symptomata ,  quae 
functiones  animales,  sensus  v.  c.  externos,  motus 
voluntati  obedientes  ,  animi  sensus  mentisque  vires 
vel  justo  debilius  exerceri  docent,  vel  inordinate. 
Notanda  in  primis  est  praecipuorum  morbi  sym¬ 
ptomatum  turbata  ratio  ,  inconstantia  et  irregula¬ 
ris  successio. 

§  341. 

Causae ,  quibus  inducitur  debilis  vel  lenta  gene¬ 
ris  nervei  actio,  triplicis  potissimum  generis  sunt. 
Vel  per  vim  stimulorum  diuturnam  aut  saepius  re¬ 
petitam,  spirituosorum  v.  c.  abusum,  sensim  ex¬ 
hausta  fuit  nervorum  sensilitas ;  vel  per  causas  ve- 
hemenliores ,  quales  sunt  noxae  a  rebus  externis 
illatae,  mechanica  pressio,  cerebri  aut  medullae 

spinalis  concussio ,  paralysis  aut  stupor  in  nerveo 
systemate  excitatus  fuit;  vel  demum  causae  adsunt , 
impedientes ,  quominus  sensilitatis  dispendium  re¬ 
stitui  possit,  animi  palhemata  deprimentia  v.  c. , 
abusus  Veneris  ,  aliaeque  res  debilitantes. 

§  342. 

Si  post  nimiam  irritationem ,  systema  nerveum 
torpet,  neque  naturae  convenienter,  regere  po¬ 
test  singulas  corporis  functiones,  tunc  debilitati 
huic  apparenti  ea  opponantur  medicamenta,  qui¬ 
bus  aufertur  stimulorum,  qui  praeter  naturam  sunt, 
infesta  actio. 

§  343. 

In  iis  etiam  casibus ,  in  quibus  detegi  nequeunt 
stimuli  alieni  irritantes ,  quos  autem ,  praeter  ge¬ 
neris  nervei  debilitatem,  erethismi,  id  est  nimiae 
sensilitatis,  comitantur  symptomata,  delirium  v. 
gr. ,  inquietudo ,  agrypnia  etc. ,  sedantia  plerum¬ 
que  magis  juvant,  quam  excitantia  medicamenta. 

§  344. 

Excitante  igitur  methodo  utendum  est,  quando 
symptomata,  generis  nervei  debilitatem  indicantia, 
conjuncta  sunt  cum  torpore  vero ,  cum  anae¬ 
sthesia,  motuumque  vel  tarditate,  vel  impotentia. 

§  345. 

Excitantium  autem  medicamentorum  effectus  in 
aucta  cernuntur  corporis  sensilitate,  neque  minus 
in  fibrarum  musculosarum  ,  quas  nervi  perreptant, 
cum  majorum,  tum  quoque  minutissimarum,  veluti 
in  arteriis  aut  organis  secernentibus ,  motu  alacri¬ 
ori;  tum  denique  in  majori  functionum  animalium 


78 


vigore,  ita  ut  mens  ipsa  haud  raro  novam  et  in¬ 
signem  hilaritatem  adipiscatur. 

§  346. 

Plerisque  autem  ex  hac  remediorum  classe  hoc 
vitium  est ,  quod  effectus  eorum  excitans  plerumque 
nimis  fugax  sit,  et,  quod  pejus  est,  saepe  in  con¬ 
trarium  effectum  desinat ,  ita  ut  gratissimam  illam 
alacritatem,  et  mobilitatem  ,  et  vigorem  corporis, 
et  suavissimam  animi  hilaritatem ,  qualia  remedia 
quaedam  stimulantia  efficere  solent,  insignis  languor, 
et  debilitas,  et  hebetudo  ,  et  moestitia  brevi  exci¬ 
piant.  Gregory. 

§  347. 

Intelligitur  hinc ,  nunquam  praeter  necessitatem , 
excitantibus  remediis  utendum  esse ,  eorum  autem 
loco,  nutrientia  et  roborantia  medicamenta  adhi¬ 
benda  esse ,  simul  ac  prostrata  nervorum  actio  siis- 
citata  fuit ,  atque  redierunt  deficientes  digestio¬ 
nis  vires. 

§  348. 

Interim  excitantium  remediorum  alia  magis,  alia 
minus  sunt  volatilia.  Inter  ea,  quae  maxime  fu¬ 
gaces  habent  effectus ,  pertinent  v.  c.  Moschus , 
Castoreum ,  sal  cornu  Cervi  ,  sal  succini ,  oleum 
animale  Dippelii  etc.,  fluidi  quoque  electrici  et 
Galvanici  actio»  Magis  durabiles  autem  effectus 
tribuuntur  Valerianae,  foliis  auranliorum,  Asae 
foetidae  paucisque  aliis. 

§  349. 

Si  quaeratur,  quomodo  haec  remedia  motus 
illos  abnormes,  qui  spasmi  dicuntur,  interdum 
solvere  possint,  quippe  quae  actio  proprie  ad 

sedantia  pertineat,  respondendum  videtur  cura  Cl. 
Gregory :  »  Hoc  efficere  videntur  partim  vi  sua 

roborante ,  quae  corpus  minus  mobile  reddat ,  par- 
tim  validiore  stimulo  corpori  dato,  qui  sensum  vel 
actionem  prioris  superet  ej usque  effectum  impe¬ 
diat,  partim  forsitan  mutato  sanguinis  cursu,  et 
simul  cum  hoc,  vis  nervorum  fluxu,  qui  per  acti¬ 
onem  stimuli  a  partibus  prius  laborantibus  ad  alias 
deriventur.” 

§  350. 

In  medicamentorum  excitantium  usu  sequentia 
tenenda  sunt  praecepta :  1)  attendatur  ad  super- 
stitum  sensilitatis  et  irritabilitatis  gradum,  tum  ad 
earum  indolem ,  non  solum  in  singulis  aegrotanti¬ 
bus  ,  sed  etiam  in  singulis  corporis  partibus ;  2) 
securitatis  ergo,  in  horum  remediorum  usu,  initium 
fiat  a  stimulis  levissimis ;  3)  fugaces  eorumdem  ef¬ 
fectus  sustententur,  vel  aucta  medicamenti  sumendi 
copia ,  vel  stimulo  interdum  mutando ,  vel  eundem 
per  aliam  viam  administrando. 

CAPUT  VI. 

V.  j  ,  o;  >  13?  o  •  :  t 

De  jibrae  muscularis  torpore ,  et  de  methodo 
tonicd ,  roborante . 

§  351. 

Imminutis  vel  sublatis  fibrarum  tensione  et  tur- 
gore  vitali,  ea  musculorum  reliquarumque ,  quae 
irritabilitate  instructae  sunt ,  partium  excitatur 
atonia  et  laxitas,  quae  in  summum  roboris  et  vi¬ 
rium  detrimentum  redundat. 

§  352. 

Indicant  autem  fibrae  muscularis  (quo  nomine 
reliquas  etiam  irritabiles  partes  complectimur)  ato- 
niam  atque  inertiam  ,  babitus  corporis  laxus ;  facies 
pallida,  tumida;  segnities,  languor,  subitanea 
corporis  fatigatio ;  lenta ,  minus  valida ,  vel 
celeriter  terminata  corporis  reactio.  Partium  vero 
internarum,  quae  a  sensibus  remotae  sunt,  torpo¬ 
rem  notant  praecipue  justo  debilior  vel  irregularis 
earundem  functio  ,  quamvis  secretiones  et  excretiones 
per  eandem  causam,-  praeter  modum,  possint  augeri. 

§  353. 

Ad  bucc  fibrae  motricis  torporem  disponunt 
potissimum  aetas  infantilis,  sexus  sequior ,  deli¬ 
catior  solidorum  compages,  corporis  animique  iner¬ 
tia.  Inter  excitantes  causas  pertinent  vita  seden¬ 
taria,  pigritia,  somnus  ultra  modum  protractus,  aer 
humidus ,  vestimenta  et  stragula  calidiora ,  potus 
aquosus  tepidus  etc. 

§  354. 

Causa  proxima  in  turbata  virium  vitalium  ratione 
ponenda  videtur,  etsi  torporem  illum  inducere 
vel  promovere  etiam  possunt  causae  physicae , 
movendi  facultatem  minuentes,  immodica  partium 
extensio,  diuturnior  calidorum  et  humidornm  ad¬ 
ministratio  ,  similia 

§  355. 

Si  fibrae  muscularis  atonia  seu  resolutio  per  cau¬ 
sas  mechanicas  fuerit  inducta ,  ea  plerumque  suffi¬ 
ciunt  praesidia,  quibus  physicae  quoque  solidarum 
humani  corporis  partium  vires  ad  instituendam  con¬ 
tractionem  incitantur,  frigus  v.  c.  externum,  me- 

dicamenta  adstringentia  topica ,  aequabilis  partium 
pressio,  frictiones,  alia.  Neque  tamen  negligenda 
est,  quae  his  quoque  praesidiis  competit,  dyna - 
mica  agendi  ratio. 

§  356. 

Si  ntonia  nascatur  e  sanguinis  vitiis,  quae  impe¬ 
diunt,  quominus  fibrae  musculorum  rite  alantur 
et  turgorem  vitalem  a  sanguine  accipiant,  opus 
est  methodo  corrigente ,  de  qu&  mox  erit  di¬ 
cendi  occasio. 

§  357. 

Interest  etiam  quam  maxime ,  verae  fictitiaeque 
debilitatis  notas  rite  pernosse ,  ne ,  fatali  errore , 
illa ,  quam  Natura ,  a  primo  morbi  impetu-oppressa 
devictaque,  nonnunquara  simulare  videtur,  quaeve 
ex  turgente  circa  praecordia  materie  quandoque 
apparet ,  pro  vera  virium  jacturi  tractetur.  In 
fictitia  enim  ista  debilitate  larga  venaesectio  aut 
remedium  emetico- catharcti cum  vigorem  ilico  resti¬ 
tuunt,  quae  in  vera  summopere  obessent.  Voltelen. 

s  358. 

Roborante  igitur  methodo  tube  praecipue  uten¬ 
dum  est,  quando  partium  solidarum,  musculorum 
potissimum ,  atonia  a  torpente  vel  exhausto  virium 
vitalium  vigore  repetenda  est. 

§  359. 

Sunt  autem  roborantia  medicamenta  ,  quae  dura¬ 
bile,  et  ut  plurimum  universale,  virium  vitalium 
incrementum  efficiunt,  atque  elasticitatis  praeser¬ 
tim,  irritabilitatis  et  contractilitatis  phaenome¬ 
na  augent. 

§  360. 

Indicantur  haec  :  1)  a  debilitate  et  a  flaccidita- 
te  ,  seu  laxitate  nimia  et  inertia ,  interdum  quoque 
a  teneritudine  et  gracilitate  ;  2)  a  torpore  seu  ato- 
nia  ct  resolutione  ,  quod  utrumque  vitium  est  ac¬ 
tionis  in  fibra  motrice  vel  deficientis,  vel  exstinc¬ 
tae;  3)  a  sensu  vel  obtuso  vel  abolito,  quorum 
illud  vitium  languor ,  Graecis  uabhsix ,  hoc  stupor 
Gr.  dicitur ;  4)  a  sensibilitate  etiam  ni¬ 

mia  ,  si  debilitatis  effectus  est ;  5)  ab  aucta  humo¬ 
rum  secretione  morbosa,  si  per  languorem  inducta 
fuit;  6)  ab  eorundem  tenuitate  nimia.  Voltel. 

§  361. 

Abstinendum  est  a  methodo  tonica ,  roborante, 
in  affectionibus  omnibus ,  vitam  auctiorem  haben¬ 
tibus,  in  haemorrhagiis  activis,  critici  generis,  in 
secretionibus  et  excretionibus  aliis,  quibus  corpus, 
propter  diuturnitatem,  vi  consuetudinis ,  indigere 
videtur.  Cave,  ne  in  errorem  inducaris  ab  iis, 
quae  de  inflammatione  passiva  delirant  Medici, 
uvcixvaXsavTS^  ev  sroAe<r». 

§  362. 

Ad  roborantium  remediorum  classem  referri  me¬ 
rentur;  1)  ea  praesidia ,  quae  mechanica  ratione 
operantur,  ut  idonea  corporis  exercitatio,  ambu¬ 
latio  ,  equitatio ,  gestatio  in  curru ,  navigatio  ,  fric¬ 
tiones  etc. ;  2)  grata  animi  pathemata ,  gaudium  , 
spes,  amor  etc.,  quae  non  solum  excitant  vitam, 
sed  vitae  quoque  pabulum  praebent;  3)  victus 
idoneus;  4)  medicamenta,  quae  irritabilitatem  et 
robur  in  fibra  animali  augent ,  crasin  humorum 
corrigunt,  nutritionem  corporis  promovent. 

§  363. 

Inter  pharmaceutica  praesidia  ,  roborante  virtute 
instructa ,  praeter  frigus  varia  form&  administra¬ 
tum,  notari  praecipue  merentur:  ex  inorganico 
regno ,  1)  martialia  et  alia  metalla  adstringente 

virtute  praedita  ;  2)  acida  mineralia  :  e  regno  ve¬ 
getabili }  1)  remedia  amara;  2)  amaro-aromatica ; 
3)  amaro-adstringentia  :  exanimali  regno  ,  l)ge- 
latina  animalis;  2)  lac  animale,  vitelli  et  albumen 
ovorum  ;  3)  fel  tauri ;  quae  medicamenta  anima¬ 
lis  originis ,  propter  vim  nutrientem ,  ad  hunc  lo¬ 
rum  referri  merentur. 

S  364. 

Id  ipsum  rationale  est,  inter  multa  similia  ge¬ 
nera  et  morborum  et  remediorum ,  cogitare ,  quo 
potissimum  medicamento  sit  utendum.  Cui  Celsi 
praecepto ,  in  adhibendis  roborantibus  medicamen¬ 
tis  ,  eo  melius  satisfacere  poterimus ,  quo  accura¬ 
tius  in  aegrotante  res  singulas,  in  morbo  autem 
ea,  quae  communia  sunt,  cognoverimus. 

CAPUT  VII. 

De  sanguinis  aliorumque  humorum  abun¬ 
dantia  ,  et  de  methodo  detrahente. 

%  365. 

Ea  est  inter  singulas  corporis  humani  partes , 
cum  fluidas  ,  tum  solidas  ,  conspiratio  atque  necessi¬ 
tudo  ,  ut  nec  hae  illis ,  nec  illae  his  carere  queant , 
et  ut  neutrae  possint  aegrotare ,  sine  eo  ,  ut  universa 
corporis  oeconomia  male  afficiatur. 

6  * 

§  366. 

Constitit,  eflectus  morbosos  quam  plurimos  oriri, 
si  solida  a  sanitatis  norma  deflectunt,  id  est  pec¬ 
cante  virium  vitalium  ratione  in  partibus  illis,  quae 
similares  vocantur.  Similiter  summa  sanitatis  dam¬ 
na  oriuntur,  si  fluidorum,  e  quibus  maximam  par¬ 
tem  ,  corpus  humanum  constat,  vel  copia  mutatur 
vel  indoles,  in  primis,  si  sanguinis  proprietates  a 
statu  sano  recedunt. 

§  367. 

Ea  boni  sanguinis  abundantia,  quam  systema 
circulationis ,  sine  sanitatis  discrimine ,  diu  ferre 
non  possit ,  vocatur  Plethora .  Reliquorum  humo¬ 
rum  ea  multitudo  ,  quae  oneri  est  atque  functiones 
turbat,  Polychymia  dici  solet. 

§  3G8. 

Plethoram  indicant  bonus  corporis  habitus,  co¬ 
lore  culis  magis  rubente  ,  in  locis  praesertim,  qui 
tenera  epidermide  tecti  sunt ;  adnata  oculorum  pro¬ 
fundius  tincta,  tumentes  venae,  auctus  corporis 
calor;  pulsus  plenus  et  magnus;  segnities,  somno¬ 
lentia,  vertigo;  impedimenta  denique  varii  gene¬ 
ris,  quibus  corporis  functiones  turbantur.  Poly¬ 
chymia  praecipue  noscitur  ex  habitu  corporis  ple¬ 
no  et  succulento,  cum  laudabili  sanguinis  erasi 
conjuncto. 

§  369. 

Ad  plethoram  in  primis  proclives  videntur  cum 
homines  mollioris  habitus ,  quibus  temperamentum 
sanguineum  ,  tum  etiam  corpora  strictiora ,  quibus 
temperamentum  cholericum.  Dein  plethora  fre¬ 
quentissime  incidit  in  adolescentes,  tempore  puber- 


tatis,  in  mulieres  gratidus,  et  in  homines  brevi 
statura  habituque  corporis  quadrato  insignes.  Ad 
multitudinem  humorum  universalem  praeterea  dis¬ 
ponunt  laxa  solidorum  compages,  major  nutrilionis 
quam  secretionum  alacritas. 

§  370. 

Occasionem  praebet  lautior,  otiosa,  secura,  a 
mentis  labore  aliena,  vivendi  ratio,  qua  robusta 
viscera  plus  generant  chyli  sanguinisque  laudabilis, 
quam  nutritio  ct  excreliones  necessariae  sibi  pos¬ 
tulant.  Gaubius. 

S  371. 

Medemur  sanguinis  aliorumque  humorum  abun¬ 
dantiae  ea  sanandi  methodo ,  quae  detrahentis 
nomine  insigniri  potest.  Quo  referri  oportet,  prae¬ 
ter  medicamenta  antiphlogistica ,  de  quorum  usu 
antea  diximus ,  ea  recuperandae  sanitatis  praesidia , 
quae  magis  agunt  demendo  ,  quam  aliquid  adjici¬ 
endo  ,  quaeque  maximam  pariem ,  generis  diae- 
telici  sunt. 

§  372. 

Praecipua  ,  quae  huc  faciunt ,  Artis  medicae  in¬ 
strumenta  sunt  corporis  motus  et  exercitatio  in  aere 
frigidiusculo ,  modica  mentis  animique  intentio , 
parcior  ciborum  minus  nutrientium  usus ,  arte  fac¬ 
tum  evacuationum  naturalium  incrementum. 

%  373. 

Quod  ad  actionem  fabricatum  est,  corpus  motu 
carere  nequit  sine  eo,  ut  turbetur  sanitatis  inte¬ 
gritas.  Qui  vitam  otiosam ,  desidem  agunt ,  prae¬ 
ter  modum  saepe  pinguescunt.  Idonea  corporis , 

musculorum  praecipue ,  exercitatio  praeclarum  est 
Plethorae  et  Polychymiae  remedium, 

§  374. 

Modica  mentis  animique  exercitatio  in  nimia  san¬ 
guinis  aliorumque  humorum  abundantia  commen¬ 
dari  meretur,  quoniam  justo  majorem  functionum 
organicarum  vigorem ,  lege  antagonismi ,  auferre 
valet  major  functionum ,  quae  animales  vocantur , 
intentio. 

§  375. 

Summum  praesidium  in  victu  parciori  quaeren¬ 
dum  est.  Alimenta  conveniunt ,  quae  imbecillae 
aut  infirmioris  naturae  sunt,  vegetabilia  praesertim 
minus  nutrientia.  Pro  potu  sit  aqua  frigida,  neque 
tamen  immodice  sumta. 

§  376. 

Promovendo  evacuationes  corporis  naturales , 
alvum  praecipue  atque  diuresin ,  aut  restituendo 
eas,  quae  abierunt  in  consuetudinem,  ut  v.  c.hae- 
morrhoidum  fluxum ,  Plethorae  et  Polychymiae 
optime  nou  raro  medentur  Medici. 

CAPUT  VIU. 

De  materiae  organicae ,  humorum  prae¬ 
cipue  ,  inopia ,  et  de  methodo 
nutriente. 

§  377. 

Sanguis,  quem  vitae  pabulum  jure  dixerunt, 
quique  vel  ad  hunc  parandum  faciunt ,  vel  vicissim 
e  sanguine  secernuntur,  humores,  paucitate  mor¬ 
bosa  integritatem  sanitatis  possunt  turbare. 

§  378. 

Iu  sanguinis  boni  inopia  ,  naturalis  delicii  corpo¬ 
ris  ejusque  partium  turgor ,  coilabituv  facies ,  fri¬ 
gus  eatrema  detinet ,  pulsus  arteriarum  parvi  sunt 
et  frequentes ,  vel  etiam  cum  mollitie  lenti.  In¬ 
terdum  quoque  vita  nervorum  prae  ea  vasorum 
praevalet,  ita  ut  delirium  mite  ,  spasmi  et  con¬ 
vulsiones  ,  animi  deliquia  oriantur. 

§  379. 

Sanguinis  autem  inopiam  vel  cligochymiam  uni¬ 
versalem  efficiunt  nimia  fluidi  vere  vitalis  jactura, 
cibi  penuria,  vel  vitia  concoctionis,  profusae  cor¬ 
poris  secretiones  et  excretiones,  quidquid  deni¬ 
que  vitae  vires,  quibus  corpus  regitur,  vel  mate¬ 
riam  organicam,  qua  vires  aluntur,  aut  debilitat, 
aut  magno  aliquo  detrimento  afficit. 

s  380. 

Cui  sanguinis  aliorumque  humorum  inopiae,  quip¬ 
pe  qua  non  solum  turbetur  nutritio ,  verum  sen- 
silitas  quoque  et  irritabilitas  corporis  exhauriantur, 
medendum  est  methodo  nutriente . 

§  381. 

Nutriendi  consilio  ,  in  primis  adhibentur  prae¬ 
sidia  diaetetica,  id  est  cibus  et  potus.  Quo  du¬ 
plici  alimentorum  genere  universa  Natux-a  abundat. 

' §  382. 

Vegetabilium,  cibo  nostro  servientium ,  plura  sunt 
genera;  frumenta ,  vel  semina  farinosa  ,  legu¬ 
mina  ,  olera ,  radices  esculentae  et  tubera , 
fructus  tum  arborum ,  tum  fruticum ,  tum 
herbarum . 


§  383. 

In  victu  animati  etiam  magna  varietas  obtinet. 
Frequentissime  adhibentur  carnes  quadrupedum , 
avium  ,  piscium.  In  earum  salubritate  judican¬ 
da  ,  cum  ad  animalium  aetatem ,  vicium  et  vivendi 
genus,  tum  ad  modum,  quo  in  usum  nostrum 
praeparantur,  attendas. 

§  384. 

In  aqua ,  in  lacte ,  in  cerevisia  et  vino  magna 
sunt  nutriendi  corporis  adjumenta. 

§  385. 

In  singulas  fere  alimentorum  et  potulentorum 
species  transferre  licet  distinctionem,  quam  adhi¬ 
buit  Celsus,  inter  ea,  quae  aut  valentis  et firmae , 
aut  mediae ,  aut  imbecillae  vel  infirmioris  na¬ 
turae  sunt. 

§  386. 

Si  quis  in  arte  aegrotos  cibandi  proficere  cupiat , 
legat  praecepta,  quae  Hippocrates  tradidit  in  Li¬ 
bro  de  victu  acutorum  et  in  Aphorismornm  Sec¬ 
tione  prima  et  secunda. 

CAPUT  IX. 

De  spissitudine  humorum ,  quae  praeter 
naturam  est ,  et  de  methodo 
diluente. 

$  387. 

Verisimile  est ,  existere  certam  aliquam  eorum ,  e 
quibus  sanguis  componitur,  partium  proportionem 
mutuam ,  quae  sanitati  perfectae  maxime  conveniat. 
Nec  credendum  tamen,  adeo  hanc  esse  necessari- 


am,  ut  quicumque  ab  ea  recessus  impune  ferri 
nequeant.  Vitium  itaque  demum  fuerit,  si  ma¬ 
jor  est  recessus  idemqite  a  singulari  sui  hominis 
constitutione  multum  alienus.  Gaubius. 

§  388. 

Inter  sanguinis  vitia  primo  loco ,  memorari  me¬ 
retur  illud,  quod  spissitudinem  sanguinis  inflam¬ 
matoriam  dicunt.  Qualis  sanguis  (haec  sunt  verba 
Friedlanderi) ,  velut  altioris  vitae  igniculos  recon¬ 
dens,  magis  calet,  turget,  atque  partium  praestan- 
tissimarum ,  cruoris  et  fibrinae,  abundantiam  exhibet* 

§  389. 

Indicare  solent  istam  sanguinis  indolem  ea  sym¬ 
ptomata  ,  quae  plethorae  et  orgasmo  vasorum  pro¬ 
pria  sunt.  Inter  effectus  referantur  congestiones 
locales  ,  omnium  corporis  munerum  incitatio ,  fe¬ 
bres  et  inflammationes,  cum  simplices,  tum  ex¬ 
sudativae. 

§  390. 

Ad  hoc  morbi  genus  disponunt  aetas  adulta , 
temperamentum  cholericum ,  magnum  corporis  ro¬ 
bur,  major  vasorum  irritabilitas.  Occasionem  prae¬ 
bent,  quaecumque  vitam  sanguinis  augent,  cibi  et 
potus  condimentis  referti;  vis  aeris  puri,  frigidi, 
sicci ,  electrici ;  praeter  modum  facta  corporis  ex¬ 
ercitatio;  in  primis  vero  febres  et  inflammationes, 
a  stimulo  locali  inductae. 

§  391. 

Praeter  venae  sectiones  et  alia  medicamenta  an- 
tiphlogistica ,  de  quibus  antea  diximus,  conveniunt 
in  spissitudine  sanguinis  inflammatoria  ea  remedia  y 
quae  vocantur  diluentia ,  i.  e.  quae  seri  copiam 

in  sanguine  augent ,  et  auctiorem  vasorum  vitam 
eodem  tempore ,  deprimunt. 

§  392. 

Referuntur  ad  hoc  genus  ea  medicamenta,  quae 
maximam  partem  ex  aqua  constant ,  emollientem 
aliquam  vim  habent,  sed  exiguam  continent  par¬ 
tium  nutrientium  copiam:  qualia  sunt  aqua  pura, 
serum  lactis  vel  simplex  vel  acidulatum ,  Decoctum 
graminis,  Decoctum  hordei  tenuissimum,  similia. 

§  393. 

Praeter  inflammatoriam  alia  est  spissitudinis 
species ,  quam  atrabilariam  dixerunt  veteres. 
Ejusmodi  sanguis  habetur  is,  qui  ex  majori  cras¬ 
samenti  copia  ,  solito  spissior  est ,  et  magis  nigri¬ 
cantem  habet  colorem ,  praevalente  carbonis  in 
sanguine  principio.  Videtur  igitur  sanguis  oxygenio 
aeris  non  satis  subactus,  et  ejus,  in  arteriis  quo¬ 
que,  naturae  particeps,  quae  in  sanguine  venoso 
notari  solet. 

§  394. 

Praeter  ea ,  quae  in  aegrotantium  habitu  con¬ 
spiciuntur,  constitutionis  atrabilariae  signa,  talia 
potissimum  notantur  symptomata ,  qualia  a  tardiori 
sanguinis  motu  illiusque  congestione  ad  organa  ab¬ 
dominalia  ,  in  primis  ad  systema  venae  portarum , 
pendere  censentur,  cujusmodi  sunt  haemor¬ 
rhoides,  melaena,  hypochondriasis ,  alvus  inordi¬ 
nata  etc. 

§  395. 

Ejus  generis  sanguinem  habent  homines,  qui 
constitutione  venosa  instructi  sunt ,  id  est ,  qui 
corpore  macilento  atque  toroso  ,  oculis  et  capillis 

nigris ,  cutis  colore  fusco  ,  subflavo  notantur,  qui¬ 
bus  motus  tardus  est ,  animus  in  tristitiam  procli¬ 
vis,  Caeterum  hanc  constitutionem  prae  se  ferunt 
inprimis  faeminae  virique  aetate  provectiores  ,  tem¬ 
peramento  melancholico  et  phlegmatico  praediti, 
causisque  obnoxii ,  quibus  morbi  venosi  efficiun¬ 
tur.  Friedlander. 

§  396. 

In  qua  rerum  conditione ,  praeter  laxantia  et 
alia  medicamenta  ,  derivatione  salutari  proficua  ,  ea 
conveniunt,  quae  corrigentia  vocantur,  Capite 
sequenti  accuratius  explicanda. 

CAPUT  X. 

De  morbosa  humorum  tenuitate  et  de  vitiata 
eorum  erasi ,  atque  de  methodo  corri¬ 
gente ,  antiseptica. 

§  397. 

Praeter  modum  abundat  quandoque  serum  san¬ 
guinis  ,  ita  ut  hic  praeter  naturam  tenuis  et  aquo¬ 
sus,  ad  nutritionem  corporis  et  ad  secretiones 
ineptus  sit. 

§  398. 

Eam  seri  multitudinem  ex  ipso  corporis  habitu , 
e  plerarumque  functionum  torpore ,  e  sanguinis , 
corpori  per  venae  sectionem  detracti,  natura  co¬ 
gnoscere  licet.  Pallent  ejusmodi  aegrotantes ,  livent 
frigentque ,  musculis  robore  destitutis ,  pulmonibus 
spiritum  aegre  ducentibus ,  corde  saepius  palpitan¬ 
te,  humore  seroso  in  telam  cellulosam  aut  in  cor¬ 
poris  aliquod  cavum  quandoque  effuso.  Praeter 


functiones  vitales,  illae  etiam,  quas  animales  et  na¬ 
turales  dicunt ,  ut  plurimum  languent.  Sanguis  vel 
sponte,  vel  artis  auxilio,  e  corpore  evacuatus, 
majorem  exhibet  seri  copiam,  insulam,  quae  ex 
cruore  et  fibr&  est ,  mole  minorem ,  minori  tena¬ 
citate  praeditam,  pallidius  coloratam. 

§  399. 

Quum  serum  facilius  pai’ari  videatur  quam  eruor 
et  libra ,  prava  haec  sanguinis  natura  proxime  pen¬ 
dere  videtur  a  potentiae  conforma  tricis  languore. 
Quapropter  illi,  morbi,  qui  viribus  languorem  in¬ 
ducunt,  atque  nutritionis  potissimum  officinam  ma¬ 
le  afficiunt,  sanguinem  multo  sero  diluere  solent: 
exemplo  sit  Chlorosis ,  morbus  virginum  pubescen¬ 
tium  ,  virium  torpore  ,  acido  primarum  viarum , 
sanguine  seroso ,  turbata  mensium  secretione  in¬ 
signis.  Friedlander* 

§  400. 

Praeter  simplicem  hanc,  quae  ex  seri  abundan- 
tiH  est ,  sanguinis  caeterorumque  humorum  tenui¬ 
tatem  ,  alia  quoque  sunt  vitiatae  craseos  genera , 
verbo  jam  memoranda.  Uberiorem  enim  hujus  rei 
explicationem  vetat  observationum ,  quibus  il¬ 
lustrare  possimus  saniorem  pathologiam  humorum , 
defectus. 

§  401. 

Esse  autem  et  esse  debere  ejusmodi  vitia  ,  qui¬ 
bus  mixtio  et  universa  natura  cum  sanguinis ,  tum 
aliorum  humorum,  mutetur,  et  experientia  et  ratio 
satis  luculenter  docere  videntur. 

S  402. 

Quum  vero  sanguinis  vitam  praecipue  moderari 

videantur ,  cum  vasorum ,  tum  nervorum  ,  atque 
organorum,  quae  ex  his  composita  sunt,  secer¬ 
nentium  ac  resorbentium  proprietates  vitales,  pro¬ 
babile  est ,  vitia  humorum  ,  vel  plerumque ,  vel 
semper ,  morbos  esse  secundarios ,  a  vitiata  soli¬ 
dorum  agendi  ratione  oriundos, 

§  403. 

Nihilominus  vitia  humorum ,  sanguinis  praeci¬ 
pue  ,  accuratius  merentur  intelligi ,  quoniam  in¬ 
dubium  est,  fluidas  corporis  humani  partes, 
eas  praesertim ,  quae  ad  nuti  itionem  inserviunt , 
suam  vicissim  habere  in  solida  efficacissime  agendi 
potentiam. 

§  404. 

Inter  ea  vitia ,  quae  aliquo  saltem  modo  cog¬ 
noscere  valemus,  cum  e  symptomatum,  quae  in 
aegrotante  notantur,  ratione,  tum  ex  ipsius  sangui¬ 
nis  exploratione ,  ille  status  pertinet ,  quem  disso¬ 
luti  nomine  insignire  solent.  Tenendum  autem  ,• 
sanguinem ,  quamdiu  vivit  atque  per  vasa  corporis 
fluit,  numquam  adeo  graves  subire  posse  mutatio¬ 
nes  ,  quales ,  vel  post  mortem  aegrotantium ,  vel 
in  sanguine  e  venis  effuso ,  cernere  consuevimus. 

S  405. 

Sanguis  vero  dissolutus  liquoris  tenuis  et  ae¬ 
qualis  speciem  refert,  atque  adeo  exiguam  habet 
coagulandi  vim ,  ut  fibrina  et  eruor  extra  corpus 
quoque ,  vix  a  sero  separentur.  Si  insula  formetur  , 
nigricans  et  fere  pultacea  est,  aut  pellicula  tenui 
subviridi  tegitur,  vel  etiam  inferior  placentae  pars 
nigricantem ,  coenosam  materiam ,  floccorum  adin- 
star,  deponit. 

§  406. 

Sanguis  hoc  vitio  affectus  et  ex  vasis  relaxatis 
sub  cutem  effusus ,  vibices  et  petechias  efficit ;  ex 
aliis  quoque  partibus  profluens  vix  potest  cohiberi. 
Verumtamen  et  solidae  corporis  partes  dissolutionis 
noxam  experiuutur  ,  quippe  quarum  compages  fa¬ 
cile  relaxetur.  Hinc  cicatrices  jamjam  sanatae  rum¬ 
puntur  ,  cutisque  partes  diuturno  cubitu  laesae 
gangraenam  recipiunt.  Denique ,  peste  latius  pro¬ 
pagata  ,  totum  corpus  dissolvitur  ac  mortem  oc¬ 
cumbit.  Friedlander. 

§  407. 

Inter  causas  recenseri  merentur  frigus  humi- 
dum,  aer  paludosus,  vappidus ,  non  satis  reno - 
vatHS ,  aquae  dulcis  et  leguminum  defectus ,  victus 
durus,  digestionis  difficilis,  carnes  et  pisces  sale 
conditi  vel  fumo  indurati ,  aut  quod  pejus ,  cor¬ 
rupti  et  putres,  vita  sedentaria,  neglecta  mundi¬ 
ties  ,  moeror ,  tristitia ,  febres  ,  contagia  et  quid¬ 
quid  vires  vitales  vehementer  infringere  vel  pro¬ 
sternere  valet. 

§  408. 

Praeter  ea  sanguinis  vitia ,  quae  per  sensus  ali¬ 
quam  partem  explorari  possunt,  plurima  alia  sunt, 
quorum  indoles  penitus  fere  latet,  quo  referas 
mutationes ,  quas  sanguinem  in  Lue  venerea ,  Rha- 
cbitide,  Scrophulis,  Arthritide  aliisque  morbis  su¬ 
bire  ,  ratio  et  analogia  suadent. 

§  409. 

Quae  ad  corrigendam  sanguinis  aliorumque  hu¬ 
morum  crasin  Ars  habet  praesidia ,  remediorum 
corrigentium  nomine  insigniuntur.  Quorum  agendi 


ratio  ,  pro  maxima  parte  ,  nos  latet.  Certum  fere 
est,  quaecumque  ad  hanc  Classem  referuntur  me¬ 
dicamenta  ,  si  per  naturales  yias  in  corpus  intro¬ 
ducuntur,  prius  in  solida,  quam  in  fluida  agere, 
fluidorum  autem  mixtionem  emendari ,  mutata  con¬ 
ditione  vitae  in  partibus  solidis. 

§  410. 

Possunt  quidem  omnia  remedia  ,  quae  nutritionem 
promovent,  sanguinis  secretionem  corrigunt,  cor¬ 
ruptas  aut  nocivas  humorum  particulas  per  organa 
excretoria  expellunt,  corrigentia  dici.  Sed  stric¬ 
tiori  sensu,  huc  referuntur  Martialia,  Acida  mine¬ 
ralia,  cortex  Peruvianus,  medicamenta  denique 
varii  generis,  quae  in  dyscrasia  scrophulosd,  sy- 
philiticS ,  scorbutica  etc.  prodesse ,  experien¬ 
tia  docuit» 

§  411. 

Quod  ad  medicamenta  memorata  attinet,  haec  fere 
tenenda  sunt :  Martialia  potissimum  convenire  in 
aquosa  humorum  tenuitate;  acida  mineralia  prodesse, 
si  sanguinis  dissoluti  symptomata  adsunt ;  corticem 
Peruvianum  adhiberi,  ut  utriusque  generis  remedio¬ 
rum  actio  sustentetur,  promoveatur.  De  iis  medi¬ 
camentis,  quibus  opus  est  in  Cachexiis ,  quae 
vocantur,  specificis ,  in  Therapia  speciali  agen¬ 
dum  est. 


Affectiones  morbosas  simplices ,  quae  m  par¬ 
tibus  dissimilaribus  obtinent ,  atque  me¬ 
dendi  consilia  y  quae  in  iis  conveniunt. 

CAPUT  XL 

De  colluvie  gastrica ,  ventriculum  vel  supe¬ 
riorem  intestinorum  tractum  gravante , 
et  de  methodo  emetica . 

§  412. 

Ventriculum  et  superiorem  canalis  cibarii  partem 
gravare  potest  materies  noxia  varii  generis,  qua 
vel  functiones  naturales  solum  ,  vel  simul  aliae 
quoque  actiones  corporis,  magis  minusve laeduntur. 

§  413. 

Ejusmodi  colluvies  gastrica  (quo  nomine  in¬ 
signiri  solet  ,  quidquid  ventriculum  gravat  et  op¬ 
primit)  vel  ex  ingestis  constat,  copia  aut  indole 
sua  peccantibus;  vel  materies  inquilina  est,  in 
ipso  ventriculo  genita  ,  mucus  tenax  v.  c. ,  chymus 
acidus ;  vel  etiam  vi  morbi ,  aliunde ,  e  vicinis  aut 
dissitis  partibus,  in  ventriculum  fuit  deposita. 

%  414. 

Eam  colluviem  ,  quae  ventriculo  potissimum  oneri 
est,  notare  solent,  ut  signa  mittamus,  venenis 
quibusdam  propria ,  lingua  sordida  et  sapor  oris 
amarus,  foetidus,  pinguis;  ciborum  fastidium; 
ructus  frequentes;  nausea  et  conatus  vomendi; 
oppressio  et  plenitudinis  sensus  in  epigastrio ;  do¬ 
lor  obtusus  capitis,  praesertim  supra  orbitas; 
anxietas  ,  inquietudo ,  vertigo.  Quae  symptomata 
eo  sunt  manifestiora,  quo  magis  materies  mobilis 
sit  atque  turgeat  sursum. 

§  415. 

Natura  in  hac  corporis  conditione,  non  raro 
brevissimam  atque  tutissimam  et  monstrat,  et  in¬ 
greditur  viam,  ut,  qualia  expelli  oportet,  sursum 
per  os  ejiciantur.  Per  vomitum  spontaneum , 
quidquid  insalubre  est,  biliosi,  verminosi,  mucosi 
generis ,  aut  si  quae  alia  tubum  intestinalem  infes¬ 
tant,  ipsa  venena  quoque,  saepissime  e  corpore 
expelluntur,  sine  aliquo  Artis  auxilio. 

§  416. 

In  eum  finem  Ars  adhibet  emetica ,  seu  medi¬ 
camenta  ,  quae  excitant  vomitum.  Est  autem  vo¬ 
mitus,  eorum,  quae  in  cavo  ventriculi  continentur, 
aut  ex  vicinis  visceribus  illuc  congeruntur,  vio¬ 
lenta  et  fastidiosa  per  guttur  superius  expulsio. 
Gaubius. 

§  417. 

Emeticorum  usu  autem  non  solum  sursum  ex¬ 
pelluntur  ea,  quae  in  ventriculo  et  intestino  duo¬ 
deno  continentur,  verum  alii  quoque,  salutares 
saepe,  ex  eo  oriuntur  effectus,  vel  in  partibus 
ventriculo  vicinis  aut  conspirantibus,  vel  in  re¬ 
motissimis  etiam ,  atque  in  toto  corpore.  Ex  mem¬ 
branarum  quippe  consensu,  ex  analogia  structu¬ 
rae  ,  atque  partium  communi  officio ,  explicandum 
videtur  ,  quare  ,  post  usum  emeticorum ,  moveatur 
alvus,  augeatur  perspiratio  cutanea,  promoveatur 
diuresis.  Quoniam  praeterea  ejusmodi  medica¬ 
menta  totum  genus  nervosum  quodammodo  exci¬ 
tant  ,  mirum  non  est ,  vasorum  actionem  incitari , 
stamina  nervorum  commoveri ,  sedari  spasmos ,  et 
omne,  quod  sublatum  erat,  aequilibrium  atque 

harmoniam  functionum  in  integrum  quandoque 
restitui. 

§  418. 

Indicant  emeticorum  usum:  1)  materies  quae¬ 
cumque  venenata,  in  cavo  ventriculi  primoque 
canali  cibario  haerens,  vel  deglutita,  vel  per  spi¬ 
ritum  introducta,  vel  simul  cum  saliva  ad  inte¬ 
riora  propulsa;  2)  irritamenta  mechanica,  ventri¬ 
culo,  oesophago,  laryngi  vel  asperae  arteriae  in¬ 
festa  ,  incaute  plerumque  deglutita  ,  quandoque  ta¬ 
men  in  panibus  ipsis  per  secretionem  formata ; 
3)  moles  indigesta  et  insalubris  varia,  ventriculo 
vel  duodeno  molesta,  mucosa,  biliosa,  saburra¬ 
lis,  putrida;  4)  ea  interdum  symptomata,  quae 
summum  irritabilitatis  et  sensilitatis  torporem  ,  spa¬ 
sticam  cutis  stricturam  ,  aut  suppressas  secretiones 
alias  indicant. 

§  419. 

Ab  emeticis  vel  abstinendum ,  vel  caute  iis  uten¬ 
dum  esse  docent:  1)  plethora et  congestiones ,  alia¬ 
que  Circulationis  impedimenta  gravia;  2)  pertinax 
alvi  obstructio ;  3)  vitia  organica  varia ;  mala 

pectoris  conformatio ,  collum  longum  et  guttur  an¬ 
gustius,  vomicae  pulmonales,  herniae,  prolapsus, 
aneurysmata,  calculi;  praegressa  haemoptoe ,  vo¬ 
mitus  cruentus;  aetas  et  dispositio  apoplectica. 

§  420. 

Quum  facultas  movendi  vomitum,  quae  medica¬ 
mentis  emeticis  inest,  peculiaris  sit,  nec  a  sti¬ 
mulo  solo,  quem  inducunt,  repeti  possit,  diffi¬ 
cilis  eorumdem  est  in  ordines  aut  genera  divisio.. 

lnteriw  alia  aliis  magis  stimulant,  neque  eadem  est 
singulorum  actio  secunda. 

§  421. 

luter  emetica  relaxantia  Voltelenius  refert  a- 
quam  tepidam ,  copiosam  ,  vel  solam ,  vel  oleosis 
emollientibus,  dulcibus  mixtam;  inter  emetica  re¬ 
solventia ,  praesertim  Squillam  ,  Tartarum  emeticum 
et  reliqua  stibiata  ;  inter  calida  ,  Ipeoacuanham  et 
Gratiolam ;  inter  drastica  ,  Vitriolum  album,  Tur- 
pethum  minerale,  Helleborum  album  et Nicotianam. 

§  422. 

Emeticorum  actio  nonnunquam  promovenda  est 
potu  copioso,  faucium  irritatione,  levi  regionis 
epigastricae  frictione  et  similibus,  quippe  quae 
praesidia  vomitum  pleniorem ,  et  faciliorem ,  et 
promptiorem  facere  soleant. 

§  423. 

Ut  non  promiscue,  sed  Naturae  convenienter, 
utaris  emetico,  attendas:  1)  ad  materiae  evacu¬ 
andae  indolem ;  2)  ad  universalem  aegrotantis  ir¬ 
ritabilitatem  et  sensilitatem ;  3)  ad  ventriculi  et 
totius  canalis  cibarii  conditionem ;  4)  ad  effectus 
secundos,  a  remedio  administrato  exspectandos. 

CAPUT  XII. 

De  colluvie  gastricdy  tenuia  vel  crassa 
intestina  occupante ,  et  de  methodo 
purgante ,  catharcticd . 

S  424. 

Ut  ventriculum  et  duodenum,  sic  etiam  infe¬ 
riorem  tractus  intestinorum  partem  sordes  grava- 

Te  possunt,  quae  gastricae  dici  solent,  quaeque 
vel  mole  sua,  vel  indole,  sive  indigestae  sint  ci¬ 
borum  reliquiae  ,  sive  in  corpore  ipso  sint  geni¬ 
tae,  molestias  creant ,  Gastricismi  nomine  notas. 
Praeterea  per  brevius  longiusve  tempus  obtinere 
potest  alvi  obstipatio ,  vel  etiam  inordinata 
alvi  excretio. 

§  425. 

Symptomata,  quibus  saburram  gastricam  in  trac¬ 
tu  intestinorum  adesse  scias ,  sunt :  anorexia ,  car¬ 
nis  praecipue  fastidium,  lingua  sordida,  plenitu¬ 
dinis  aut  tensionis  sensus  in  abdomine,  in  primis 
in  regione  umbilicali,  alvus  deficiens  vel  admodum 
inordinata,  sine  multo  levamine,  absentia  denique 
signorum,  materiem  sursum  turgere,  indicantium. 

§  426. 

Quale  vitiorum  genus ,  praeter  diaetae  errores , 
qui  frequentissimi  sunt,  inducere  solent  turbata 
humorum ,  qui  digestionem  promovere  intestina¬ 
que  humectare  et  lubrica  reddere  debent,  secre¬ 
tio  ;  vera  intestinorum  debilitas  vel  fibrarum ,  qui¬ 
bus  praedita  sunt,  muscularium  torpor;  spas¬ 
modica  intestinorum  constrictio ,  aut  alia  quoque 
eorum  vitia,  sive  dynamica,  sive  organica;  irrita¬ 
menta  denique  varia ,  quae  aliunde ,  sympathiae 
aut  antagonismi  lege,  in  canalem  cibarium  trans¬ 
feruntur. 

§  427. 

Morbosae  huic  conditioni  Natura  saepe  sola  me¬ 
detur  ,  per  viam  naturalem  expellendo  ea ,  quae 
oneri  sunt.  Eodem  adminiculo  saepissime  utitur 
ad  varios  sanandos  morbos ,  cum  acutos ,  tum 

chronicos,  eos  etiam,  quorum  sedes  non  iu  ip3o 
tractu  intestinorum  quaerenda  est. 

§  428. 

Quibus  Ars  in  eo  casu,  corpori  prodesse  cona¬ 
tur,  praesidia,  ad  methodum  pertinent  purgan¬ 
tem ,  catharclicam ,  id  est  ad  eam  remediorum 
classem,  quibus  frequens  obtinet  materiae  copiosae, 
interdum  liquidae,  per  alvum  excretio. 

§  429. 

Si  quaeras  agendi  rationem ,  duplici  potissimum 
modo  medicamenta  purgantia  operari  videntur , 
vel  secretiones  in  intestinis  augendo  ,  vel  peristalli- 
cos  eorum  motus  promovendo. 

§  430. 

Ad  secundarios  eorumdem  effectus  referas  potis¬ 
simum  :  1)  circuitum  sanguinis  in  tractu  intestino¬ 
rum  et  iu  partibus  vicinis  incitatiorem ;  2)  hu¬ 
morum  a  superioribus  ct  a  periphericis  corporis 
partibus  derivationem ;  3)  incrementum  actionis  in 
genere  vasorum  lymphatico. 

§  431. 

Indicant  remediorum  purgantium  usum :  1)  sa¬ 
burrae  gastricae,  biliosae,  verminosae;  irritamenta 
quaevis  tractui  intestinorum  molesta,  aut  quibus 
universalis  debetur  morbosa  corporis  in  stimulum 
alienum  reactio;  2)  ea  symptomata,  e  quibus  scire 
licet,  peristalticos  intestinorum  motus  deficere, 
lentum  in  abdomine  fieri  humorum  circuitum,  in 
vicinis  partibus,  in  systemate  venae  portarum  prae¬ 
sertim  ,  vel  obstructiones  adesse  ,  vel  functionis  saltem 
segnitiem:  quo  referas  tarditatem  alvi,  icterum, 
haemorrhoides  etc. ;  3}  illae  sanguinis  aliorumque 

humorum  ad  superiores  corporis  partes ,  ad  cere¬ 
brum  ,  pulmones ,  ventriculum ,  congestiones  ,  quae 
cum  obstipatione  alvi  junctae  sunt,  aut  derivante 
methodo  indigere  videntur;  4}  ejusmodi  conditio¬ 
nes  morbosae,  quae  humores,  serum  sanguinis  po¬ 
tissimum  ,  vel  imminuendos  vel  derivandos  esse 
docent,  ut  hydrops  v.  c.,  nimia  corporis  sudatio, 
auctior  urinae  aut  salivae  fluxus,  similia. 

§  432. 

Medicamenta  purgantia  prudenter  adhiberi  opor¬ 
tet:  1)  si  alvi  obstipatio  admodum  pertinax,  aut 
si  materies  evacuanda  non  satis  mobilis  est;  2) 
si  infirmitas,  summa  sensilitas,  inflammatio,  orga¬ 
nica  vitia  tractum  intestinorum  detinent ;  3)  si 
humorum  penuria  in  corpore  obtinet,  praesertim 
si  signa  adsunt,  quae  eorum  in  intestinis  defectum 
indicant;  4)  si  per  alias  vias,  evacuationem  salu¬ 
tarem  Natura  instituit. 

§  433. 

In  hoc  remediorum  genere  distingui  solet,  inter 
eccoprotica ,  qualia  sunt  Manna,  fructus  Tama- 
rindorum,  Prunorum,  Cremor  Tartari  etc. ;  pur¬ 
gantia  ,  ut  Rhenm ,  folia  Sennae ,  Sal  mirabilis 
Glauberi,  Sal  Epsamensis  etc,;  drastica ,  ad  quae 
perlinent  Aloe,  Jalappa ,  Scammonium,  Gummi 
Gutta  etc. 

§  434. 

In  practicum  usum ,  maxime  notabilis  distinctio 
est  inter  laxantia  frigida  et  calida.  Ad  illa 
referas  salia  media  multli  aqua  diluta,  et  mitissima 
medicamenta  vegetabilia,  quae  vel  oleosa,  vel 
dulcia,  vel  acidiuscula  sunt.  Ad  haec  referuntur, 

quae  irritando  agunt  et  calefaciunt ,  acria ,  ama¬ 
ra,  resinosa. 

§  435. 

Inter  externa  remedia,  quae  adhibentur  ad  du¬ 
cendam  alvum,  pertinent:  1)  Clysmata  et  supposi¬ 
toria  ;  2)  Cataplasmata  et  frictiones  in  abdomine 
vel  in  infimo  ventre. 

§  436. 

Praeterea  tenendum  est ,  multas  res  non  per  se , 
sed  per  accidens,  alvum  adstrictam  solvere,  tol¬ 
lendo  scilicet  impedimenta,  quae  functioni  rite 
peragendae  obstabant. 

§  437. 

In  usu  autem  medicamentorum  purgantium,  at¬ 
tendas  paesertim :  1)  ad  universam  corporis  con¬ 
stitutionem ,  ad  virium  rationem,  ad  morbi  diu¬ 
turnitatem,  et  ad  conditionem  secretionum  caete- 
rarum  ;  2)  ad  intestinorum  sensilitatem  et  robur, 
ad  secretiones  ab  iis  perficiendas,  et  ad  indolem 
materiae  evacuandae ;  3)  ad  effectus  medicamenti , 
cum  primos  tum  secundos,  quos  in  alias  habere 
solet  functiones. 

$  438. 

In  universum,  de  usu  purgantium  haec  valent 
praecepta:  Quando  firmae  sunt  aegroti  vires, 
confidenter  utere  evacuantibus  auxiliis  ,  quae  morbi 
conditioni  respondent:  debiles  autem  si  fuerint, 
caute  manum  ad  evacuantia  adhibe.  Galen. 

Laedit  vim  vitae  immoderata  evacuatio.  Galen. 

In  medicamentorum  purgantium  usu ,  qualia  eti¬ 
am  sponte  prodeuntia  utilia  sunt,  talia  e  corpore 


educi  convenit:  quae  vero  contrario  modo  pro¬ 
deunt,  prohiberi.  Hippocr. 

Si,  quae  purgari  decet,  purgentur,  confert  et 
leviter  ferunt:  contra  vero  graviter.  Hippocr. 

Satius  est,  successive  et  sufficienter  evacuasse, 
quam  festinantem  et  tumultuantem ,  una  cum  morbo  , 
ipsum  occidere  aegrotantem.  Alex.  Trallian. 

In  valde  acutis,  si  suopte  impetu  ad  excre- 
lionem  humor  feratur ,  medicamento  purgante 
eodem  die  utendum ;  siquidem  in  his  cunctari 
malum.  Hippocr. 

Nescienti ,  quomodo  propria  uniuscujusque  ho¬ 
minis  natura  comparata  sit,  periculum  est,  ne  vel 
prorsus  haud  moveat  evacuationem,  vel  moveat 
quidem ,  sed  non  sufficienter  depleat.  Galen. 

Aestate  quidem  superiores  ventres  potius  medica¬ 
mentis  repurgato ,  hieme  vero  inferiores.  Hippocr. 

CAPUT  XIII. 

De  acido  primarum  viarum  et  de  methodo , 
quae  antacida  dicitur. 

§  439. 

Acidum  primarum  viarum  vel  laesae  digestionis 
effectus  est,  vel  peculiarem  affectionem  morbosam 
ventriculi  pro  causa  sua  agnoscit. 

§  440. 

Praecipua  symptomata  sunt ,  ardoris  sensus  in 
cardia  et  in  oesophago ,  acidi  eructatio ,  adipsia , 
appetitus  immodicus,  pallor  faciei,  cardialgia,  al¬ 
vus  inordinata  etc. 

§  441. 

Quibus  fibra  laxa  est ,  temperamentum  phleg  ¬ 
maticum ,  bilis  iners,  ventriculus  debilis,  ad  acidum 
primarum  viarum  maxime  dispositi  sunt. 

§  442. 

Occasionem  praebent  vita  sedentaria ,  animi  pa- 
themata  deprimentia,  victus  durus,  alimenta  snuci- 
laginosa,  farinacea,  saccharina,  acida,  potus  copi¬ 
osus  tepidus  et  alia,  quae  digestionem  turbant. 

§  443. 

Interdum  vitiatae  ventriculi  secretioni,  a  mutata 
vita  nervorum  excitatae ,  acidi  origo  tribuenda  est , 
in  iis  potissimum,  qui  spirituosis  abusi  sunt,  aut 
qui  hypochondriaco  morbo  ,  cblorosi ,  similibusque 
affectionibus  laborant. 

§  444. 

Natura  saepe  hanc  affectionem  sanat,  instinctu 
animali  aegrotantem  in  ea  ferente,  quae  virtute 
antacida  praedita  sunt. 

§  445. 

Ars  huic  morborum  generi  et  malis  ab  eo  in¬ 
ductis  medetur  methodo  antacida,  id  est  iis  reme¬ 
diis,  quae  vel  acidum  absorbent,  vel  indole  mutant, 
vel  ejusdem  origini  adversantur. 

§  446. 

Sunt  igitur  medicamenta  antacida,  vel:  1)  ab¬ 
sorbentia ,  ut  lapides  et  chelae  Cancrorum,  testae 
Ovorum ,  Conchae  ,  Calx  ,  Creta  ,  Magnesia  etc.  ; 
2)  antacida  immutantia ,  i.  e.  quae  sola  ratione 
chemica ,  acidum  indole  mutant  et  in  sales  medios 
vertunt,  ut  alcalina  remedia  fixa  et  volatilia;  3) 
obtundentia ,  involventia ,  uti  oleosa,  gummosa, 

gelatinosa;  4)  roborantia ,  quae  atomae  ventriculi 
medentur,  ut  fel  Tauri,  radix  Colombo,  Quassia, 
Rheam  et  alia ,  quae  principium  amarum  et  aro- 
maticum  continent.  Voltel. 

§  447. 

Iu  usu  remediorum  absorbentium,  non  solum 
ratio  habenda  est  hominis  aegrotantis,  sed  prae¬ 
terea  attendi  meretur:  1)  ad  vivendi  genus  et  ail 
cibandi  tempus  atque  rationem,  eo  consilio,  ut, 
quae  occasionem  praebent,  tollantur  causae;  2)  ad 
statum  ventriculi,  intestinorum,  partiumque  ad¬ 
jacentium,  in  primis  etiam  ad  alvi  rationem. 

CA.PUT  XIV. 

De  vermibus ,  tractui  iriteslinoYum  mo¬ 
lestis ,  et  de  methodo  anthelminticd. 

§  448, 

Inter  corpora  aliena,  stimulo  suo  intestinis  in¬ 
festa,  pertinent  etiam  entozoa  vel  vermes  intesti¬ 
nales,  qui  vel  genus  morbi  peculiarfc,  helmin¬ 
thiasin,  constituunt,  vel  plurimorum,  eorumque 
diversissimorum  morborum  causae  sunt. 

§  449. 

Vermium  praesentiam  indicant :  foetor  oris  sin¬ 
gularis,  salivae  et  muci  abundantia,  appetitus  irre¬ 
gularis,  nausea  subitanea,  tempore  potissimum  ma¬ 
tutino,  vomitus  inanes,  venter  tumidus,  durus,  ad- 
strictus,  dolores  colici  yel  suctionis  sensus  in  regione 
umbilicali ,  pruritus  narium ,  stridor  dentium , 
tremores,  pavores,  convulsio,  aphonia  f  animi 
deliquia,  susurrus  aiuium,  diplopia,  pupillae  dila- 

latio  ,  labium  superius  tumidum ,  color  faciei  saepe 
mutatus,  frequentes  tenesmi,  urina  albida,  ju- 
mentacea ,  muci  putrescentis  per  alvum  excretio , 
copiosa  denique  vermium ,  vel  vivorum ,  vel  mor¬ 
tuorum  ,  per  vias  naturales  expulsio. 

§  450. 

Vermium  origo  e  generatione  aequivoca  explican¬ 
da,  adeoque  a  statu  pituitoso  intestinorum  proxime 
repetenda  videtur.  Pro  causis  igitur  haberi  me¬ 
rentur  ,  quaecumque  intestinorum  debilitatem  et 
inertiam  promovent ,  victus  durus ,  farinaceus ,  lae- 
ticinia,  polus  tepidi,  aer  humidus ,  vita  otiosa, 
animi  pathemata  deprimentia  ,  similia. 

§  451. 

Therapeutice  naturalis  suas  quoque  vires  anthel- 
minticas  habet.  Post  plenilunium  vermes  saepe  spon¬ 
te  sua  expelli  dicuntur.  In  febribus  continuis  prae¬ 
cipue  ,  quae  vel  a  vermibus  pendent ,  vel  cum  iis 
conjunctae  sunt,  tunc  potissimum,  quando  aegro¬ 
tantes  per  plures  dies,  solis  medicamentis  utuntur , 
anthelmintica  Naturae  virtus  spectabilis  est. 

§  452. 

Qua  Medici  utuntur ,  anthelmintica  methodus 
complectitur  medicamenta,  quibus  vermes  intesti¬ 
nales  necari  et  expelli  possint,  quibusque  morbosa 
intestinorum  dispositio  simul  corrigatur. 

§  453. 

Anthelmintica  medendi  methodus  non  solum 
tunc  indicatur ,  quando  vermes  symptomata  exci¬ 
tant  molesta  vitaeque  infesta,  sed  etiam  eo  in 
casu,  in  quo  nullam  affectionem  morbosam  infe¬ 
runt  ,  quum  semper  in  nutritionis  damnum,  organa 

digestionis  occupent  et  morbosam  dispositionem , 
qua  generantur  et  propagantur ,  continuo  augeant. 

§  454. 

Attamen  plures  conditiones  esse  possunt ,  quae 
vel  efficacissimorum  ,  a  quibus  vermes  necatum  et 
expulsum  iri  exspectes,  remediorum  usum  prohi¬ 
beant,  vel  quae  suadeant  ut  cura  in  aliud  tempus 
differatur. 

§  455. 

Remedia  anlhelminlica  haud  una  ratione  ope¬ 
rantur  ;  agendi  modus  tamen  saepissime  latet.  1) 
Mechanicis  et  chemicis  dotibus  agere  videntur 
limatura  stanni  et  Martis,  vitriolum  Martis,  flo¬ 
res  salis  ammoniaci  martiales  etc.  2)  Virtute  sua 
mucum  solvente  et  peristalticos  intestinorum  mo¬ 
tus  promovente,  vermes  expellere  censentur  salia 
alcalina  et  media,  sal  ammoniacus,  sal  culinaris, 
medicamenta  purgantia,  verisimiliter  etiam  mercu- 
rialia.  3)  Principiis  amaris ,  adstr  in  gentibus , 
roborantibus  prodesse  videntur  radix  Quassiae, 
summitates  Absynthii ,  cortices  nucum  Juglandum 
etc.  4)  Narcotica  aliave  vi,  entozois  infesta, 
salutaria  esse  videntur  Santonicum ,  Tanacetum , 
Filix  mas,  radix  Valerianae,  Helmintochorton  etc. 

5)  Oleosa  etiam  vermibus  molesta  sunt,  ut  oleum 
Ricini ,  oleum  petrae  ,  oleum  Therebinthinae  etc. 

6)  Drastica  remedia  in  expellendis  vermibus  plu¬ 
rimum  valent,  Aloe,  Scammonium,  Jalappa  ,  Gummi 
Gutta,  caetera. 

§  456. 

Anthelmintica  remedia  cum  interne  administrari 
possunt,  tum  forma  Clysmatis ,  inunctionis,  vapo- 


ris.  Eorum,  quacumque  forma  exhibeantur  ,  acti- 
onem  efficacissime  promovet  victus  idoneus. 

§  457. 

Ut  illud,  quod  optime  conveniat ,  medicamento¬ 
rum  genus  eligatur,  attendi  oportet:  1)  ad  omnem 
aegrotantis  rationem  et  ad  ventriculi  atque  intesti¬ 
norum  conditionem  ;  2)  ad  vermium ,  qui  intestina 
occupant,  speciem,  pro  cujus  quippe  diversitate 
medicamenta  diversa  sint  seligenda. 

CAPUT  XV. 

De  immodicis  ventriculi  et  intestinorum 
excretionibus ,  atque  de  medendi  con¬ 
siliis  ,  quae  iisdem  respondent. 


De  methodo  antemetica. 

§  458. 

Quamvis  vomitus  saepissime  aliorum  morborum 
symptomh  sit ,  eorum  praecipue ,  quibus  vel  genus 
nervosum,  vel  sensorium  commune,  vel  oi’gana 
abdominalia  afficiuntur,  nonnunquam  tamen  morbi 
nomine  insigniri  meretur,  aut  symptoma  efficit  mo¬ 
menti  adeo  plenum,  ut  neutiquam  illius,  in  sanandi 
negotio  ,  negligenda  sit  ratio. 

§  459, 

Cujus  affectionis  plura  sunt  symptomata ,  vel 
nuntii,  vel  comites,  vel  pedissequi ;  nausea,  ano¬ 
rexia,  tensio  et  dolor  in  epigastrio,  frigus  et  hor¬ 
ripilatio  ,  cum  calore  et  sudore  alternis ,  anxietas  , 

cephalalgia ,  vertigo ,  aucta  salivae  secretio  ,  tremor 
labiorum,  alia. 

§  460. 

Vomitus  causarum  diversissimarum  effectus  est. 
In  affectionibus  cerebri ,  renum  aliarumque  par¬ 
tium  vomitus  sympathicus  obtinet.  Qui  idiopa¬ 
thicus  dicitur ,  vitiis  debetur ,  ventriculum  aut 
superiorem  intestinorum  tractum  occupantibus  : 
cujus  generis  sunt,  praeter  irritationem,  quae 
a  stimuio  alieno  fit  (vomitus  a  causa  materiali) , 
vel  nimia  ventriculi  sensilitas  aut  atonia  ( causae 
dynamicae) ,  vel  laesa  atque  vitiata  fabrica  ( vitia 
organica ). 

§  461. 

Licet  vomitus  saepissime  salutare  sit  naturae 
conamen,  potest  tamen  justo  vehementior  et  diu¬ 
turnior  esse.  In  utroque  casu  opus  est  auxilio 
Artis,  i.  e.  eo  medicamentorum  genere,  quibus 
ventriculi  turbas  sedari ,  vitiatam  agendi  rationem 
corrigi  liceat. 

§  462. 

Hac  medendi  ratione  potissimum  opus  est :  1) 
si  immodica  et  diuturna  vomituritio  vel  morbum 
ipsum,  vel  princeps  symptoma  constituit;  2)  si 
vomitus  sunt  inanes,  sine  levamine;  3)  si  vomendi 
conamina  a  causa  excitantur  sympathica  et  ideo 
infructuosa  sunt,  sique  morbus  ipse,  concussione 
et  virium  intentione  assidua  ,  augeri ,  ingravescere 
videtur.  . 

§  463. 

Ut  casus  cognoscantur,  in  quibus  ab  hoc  praesi¬ 
diorum  genere  abstinendum  est ,  sequentia  prae- 


cipue  notanda  sunt:  1)  Sedulo  inquirendum  est, 
an  in  ventriculo  vel  inflammatio,  vel  affectiones 
aliae  adsint,  quae  therapeuticam ,  ut  dicunt, 
indicationem  requirant;  2)  Curandum,  ne  in 
vomitu  sympathico  et  symptomatico,  qualis  a 
nephritide,  ab  hernia  incarcerata,  causis  similibus 
obtinet,  symptoma  impugnemus,  negligentes  cau¬ 
sam;  3)  Ut  eos  casus  rite  distinguamus,  in 
quibus  vomitus  salutares,  vel  arte  etiam  promo¬ 
vendi  sunt. 

§  464. 

Si  vomitum  sedari  oporteat,  secundum  causarum 
diversitatem,  utitur  Ars  praesidiis  variis ,  praesertim 
vero :  1)  medicamentis  involventibus ;  2)  antispas- 
modicis •  3)  antacidis ;  4)  derivantibus ;  5)  robo¬ 
rantibus. 

§  465. 

Involventibus  remediis  opus  est,  si  mucus 
naturalis,  internam  ventriculi  superficiem  investiens, 
deficere  videatur,  vel  si  causae  aliae  morbosam 
membranae  mucosae  sensilitatem  induxerint. 

§  466. 

Antispasmodica  prosunt,  si,  evacuata  materie 
ct  absente  inflammatione,  vomitum  excitare  videntur 
spasmi  motusque  ventriculi  inordinati. 

§  467. 

Antacida  juvant,  praesente  acido  primarum 
viarum,  cujus  praesentiam  aegrotantium  querelae 
indicant. 

§  468. 

Interdum  derivante  methodo  opus  est,  venae 
sectione,  clysmate ,  balneo  pedum,  sinapismo, 

aliis,  ut  medeamur  sanguinis  in  ventriculum  con¬ 
gestioni  ,  saburrae  gastricae ,  stimulo  metastatico. 

§  469. 

Roborantia  remedia ,  amara  et  aromatica ,  in¬ 
dicata  sunt,  si  alonia  ventriculum  detinet. 

De  methodo  antidysenterica . 

§  470. 

Inter  affectiones  morbosas  simpliciores  referri 
quoque  meretur  alvi  fluxus  immodicus,  qui  diar¬ 
rhoeae  nomine  insigniri  solet.  Qua  intelligitur 
frequens  et  copiosa  materiae,  ut  plurimum  liqui¬ 
dae,  per  alvum  excretio.  Interdum  etiam  ea, 
quae  excernuntur ,  peculiarem  indolem  referunt ,  ut 
in  diarrhoea  mucosa,  dysenteria,  lienteria,  fluxu 
coeliaco ,  et  hepatico. 

§  471. 

Symptomata,  quibus  stipatur  aucta  intestinorum 
excretio ,  differunt  pro  causarum  excitantium  di¬ 
versitate,  Plerumque  tamen  notantur  tormina 
ventris ,  borborygmi ,  frequens  et  inanis  desidendi 
cupiditas  ,  animi  pathemata  deprimentia  ,  debilitatis 
et  frigoris  sensus. 

§  472. 

Causa  proxima  ponenda  videtur,  vel  in  motu 
peristaltico  intestinorum  praeter  natux*am  aucto  et 
cum  magna  humorum  congestione  conjuncto,  vel 
in  actione  illorum,  per  irritationem,  atoniam 
aliasque  causas,  vitiata. 

§  473, 

Occasionem  praebent  catarrhus,  perspiratio  cu~ 


tanea  impedita ,  prava  digestio ,  acidum  prima¬ 
rum  viarum  ,  terror ,  metus ,  moeror ,  stimuli  me¬ 
tastatici  varii,  allectiones  morbosae  intestinorum, 
partium  adjacentium  ,  vel  etiam  dissitarum ,  con¬ 
sensus  lege ,  cum  iis  conspirantium . 

§  474. 

Huic  morborum  generi  medetur  Natura.  Hujus  voce, 
aegrotantes  saepissime  aversantur  ab  eo  alimentorum 
genere,  quod  alvi  fluxum  augere  possit ,  et  ea  ap¬ 
petunt,  quae  emolliendo  et  involvendo  prosint. 
Praeterea  lecti  calor ,  frictiones  abdominis  aliaque 
calefaciendi  praesidia  periclitantibus  placent.  Effi- 
cacissimum  autem  Naturae  medicamentum  est,  sti¬ 
muli  morbosi  per  cutim  aliasve  vias  expulsio. 

§  475. 

Naturae  exemplo,  Medicus  utitur:  1)  medica¬ 
mentis,  quae  emolliendo  aut  involvendo  prosunt; 
2)  medicamentis  derivantibus ;  3)  antispasmodicis 
et  narcoticis  ;  4)  adstringentibus  ;  5)  amaris  ,  robo¬ 
rantibus,  excitantibus. 

S  476. 

Medicamenta,  emolliendi ,  involvendi  vi  prae¬ 
dita  ,  conducunt,  si  irritatio  aliqua  tractum  in¬ 
testinorum  detinet,  aut  ubi  stimulus  subtilis  ca- 
tarrhalis ,  aliave  acrimonia  adest. 

§  477. 

Quae  derivando  proficiunt  remedia ,  venae  sectio  , 
emetica  ,  diaphoretica ,  caetera ,  tunc  potissimum 
requiruntur,  si  diarrhoea  pendet  a  plethora  ab¬ 
dominali,  a  saburra  gastrica,  ab  impedita  perspira- 
tione  cutanea,  a  stimulo  metastatico. 

§  478. 

A  ntispasrnodicis  ,  narcoticis  remediis  quando¬ 
que  Opus  est,  ut,  absente  inflammatione  et  evacu¬ 
ata  Causa  materiali ,  nimia  intestinorum  sensilitas 
minuatur,  motus  peristaltici  retardentur. 

•  §  479. 

Adstringentia  prosunt  in  diarrhoea,  quae  a 
laxitate  et  atonia  est.  —  Singula  ,  quae  recensuimus  , 
medicamentorum  genera,  emollientium,  narcoticorum, 
adstringentium ,  interdum  Clysmatis  forma,  optime 
administrantur. 

§  480. 

Amara ,  roborantia  ,  aromatica  subinde  con¬ 
veniunt,  ut  corrigantur  acidum  primarum  via¬ 
rum,  morbosa  muci  secretio,  languida  digestionis 
conditio. 

§  481. 

Corrigentia  medicamenta ,  ut  acida  mineralia  etc. , 
in  diarrhoeS  putrida  prodesse  possunt. 

CAPUT  XVI. 

De  suppressa  vel  imminuta  perspiratione 
cutanedy  et  de  methodo  diaphoretica. 

§  482. 

Quae  summa  sensilitate  instructa  et  magno  stimu¬ 
lorum  numero  exposita  est ,  cutis  ,  commune  cor¬ 
poris  integumentum  ,  frequentissime  in  functione 
sua  turbatur.  Imminuta  potissimum  vel  suppressa 
ejusdem  perspira tio  affectiones  morbosas  creat  quam 
plurimas ,  cum  varietate ,  tum  gravitate  insignes. 

§  483- 

Suppressam  perspirationem  cutaueam  notare  so- 

Jent :  dura  ,  sicca ,  arida  cutis  compages  ,  vel  cum 
frigore,  vel  cum  calore  praeter  modum,  conjuncta, 
aegritudinis  et  anxietatis  sensus,  magnum  potulen¬ 
torum  desiderium ,  aucta  in  organis  aliis  secretio. 
Interdum  symptomata  ad  ipsam  cutim  aliasque  par  - 
tes  exteriores  praecipue  pertinent,  ut  in  catarrho 
leviori ,  in  Rheumatismo  ,  in  hydrope  anasarca  t 
quandoque  contra  interiores  partes  praesertim  pa¬ 
tiuntur,  aut  secundaria  potissimum  symptomata  ma¬ 
nifesta  sunt :  exemplo  sint  catarrhus  pulmonum , 
diarrhoea  catarrhalis,  similia. 

§  484. 

Inter  causas  cutis  functionem  laedentes  referan¬ 
tur  praesertim ,  subita  aeris  mutatio  ;  affectiones 
spasmodicae ;  immodica  sanguinis  ad  eam  conge¬ 
stio  ;  humorum  in  alias  partes  derivatio  ,  stimulo 
quodam  tractum  intestinalem  aliasve  partes  detinente. 
Denique  ambustionis  et  variolarum  confluentium 
exempla  docent ,  ipsam  quoque  fabricam  cutis  ita 
laedi  posse ,  ut  muniis  suis  impar  sit. 

§  485. 

In  restituenda  perspiratione  suppressi  multum 
saepe  valetNatura,  quum  modo  voce  sua  aegrotantem 
impellat  ad  potum  copiosum,  vel  febre  aliove  motu 
salutari  impulsum  humorum  in  cutim  augeat,  modo 
per  ipsam  ,  quae  sensim  obtinet ,  corporis  debilita¬ 
tem  ,  tollat  impedimenta  perspirationis ,  tensionem 
et  irritationem  cutis.  Qui  hac  via ,  a  Natura  sola 
sanati  sint ,  morborum  cum  acutorum ,  tum  chroni¬ 
corum  ,  exemplis  observationes  Medicorum  abundant» 

§  486. 

Artis  ministri  eodem  consilio  utuntur  methodo 

diaphoretica ,  sudorifera  ,  quae  illud  complectitur 
medicamentorum  genus ,  quibus  non  solum  perspi- 
ratio  insensilis  Sanctoriana  restituatur ,  sed  humores 
etiam  serosi  per  cutis  spiracula  erratione  pellantur, 
ut  sudore  satis  copioso ,  universali ,  calido  externa 
corporis  superficies  madeat. 

§  487. 

Proprie  quidem  remedia  diaphoretica  apud 
Medicos  dicuntur  illa,  quae  exhalationem  per  cu- 
tim  promovent;  sudorifera  vero,  quae  sudorem 
eliciunt.  Conjunctissima  autem  sunt  haec  bina 
genera  remediorum,  et  vix,  ac  ne  vix  quidem, 
separanda  aut  distinguenda ;  quum  eadem  auxilia , 
secundum  eorum  administrationem ,  Utrumque  effec¬ 
tum  praestare  possint;  qui  sane  specie  et  magnitu¬ 
dine  magis  quam  naturU  diversus  est.  Gregory. 

§  488. 

Hae«  medendi  methodus,  cujus  et  usus  et 
abusus  frequens  est,  indicatur: 

1)  Ad  restituendam  diaphoresin  naturalem,  ex 
ijacauto  corporis  refrigerio  suppressam  ,  tunc  potis¬ 
simum,  quando  morbi  inde  oriundi  catarrhalium 
vel  rheumaticorum  indolem  referunt. 

2)  Ad  evacuandam  materiem  morbosam  subtilem , 
sanguini  quandoque  inhaerentem,  post  ulcera  v.  c. 
imprudentur  sanata,  post  suppressos  morbos  cutaneos, 
retropulsam  arthritidem  etc. 

4)  Revellendi  scopo  a  partibus  internis,  quippe 
quae  a  stimulo  morboso  saepe  liberentur ,  restitutA  li¬ 
beri!  humorum  per  cutim  circulatione. 

£)  Ad  humores  serosos  per  cutis  spiracula  effi¬ 
cacius  pellendos,  si  in  teht  cellulosi  vel  alibi  accu- 

mulati  fuerint,  corundcmque  resorptio  vel  imminuta 
sit,  vel  impediatur. 

6)  Ut  medeamur  quibusdam  morbis  humorum , 
iis  potissimum,  qui  e  contagio  orti  sunt,  aut' ex¬ 
anthematicam  formam  prae  se  tulerunt.  Exemplo 
sit  Lues  Venerea. 

7)  Ad  sedandos  spasmos,  experienti^  docente, 
laudabilem  diaphoresin  in  corrigendft  sensilitatis  ra¬ 
tione  turbata  multum  saepe  valere. 

§  489. 

Quaecumque  vero  medicamenta  perspirationem 
cutaneam  augent,  vel  humores  attenuant,  diluunt, 
simulque  vasa  relaxant ;  vel  humorum  motum  per 
universum  corpus  valide  incitant  augentque ;  vel 
denique ,  quae  a  spasmo ,  a  nimitl  irritatione  ali£ve 
causli  sunt,  sudoris  impedimenta,  seu  vasculorum 
exhalantium  constrictionem  ,  imminuunt.  Vdltelen. 

§  490. 

Sunt  igitur  :  1)  sudorifera  diluentia  ,  ut  aquosa 
omnia ,  tepide  in  primis  sumta  ;  2)  sudorifera  at¬ 
tenuantia,  ut  acida,  salja  media,  flores  Sambuci, 
radices  aperientes ,  antimonialia ;  3)  stimulantia 
calida ,  velut  salia  volatilia ,  spirituosa  aromatica  , 
Serpentaria ,  Contrajerva,  Guajacum  etc.j  4 )anti- 
spasmodica  ,  ut  Crocus ,  Caphura ,  Moschus ,  Opium 
etc.  Voltelen. 

§  491. 

Quae  diluendo  et  refrigerando  agunt,  dia¬ 
phoretica  tunc  potissimum  conveniunt ,  quando 
irritatio  universalis  corpus  detinet,  vasorum  praeci* 
pue  actio  praeter  modum  aucta  est,  siccitas,  ardor 

et  tensio  in  cute  ipsa  notantur*  Quae  stimulantia 
calida  sunt,  prodesse  solent,  praesente  debilitate 
universali ,  et  cute ,  propter  imminutum  humorum 
impulsum ,  sicca  atque  frigente» 

§  492. 

Quam  plurima  sunt  praesidia  externa ,  quibus 
diaphoreticorum  actio  sustentari  et  augeri  possit. 
Venae  sectio  saepe  perspirationem  cutis  optime 
promovet.  Ardore  cutim  detinente ,  lotiones  cum 
aqua  frigida  salutares  sunt.  Balnea  tepida  quoque 
remedia  diaphoretica  sunt  eflicacissima.  Indicato 
stimulantium  calidorum  usu ,  auctus  aeris  calor , 
stragula,  frictiones,  lotiones  spirituosae,  similia  cu¬ 
tis  actionem  promovere  possunt. 

CAPUT  XVII. 

De  per  spiratione  cutanea  excedente  mo¬ 
dum  ,  et  de  methodo  cutim  stringente , 
anthydroticd. 

§  493. 

Interdum  humores  serosi  per  cutis  spiracula  atque 
per  tvanspirationem  pulmonalem,  utpote  quae  vel 
ejusdem,  vel  simillimae  saltem  naturae  sit,  ea 
copia  eliminantur,  ut  secretionem  morbosam  mi¬ 
nuere  ,  compescere  debeamus. 

§  494. 

Est  autem  sudor  multiplex;  universalis,  vel  par¬ 
tialis  ;  aequabilis ,  vel  inaequalis ;  calidus  vel  frigi¬ 
dus  ;  tenuis ,  aquosus ,  vaporosus ,  in  guttas  col¬ 
lectus,  vel  viscidus,  oleosus,  crassus;  quin  et  odore 
differt ,  ita  ut  sit  acidus ,  nidorosus ,  putridus. 

§  495. 

Inter  causas  referri  merentur  vestitus  nhnis  cali¬ 
dus,  stragula  lecti  justo  crassiora,  potuum  tepido¬ 
rum  abusus,  imminuta  secretio  oTganorum  aliorum,- 
vitiata  quoque  humorum  erasis,  ut  in  phthisi, 
febre  hectica ,  ictero  aliisque  morbis  videmus.  Dis¬ 
ponunt  cutis  mollis  ,  tenera  ,  laxa. 

§  496. 

Causam  proximam  ponas  in  vasorum  extremorum 
laxa  debilitate ;  in  sanguinis  Circulatione  praeter 
modum  incitati ;  in  facili  humoris  serosi  e  reliquis 
sanguinis  principiis  expeditione  ,  propter  praesen¬ 
tem  aliquam  humorum  acrimoniam. 

§  497. 

Medendi  methodus ,  qud  sudores  nimios  com¬ 
pescere  studemus  ,  varia  complectitur  medicamen¬ 
torum  genera.  1)  Stimuli  removendi  sunt ,  qui 
actionem  generis  cutanei  praeter  modum  augere 
videntur.  2)  Interdum  ea  remedia  adhibenda  sunt , 
quibus  secretiones  alias  augeri ,  constat.  3)  Illa  saepe 
prosunt  praesidia ,  quae  vim  vitae  et  mixtionem 
humorum  corrigunt.  4)  Quandoque  adstriugenlibus 
remediis  utendum  est,  5)  Nutrientia  et  roborantia 
medicamenta  saepe  conducunt. 

§  498. 

Sudor  saepissime  prohibetur,  surgendo  e  lecto; 
sedendo  ;  corpus  a  nimiis  integumentis  liberando  ; 
stragula  adhibendo  leviora,  e  pilis  equinis  parata; 
a  calidis  et  calefacientibus  abstinendo ;  potu  leni  , 
blando  ,  frigidiusculo. 

§  499. 

Alvo  tarda  et  parcil  diuresi ,  laxantia  frigida  et 


medicamenta  diuretica  leviora  optime  diaphoresin 
nimiam  compescunt.  Non  raro  etiam,  praesente 
aliquo  in  sanguinis  circuitu  impedimento  ,  aut  ni- 
mid ,  quae  ad  cutim  est ,  congestione ,  sudores 
alente,  venae  sectio  promptissimum  est  medica¬ 
mentum. 

§  500. 

Si  justo  copiosius  humores  serosi  per  cutim 
eliminantur  propter  praesentem  acrimoniam  hu¬ 
morum,  tunc  medicamenta  corrigentia ,  ut  acida 
mineralia ,  cortex  Peruvianus  ,  Martialia  ,  praesertim 
conveniunt.  In  his  tamen  magna  adhibeatur  prudentia. 

§  501. 

In  nimii  cutis  laxitate ,  debilitate,  atonii,  reme¬ 
diis  adstr  in  gentibus  utendum  est,  caute  tamen 
administrandis. 

§  502. 

Roborantia  remedia  eo  consilio  adhibentur , 
ut  corporis  nutritionem  augeamus,  e  cujus  quippe 
defectu,  nimiae,  quae  e  corpore  obtinent,  excre- 
tiones  saepissime  explicandae  sint. 

CAPUT  XVIII. 

De  imminutd  urinae  secretione ,  et  de  me~ 
thodo  diureticA, 

§  503. 

Urinae  secretio  ,  quo  munere  renes  funguntur , 
aliquando  praeter  modum  languida  est  vel  sup¬ 
pressa  ,  ita  ut  vesica  justo  minorem  urinae  copiam 
accipiat  et  excernat. 

§  504. 

Justo  parciorem  urinae  secretionem  notare  so¬ 
lent  ,  facies  pallida ,  laxa ,  tumidula ;  siccitatis 
internae  sensus;  sitis  difficulter  restinguenda;  ad 
potum  relata,  exigua  urinae,  quae  a  vesica  excer¬ 
nitur  ,  copia ;  perspiratiouis  cutaneae  ut  plurimum 
suppressio  ;  humores  serosi  in  tela  cellulosa  aut  in 
cavis  majoribus  accumulati ;  functionum  naturalium 
turbae ,  saepe  etiam  laesis  circuitu  sanguinis  et 
respiratione. 

$  505. 

Ejusmodi  conditionem  inducere  possunt  varii 
•generis  impedimenta ,  nimia  sanguinis  ad  renes 
congestio,  aut  contra,  justo  parcior  ejusdem  afflu- 
xus  ,  spasmus  vasorum  sanguinem  ad  renes  vehen¬ 
tium  ,  organorum  secernentium  debilitas  et  torpor , 
vitiata  vasorum  absorbentium  conditio. 

§  506. 

Secretionem  urinae  tardam  et  justo  parciorem 
Natura  saepissime  sanat.  Praeterea  aucta  diuresi 
morbi  sanantur  quam  plurimi ,  cum  qui  acuti , 
tum  qni  longi,  diuturni  dicuntur. 

§  507. 

Quae  Artis  est  methodus,  diuretica  vocatur, 
illud  complexa  medicamentorum  genus ,  quibus 
parcior  vel  suppressa  urinae  secretio  promoveri , 
restitui  possit. 

§  508. 

Indicant  methodum  diureticam:  1)  justo  minor 
urinae  secretio  ,  et  quae  ejusdem  effectus  est , 
humoris  serosi  in  sanguine  abundantia;  2)  morbosa 
humoris  serosi  in  tela  cellulosa  aut  in  cavis  majo- 

ribus  accumulatio ,  interdum  etiam  mucus ,  sabu¬ 
lum  nephriticum,  calculi  ,  aut  alia  materies  aliena, 
renibus  reliquisque  lotii  viis  molesta ;  3)  affectio¬ 
nes  quaedam  morbosae  partium  aliarum ,  morbi 
potissimum  pulmonum,  ut  peripneumonia  chro¬ 
nica,  asthma  et  liydrothorax,  in  quibus  diuretica 
derivando  et  revellendo  prosunt ;  4)  morbi  non¬ 
nulli  cutanei,  pemphigus,  crusta  lactea,  herpes; 
5)  cachexiae  quaedam,  inveterati  morbi  syphilitici  , 
rheumatici ,  arthritici. 

S  509. 

A  medicamentis  diureticis  abstinendum  est,sensi- 
litate  renum  vel  vesicae  praeter  modum  aucta , 
vitio  organico  vel  obstructione  irresolubili  excre^ 
tionem  urinae  impediente.  Prudenter  quoque  cum 
iis  mercandum  est ,  praesente  graviditate. 

§  510. 

Ad  morbos  sanandos ,  cum  imminuta  urinae  se¬ 
cretione  conjunctos,  aut  ex  ea  oriundos,  pro  cau¬ 
sarum  diversitate,  varia  adhibentur  valetudinis  ad¬ 
versae  praesidia ,  obstaculis,  quae  lolii  secretionem 
impediunt ,  removendis  idonea. 

§  511. 

Praesente  plethora  universali,  aut  irritato  ge¬ 
nere  vasculoso  ,  venae  sectio  optimum  saepe  re¬ 
medium  est ,  diuresin  naturalem ,  via  indirecta ,  re¬ 
stituens. 

§  512. 

Spasmo  aut  erethismo  nervoso  vel  totam  corpo¬ 
ris  compagem,  vel  organa  uropoietica  potissimum 
detinente,  medicamenta  derivantia ,  sedantia, 
narcotica  diureticorum  munere  funguntur. 

§  513. 

Membranis  mucosis  irritatione  quadam  morbosa 
affectis ,  eamque  indicantibus  lingat  rubra  et 
sicca,  siti  magna,  molesto  sensu  ardoris,  emollien¬ 
tia  ,  involventia ,  oleosa  conveniunt. 

§  514. 

Suppressi  perspiratione  cutanea ,  exanthemate 
quodam  aliove  stimulo  morboso  retropulso ,  dia¬ 
phoretica  remedia  diuresin  promovent. 

§  515. 

Colluvie  gastrica  functionem  organorum  diureti- 
coram  turbante,  laxantia  remedia  non  raro  ad 
urinas  pellendas  plurimum  conferunt. 

§  516. 

In  hydrope  post  febres  intermittentes,  cortex 
Peruvianus  urinae  secretionem  saepissime  promovet. 

§  517. 

Quae  strictiori  sensu,  diuretica  vocantur  reme¬ 
dia  ,  vel  refrigerantes  et  deprimentes  ,  vel  irritan¬ 
tes  habent  virtutes.  Pleraque  utriusque  generis 
medicamenta  non  solum  renum  actionem ,  verum 
etiam  functionem,  quae  a  vasis  absorbentibus  per-*- 
ficitur ,  augere  solent :  unde  intelligas ,  frictiones 
abdominis  cum  oleo  aliquo  miti  renes  interdum 
posse  excitare  ad  secretionem  solito  copiosiorem. 

§  518. 

Diuretica  possunt  distribui :  1)  in  diuretica  di¬ 
luentia  ,  ut  sunt  aqua ,  serum  lactis  ,  aquae  acidu¬ 
lae;  2)  resolventia ,  ut  salia  acida  et  neutra  , 
atque  plantae,  quae  aperientes  dicuntur,  lierba 
Cerefolii,  herba  et  radix  Petroselini,  radix  Apii, 
turiones  Asparagi ,  caetera ;  3)  stimulantia ,  ut 

vinum  Mosellanum  et  Rhenanum,  salia  alqalina. 
Squilla ,  Colchicum  autumnale  ,  oleum  Therebin- 
thinae ,  Balsamum  Copaivae ,  medicamenta  dra- 
stica  ,  resinosa.  Voltelen. 

S  519. 

Unde  constat,  non  omnia  in  omnibus  morbis 
pariter  profutura  esse.  Ut  occasiones  et  methodum 
scias,  attendas  ad  hominum  diversitatem,  ad  func¬ 
tionum  reliquarum  conditionem ,  ad  medicamenti 
adhibendi  vires  ,  cum  in  renes ,  tum  in  organa  alia. 

§  520. 

Magna  prudentia  et  judicio  opus  est  in  remedii 
administrandi  forma ,  copia ,  usu  assiduo ,  vel  in¬ 
termisso  ,  et  si  quae  sint  id  genus  alia. 

CAPUT  XIX. 

De  secretione  urinae  praeter  modum  auctd , 
et  de  methodo  anti- diabetica. 

%  521. 

immodicum  obtinere  potest  urinae  profluvium  , 
ejusdem  secretione  in  renibus  praeter  naturam 
aucta,  quod  morbi  genus Polyuresis  vel  Diabetes 
vulgo  vocatur.  Qualis  copiosior  urinae  fluxus  haud 
una  ratione  homini  nocet. 

§  522. 

Indicat  justo  majorem  urinae  fluxum ,  adeo 
magna  lotii  fluentis  copia ,  ut  potuum  assumtorum 
copiam  longe  superet.  Si  urina  simul  a  sana  valde 
diversa  sit,  id  est  notabilem  Sacchari  copiam  conti¬ 
neat,  illud  morbi  genus  adesse  dicitur,  quod  Dia¬ 
betes  mellitus  vocatur. 

§  523. 

Utrumque  morbi  genus,  si  radices  profundiores 
egerit ,  non  solum  debilitatem  et  irritabilitatem  in¬ 
fert  organorum ,  quae  urinam  secernunt ,  trans¬ 
mittunt ,  evacuant,  verum  etiam  vires  frangit, 
nutritiouem  impedit,  corpus  exhaurit. 

§  524. 

Causae  sunt,  acrimonia  quaedam  sanguini  inhae¬ 
rens  et  ad  renes  delata ,  turbae  in  perspiratione 
cutanei  ortae ,  vasorum  renalium  vel  spastica  ,  vel 
alius  generis  irritatio ,  cum  idiopathica ,  tum  sym¬ 
pathica  ,  potuum  tepidorum  aut  medicamentorum 
diureticorum  abusus,  diuturna  concoctionis  cibo¬ 
rum  vitia , 

§  525. 

Urinae  profluvium  si  causis  levioribus  tribuendum 
et  fugax  malum  sit,  nulJjl  praesente  cachexift  vel 
alii  causi  proegumeni  ,  ut  v.  c.  in  hystericis  aliis¬ 
que  aegrotantibus ,  qui  nervosi  generis  morbis  labo¬ 
rant,  Naturae  soli  relinquendum  et  salutare  ple¬ 
rumque  habendum  est.  Juvabit  quoque  novisse , 
iis  in  casibus,  in  quibus  auctior  urinae  secretio 
effectus  est  secretionis  alius  suppressae  ,  ut  in  febri¬ 
bus  saepe  fit,  Naturam  plerumque  hac  vid  uti,  ut 
turbatum  restituat  functionum  aequilibrium. 

§  526j 

Si  fluxus  urinae,  qui  modum  excedit,  justo  diu¬ 
turnior  sit ,  aut  si  aliqua  incommoda  inferat , 
Artis  auxilio  indiget.  Quam  anti  -  diabeticam 
dicunt ,  methodus  ,  vel  in  causis  removendis  occu¬ 
pata  est,  vel  iis  medicamentis  utitur,  quae  aut 
universalem  corporis  constitutionem,  aut  statum 

morbosum  organorum ,  secernendae  urinae  inser¬ 
vientium  ,  corrigant. 

§  527.  i 

Ut  ea  remedia  seligantur,  quibus  causam  secre¬ 
tionis  morbosae  probabilem  auferre  valemus ,  ad 
ea  potissimum  attendendum  est,  quae  ,  experien¬ 
tia  docente ,  saepissime  nimio  urinae  profluvio 
occasionem  praebere  videntur.  Sunt  illae  causae , 
perspiratio  cutanea  suppressa ,  sordes  gastricae , 
vermes  intestinales ,  arthritis  retrogressa ,  ulcera 
pedum  incaute  sanata,  suppressio  mensium,  similia. 

§  528. 

Latente  causa  occasionali,  medendi  methodus 
ad  universam  corporis  rationem  componenda  est: 
tollenda  plethora ,  irritabilitas  nimia  ,  vitiata  diges¬ 
tio  ,  cachexia  universalis,  aut  si  quae  alia  sint. 

§  529. 

Difficilius  est  causam  detegere ,  quae  in  ipsis 
renibus  residet;  non  semper  enim  ejusdem  natui’ae 
esse  videtur :  unde  explicandum  est ,  pro  varii 
conditione  morbosa,  prodesse  mucilaginosa  ,  oleo¬ 
sa,  corrigentia.  Interdum  conveniunt  adstringentia, 
ut  aqua  Calcis,  vel  roborantia ,  qualia  sunt  Uva  Ursi , 
Martialia  ete,  ,  vel  etiam  antispasmodica ,  inter 
quae  principatum  tenet  Opium  Thebaicum. 

CAPUT  XX. 

De  calculis  organa  uropoietica  occupantibus , 
et  de  methodo  lithontripticd. 

§  530. 

In  singulis,  quae  urinam  vel  secernunt,  vel 

transmittunt,  vel  excernunt,  organis,  corpora 
formari  possunt  aliena,  naturae  lapideae,  quae  aut 
pulveris  forma  prodeunt,  aut  in  molem  crescunt 
majorem.  Quae  posteriorem  formam  referunt, 
pro  diversitate  structurae,  vel  concrementa ,  vel 
incrustata  calculosa  vocantur. 

§  531. 

Symptomata  differunt  pro  varia  sede ,  quam 
calculi  occupant.  In  universum  notantur :  dysuria, 
tenesmi,  dolores  lumborum,  aut  regionem  vesicae 
urinariae  occupantes,  cum  stupore  cruris  saepe 
conjuncti,  pruritus  genitalium,  nausea,  vomitus, 
aliaque  signa  sympathici  generis.  Diagnosin  fir¬ 
mant  materiae  pulverulentae  aut  calculorum  mino¬ 
rum  spontanea  evacuatio,  et  exploratio  chirurgica, 
facta  a  Medico  artis  suae  perito. 

§  532. 

Causa  proxima,  cui  sabuli  nephritici  et  calcu¬ 
lorum  renalium  aut  vesicalium  originem  tribuas , 
ponenda  videtur  in  sale  aliquo  libero ,  sive  acido 
sive  alcalino ,  quod  vel  in  renibus  ,  vel  in  vesica , 
ex  urina  praecipitetur. 

§  533. 

Inter  causas  referri  merentur  vitae  genus  immo¬ 
dicum  ,  cerevisiae  acidae  et  vini  austeri  usus  ,  vic¬ 
tus  durus ,  corporis  cujusdam  alieni  a  foris  intro¬ 
ducti  praesentia  ,  vita  sedentaria ,  habitatio  in  loco 
proclivi,  humido.  Praeterea  huic  morborum  generi 
aliquid  haereditarii  inest. 

§  534. 

Natura  quoque  multum  valet  in  calculis,  qui  vel 
in  urinae  meatibus ,  vel  in  illius  communi  recep- 

taculo  haerent,  per  viam  naturalem  expellendis. 
Frequentes  vomitus  motusque  febriles,  quibus 
diram  malorum  cohortem  saepissime  augeri  constat , 
conamina  Naturae  videntur  salutaria ,  quamvis  mo¬ 
lestissima  plerumque  atque  frustranea.  Exemplis 
calculorum  ,  sponte  sua ,  cum  urina  expulsorum  , 
Diaria  Medicorum  abundant. 

§  535. 

Praeter  praesidia  chirurgica ,  qualia  sunt  injec¬ 
tiones  ,  lithotritia  et  cystotomia ,  Ars  quoque  me¬ 
dicamenta  habet  interna ,  quibus  lithontriptica 
virtus  tribuitur :  exemplo  sint  aqua  carbonica , 
aqua  Calcis ,  Potassa  liquida  saponariorum  etc. , 
alius  quoque  generis  medicamenta ,  acida  quippe 
mineralia. 

§  536. 

Ut  sciamus,  quonam  medicamentorum  genere 
utendum  sit,  sedulo  inquirendum  est ,  e  quibusnam 
partibus  constituentibus  sabulum  nephriticum  aut 
calculorum  fragmenta ,  per  urethram  expulsa ,  com¬ 
ponantur. 

§  537. 

Praeterea  plurima  alia  medicamenta  sunt ,  quae , 
ut  levamen  afferatur  dolentibus,  cum  fructu  adhi¬ 
beri  solent. 

CAPUT  XXI. 

De  vitiatd  muci  in  pulmonibus  et  aspera  ar¬ 
teriti ,  cum  secretione ,  tum  excretione , 
atque  de  methodo  expectorante . 

§  538. 

Quae  asperam  arteriam ,  bronchos  et  pulmones 


ab  interiori  investit ,  membrana  mucosa  e&  ratione 
per  stimulos  nocentes  affici  potest,  ut  muci,  vias 
has  lubricantis ,  secretio  vel  praeter  modum  minu¬ 
atur  ,  vel  indole  sua  mutetur. 

§  539. 

Symptomata  optime  intelliguntur  ex  iis,  quae 
in  catarrho  pulmonum  fieri  videmus.  Morbi  ini¬ 
tio  ,  siccitatis  sensus  ,  titillatio  ,  raucedo  ,  tussiendi 
necessitas  et  screatio  frequens,  respiratio  magis 
minusve  laesa,  muci  secernendi  defectum  indicant: 
in  stadio  morbi  provectiori  et  in  affectionibus  ca- 
tarrhalibus  diuturnis ,  muci  secretio  abundantior 
obtinet,  sed  ejusdem  spissioris  et  tenacioris  saepe, 
neque  facile  per  asperam  arteriam  et  per  fauces 
eliminandi. 

§  540. 

Causae,  quibus  vitiata  ejusmodi  secretio  indu¬ 
citur,  varii  generis  sunt;  saepe  stimulus  morbosus, 
qui  aeri  atmosphaerico  inhaeret ,  via  recta ,  ut 
dicunt,  cum  membrana  mucosa,  respirationis  organa 
investiente,  communicatur:  neque  raro  irritatio, 
quae  praeter  naturam  est ,  vel  per  consensum , 
vel  per  metastasin,  ab  aliis  partibus  ad  pulmones 
transfertur. 

§  541. 

Natura  quoque  praesidia  habet,  quibus  turbatae 
muci  in  pulmonibus  secretioni  medeatur,  aut  ejus¬ 
dem  excretionem  promoveat.  Morbi  pulmonum 
plurimi,  cum  acuti,  tum  diuturni,  hac  potissimum 
via  ,  a  Natura  sanantur.  Doctrinae  Hippocraticae 
auctoritate ,  et  vero  sedula  eorum ,  quae  in  morbis 
fiunt,  observatione  docemur,  salutis  nuntios  esse 

sputa  larga ,  cocta ,  odore  et  sapore  carentia  ,  sine 
difficultate  et  cum  aegrotantis  levamine,  per  aspe¬ 
ram  arteriam  et  per  fauces  rejecta. 

§  542. 

Impedimentis,  quae  medicatis  Naturae  viribus 
quandoque  adversantur ,  mederi  studet  ars  Medi¬ 
corum  methodo  expectorante ,  id  est,  eo  medica¬ 
mentorum  genere,  quae  materiam  pulmonibus  mo¬ 
lestam,  mobilem  faciant,  eamque  per  'vias  aeriferas, 
in  fauces  et  in  os  determinent. 

§  543. 

Qualis  sanandi  methodus  indicatur:  1)  secretione 
muci  in  pulmonibus  justo  parciori ,  vei  ejusdem 
excretione  per  varium  causarum  genus  turbata ; 
quo  etiam  referatur  difficilior  puris ,  in  pulmonibus 
formati ,  expectoratio ;  2)  praesentibus  iis  signis , 
e  quibus  auguramur,  Naturam  in  morbis  pectoris 
inflammatoriis,  crisin  moliri  per  sputa;  3)  in  qui¬ 
busdam  Circulationis,  quae  minor  vocatur,  turbis, 
ex  affectione  morbosa ,  vel  cordis ,  vel  vasorum 
majorum,  vel  pulmonum,  oriundis,  in  hydrotho- 
race  v.  c. ,  et  in  affectionibus  asthmaticis,  quo 
quippe  in  casu  expectorantia  liberam  sanguinis  cir¬ 
culationem  promoveant. 

§  544. 

Quae  autem  expectorandi  facultatem  habent , 
remedia ,  vel  vias ,  per  quas  eliminanda  materia 
est,  lubricant,  molliunt ,  humectant ;  vel  circula¬ 
tionem  per  pulmones  liberiorem  reddunt ;  vel 
muci  secretionem  augent;  vel  materiem,  pulmoni¬ 
bus  impactam,  solvunt,  attenuant;  vel  denique 
ipsos  pulmones  roborando  ac  stimulando,  eorum 

actionem  in  contentam  materiem  adjuvant  augent- 
que.  Voltel. 

§  545. 

Pro  varia  agendi  ratione,  medicamenta  expecto¬ 
rantia  ,  duce  Voltelenio ,  ad  sequentes  Classes  pos¬ 
sunt  referri :  1)  expectorantia  emollientia  ,  ut 

omnia  aquosa  tepida,  mucilaginosa ,  oleosa,  fari¬ 
nosa  etc.;  2)  relaxantia ,  antispasmodica ,  ut 
venae  sectio ,  remedia  sedantia ,  papaverina  et  opi¬ 
um  ,  Hyoscyamus  ,  Belladonna  ,  Asa  foetida  etc.  j 
3)  incidentia  et  attenuantia ,  velut  mei,  oxymel, 
Oulcamara,  salia  media  ,  et  antimonialia ;  4)  stimu¬ 
lantia  et  roborantia ,  ut  Squilla,  Gumini  ammo- 
niacum  ,  remedia  balsamica,  vapores  acres  ,  Lichen 
Islandicus ,  alia. 

§  546. 

Unde  liquet ,  medicamenta  expectorantia  generis 
esse  diversissimi ,  et  posse  subinde ,  quae  in 
uno  casu  prosunt ,  in  altero  obesse ,  imo  inter  ea 
remedia  esse ,  quae  incaute  administrata ,  expecto- 
\’ationem  magis  sistant,  quam  promoveant.  Qua¬ 
propter  nullum  medicamentum  expectorantes  habet 
virtutes,  nisi  respondeat  causae,  qua  excretio  illa 
vel  retardatur ,  vel  justo  difficilior  est,  vel  penitus 
supprimitur. 

§  547. 

Ut  autem  selectus  fiat,  rationi  conveniens,  no¬ 
tentur  sequentia :  1)  ratio  habenda  est  aetatis  , 
temperamenti ,  universae  constitutionis,  sensilitatis 
organicae  et  animalis;  2)  inquirendum  est  in  con¬ 
ditionem  morbosam  pulmonum,  ut  sciamus,  utrum 
catarrhus,  inflammatio,  spasmus,  sensilitas  nimia, 

■torpor ,  paralysis  adsit,  utrum  humorum  congestio 
locum  habeat ,  necne,  utrum  vitia  organica  vel 
cor,  vel  pulmones  occupent,  an  secus;  3)  atten¬ 
dendum  est  ad  sputorum  rationem  ,  utrum  materies 
cruda,  an  cocta,  utrum  mucus,  an  vero  pus  in 
pulmonibus  secernantur ;  4)  ratio  habenda  est  re¬ 
liquarum  corporis  functionum,  systematis  vasculosi 
praecipue,  cutanei  atque  intestinalis;  5)  attentio¬ 
nem  merentur  effectus ,  quos  medicamenta  expecto¬ 
rantia  ,  vel  simul,  vel  actione  secundi,  in  partes 
alias  habent. 

§  548. 

Remedia  expectorantia,  quae  emolliendo  et  lu¬ 
bricando  agunt,  ut  aquosa  tepida,  vapores  emol¬ 
lientes  ,  gargarismata  lenientia,  Saccharum ,  Liqui¬ 
ritia  ,  Caricae ,  Passulae  majores  et  minores ,  Althae- 
a ,  Consolida  aliaeque  radices  mucilaginosae ,  tunc 
potissimum  aegrotantibus  opitulantur,  quando 
expectorationi  obstant  status  pulmonum  inflamma¬ 
torius  ,  irritatio  quaecumque  morbosa ;  deficiens 
vel  justo  parcior  in  membrana  mucosa  secretio  ; 
materiae  excernendae  cruditas  etc. 

§  549. 

Relaxantia  et  derivantia  medicamenta,  ut 
venae  sectio  ,  balnea ,  oleum  Amygdalarum  dulcium 
et  similia ,  tunc  conveniunt ,  quando  justo  major 
fibrarum  tensio ,  vel  humorum  ad  pulmones  con¬ 
gestio  expectorationem  impediunt. 

§  550. 

Sedantia  et  antispasmodica  prosunt ,  si  justo 
major  sensilitas  pulmones  et  asperam  arteriam  oc¬ 
cupat,  si  tusses  sunt  frequentes  atque  frustraneae , 

si  morbi  causae  atque  symptomata  docent  spasmi 
praesentiam. 

§  551. 

Incidentibus  et  attenuantibus  medicamentis 
utendum  est,  si  torpor  in  pulmonibus  et  aspera 
arteria  obtinet ,  aut  si  muci  tenacitas  exscreationi 
adversatur. 

§  552. 

Quae  stimulando  agunt ,  expectorantia  non  uuius 
sunt  generis,  Alia  sunt  irritamenta  universalia , 
quibus  vires  vitales  incitantur ;  alia  secretionem 
in  membrani  mucosi  intestinorum  augent,  atque 
hanc  actionem  vel  in  organa  respirationis  transfe¬ 
runt  per  consensum,  vel  derivando  sunt  salutaria, 
quale  quid  statuendum  quoque  videtur  de  iis , 
quae  renum  actionem  promovent;  alia  denique 
ipsos  pulmones  praecipue  irritant ,  ut  Sulphur , 
Anliraonialia ,  flores  JBenzoes  ,  Gummi  ammonia- 
eum  ,  Sencga  etc. 

CAPUT  XXII. 

De  muci  in  naribus ,  in  meatu  auditorio  et 
in  faucibus  secretione  ,  vel  deficiente ,  vel 

morbosa  mutata ,  atque  de  methodo  apo- 
phlegmaiicd . 

§  553. 

Quae  nares  internas  investit ,  membrana  mucosa 
ita  affici  potest ,  ut  secretionem  instituat  vel  justo 
minorem  ,  vel  indole  sua  vitiatam.  Unde  morbo¬ 
sam  partium  siccitatem  et  sensilitatem ,  atque  cor¬ 
pora  aliena ,  quae  in  damnum  respirationis  aliarum- 


qUe  functionum  snbinde  adsunt,  repetere  licebit: 
quo  referas  mucum  tenacem ,  materiam  purulentam, 
aliosque  humores  difficilius  interdum  ejiciendos. 

§  554. 

Symptomata ,  quibus  hoc  morbi  genus  notatur , 
sunt ,  sensus  ardoris  ,  siccitatis  ,  tensionis ,  vel  etiam 
ingratae  plenitudinis  et  obturationis,  respiratio  lae¬ 
sa  ,  vox  nasalis  ,  interdum  quoque  cephalalgia  ,  foe- 
tor  oris ,  similia. 

§  555. 

Excitant  morbosam  membranae  mucosae  narium 
secretionem  affectiones  catarrhales  diuturnae  aliae- 
que  causae  quam  plurimae ,  cum  idiopathici ,  tum 
sympathici  generis. 

§  556. 

Ad  corrigendam ,  quae  deficit ,  vel  vitiata  est , 
membranae  mucosae  aut  Schneiderianae  secretio¬ 
nem  ,  tunc  potissimum ,  quando  affectionem  in¬ 
duxerunt  causae  durationis  longioris ,  peculiari  opus 
est  medicamentorum  genere.  Dicuntur  errhina , 
quae  materiam  mucosam  ,  pituitosam  ,  serosam , 
acrem  e  naribus  educunt :  ptarmica  appellantur , 
quae  simul  sternutationem  movent. 

§  557. 

Ejusmodi  medicamenta  vel  emollientem ,  vel 
stimulantem  virtutem  in  partes  ,  quibus  admo¬ 
ventur  ,  exercent :  praeterea  in  censum  veniant  et 
conspiratio  partium ,  et  concussio  universalis ,  quae 
a  sternutatione  excitatur. 

§  558. 

Quae  huc  referri  merentur ,  medicamenta ,  Vol- 
telenio  monente,  distribui  possunt;  1)  in  errhina 

evacuantia  ,  ut  fotus,  vapor  ,  aquosa  et  emollien¬ 
tia  ,  naribus  hausta,  oleum  Olivarum,  mei,  Deta, 
Betonica  etc. ;  2)  in  errhina  sternutatoria  ,  ut  re¬ 
sina  Guajaci ,  Nicotiana ,  Hclleborus  albus  ,  Eu- 
phorbium  ,  et  caetera  acriora. 

§  559. 

Utimur  utroque  medicamentorum  genere  ;  l)  ad 
restituendam  muci  in  naribus  secretionem  ;  2)  ad 
solvendam ,  diluendam  ,  evacuandam  materiem  mu¬ 
cosam,  purulentam  ,  ichorosam ,  in  cavitate  narium 
morbose  accumulatam  ;  3)  ad  revocandam  epi- 
staxin  criticam ,  incaute  suppressam  ,  quem  in  finem 
tamen  adhiberi  possunt  praesidia  tutiora  •  4)  re¬ 
vellendi  consilio  a  partibus  vicinis ,  ab  oculis ,  a 
sacco  lacrymali ,  ab  auribus ,  interdum  quoque  a 
cerebro  ;  5)  ut  medeamur  torpori ,  qui  in  nervis 
obtinet ,  ad  visus  vel  auditus  organa  pertinentibus. 

§  560. 

Abstinendum  ab  his  remediis,  a  ptarmicis  sal¬ 
tem  ,  in  affectionibus  narium  inflammatoriis ,  in 
congestione  sanguinis  ad  cerebrum  aut  ad  pulmo¬ 
nes  ,  in  magna  generis  vasculosi  irritabilitate ,  in 
proclivitate  ad  haemorrhagias,  abortum,  apoplexiam 
etc. ,  praesente  hernia  j  prolapsu  ,  aneurysmate. 

§  561. 

Praeter  remedia  antea  memorata ,  ad  ei'rhina  et 
ptarmica  referri  solent,  Mercurius  dulcis,  Saccha- 
rum  album ,  sal  ammoniacus ,  herba  Majoranae , 
Thymi ,  flores  Lavandulae  ,  radix  Asari. 

§  562. 

Similiter  Artis  quaedam  praesidia  sunt ,  quibus 

otorihoeam  id  est  auvium  fluxum  excitare ,  vel 
promovere  valemus. 

§  563. 

Meatum  quippe  auditorium  externum  obturare 
possunt,  cerumen  induratum,  sanguis  coagulatus, 
materies  purulenta  ,  corpora  aliena  varii  generis , 
a  foris  inducta :  neque  raro  aurium  fluxum  a  Na¬ 
tura  excitatum,  promovere  aut  restituere  debet  Ars 
Medicorum. 

§  564. 

Adhibentur  eo  consilio;  1)  vapores  aquosi, 
emollientes ,  qui  per  cannulam  in  meatum  audito¬ 
rium  externum  ducuntur;  2)  injectiones  aquae  te¬ 
pidae  ,  lactis  ,  olei  dulcis ,  aquae  saponatae ,  simi¬ 
lium  ;  3)  unguenta ,  quae  vel  emolliendo ,  vel 
stimulando  agunt ,  gossypii  ope  in  aurem  immissa. 

§  565. 

Denique  inter  apophlegmatica  referri  solent  me¬ 
dicamenta  sialagoga  vel  masticatoria ,  quae 
copiosiorem  salivae  fluxum  proliciunt. 

§  566. 

Ejusmodi  remedia  prosunt  in  molesta  oris  et 
faucium  siccitate ;  in  morbosa  nervorum  lingualium 
anaesthesia ;  in  aegrotantibus  partibus  ori  vicinis , 
ut  in  odontalgia  ;  denique  ea  occasione,  qua  quis 
expositus  est  aeri ,  iu  quo  miasma  aliquod  vel 
contagium  residet.  Utrum  conveniat  interdum , 
salivationem  promovere  in  lue  Venerea  et  in  vario- 
lis,  nondum  constare  videtur. 

§  567. 

Ad  augendam  salivae  secretionem  faciunt :  1)  va¬ 
pores  aquosi ,  collutiones  emollientes  ,  gargarismata 

varia  ;  2)  masticatio  Nicotianae  ,  Pyretri ,  Angeli¬ 
cae  ,  Sinapeos ,  Armoraciae,  aliorum  5  3)  usus  Mer¬ 
curialium  et  emeticorum ,  dosi  refracta. 

CAPUT  XXIII. 

De  deficiente ,  suppressd  vel  justo  parciori 
mensium  et  lochiorum  secretione  atque  de 
methodo  emmenagogd  et  aristolocliicd. 

§  568. 

Ut  faemina,  matura  viro,  quovis  anni  tempore, 
prolem  utero  concipere  et  alere  posset,  majori 
indigebat  sanguinis  copi&  ,  quae ,  si  in  eura  usum 
non  adhibeatur,  per  fluxum  periodicum,  e  cor¬ 
pore  eliminatur.  Fluxus  ille,  qui  ab  intervallis  , 
quibus  obtinet,  menstruus  dicitur,  haud  una 
ratione  potest  vitiari.  Si  menses  solitA  aetate  non 
profluxerint,  amenorrhoea  vel  retentio  mensium 
adesse  dicitur  :  si  vero ,  postquam  regulariter 
fluxerant,  vel  solito  tempore  non  redeant,  citra 
graviditatem  et  citra  tempus ,  quo  infanti  ubera 
praebentur,  vel  jam  fluentes  subito  reprimantur, 
tunc,  quod  obtinet  morbi  genus,  menostasia  vel 
suppressio  mensium  vocatur. 

§  569. 

Symptomata,  quae  in  utroque  notantur  mensium 
non  profluentium  genere,  eo  potissimum  tempore, 
quo  adesse  deberet  haemorrhagia,  manifestissima 
sunt.  Referas  huc  plenitudinis  sensum  in  infimo 
ventre,  dolorem  lumborum,  capitis,  pectoris, 
ventriculi,  vertiginem,  mobilitatem  nimiam,  dysu¬ 
riam,  tenesmos,  frigus  et  calorem  alternos,  animi 

deliquia,  varia  circulationis  et  respirationis  impe¬ 
dimenta. 

§  570. 

Effectus  amenorrhoeae  et  menostasiae  univer¬ 
sales  sunt,  plenitudo  vasorum  sanguiferorum  uteri, 
postea  universi  corporis ;  distributio  sanguinis 
abnormis  ejusque  auctior  impetus;  febres;  conges¬ 
tiones  ad  partes  varias  ;  sanguinis  fluxus  e  naribus  , 
pulmonibus  ,  ventriculo  ,  venis  haemofrhoidalibus. 
Magna  autem  notatur  affectionum  earum  varietas , 
pro  faeminae  aegrotantis  aetate  et  temperamento  , 
pro  causarum  praedisponentium  et  occasionalium 
ratione,  pro  lenta  vel  subitanea  mensium  sup¬ 
pressione. 

§  571. 

Causae,  quibus  mensium  fluxus  vel  retardatur 
vel  supprimitur ,  quam  plurimae  et  generis  diver¬ 
sissimi  sunt.  Primum  locum  merentur,  quae  ra¬ 
riora  sunt ,  impedimenta  mechanica ,  quibus  via  ex 
utero  praeter  naturam  impeditur,  vel  etiam  laesa 
hujus  aliarumque  genitalium  partium  fabrica.  Dein 
in  censum  veniant  plethora  universalis,  strictior 
fibrarum  compages ,  vasa  uterina  sanguine  turgida 
ac  distenta,  cruoris  inertis,  justo  spissioris ,  ad 
uterum  fluxus ,  spastica  vasorum  strictura ,  aut 
insolita  eorum  inertia.  Saepe  etiam  accusandum 
est  corpus  non  bene  nutritum ,  causa  quacumque 
valde  debilitatum,  ita  ut  vel  nulla  sanguinis  ple¬ 
nitudo  fieri  possit,  vel,  si  qua  facta  fuerit ,  vis 
nulla  sit ,  quae  sanguinem  per  vasa  uteri  propel¬ 
lat.  Naturalis  denique  sanguinis  ad  vasa  uterina 
congestio  impeditor  saepe  morbosft  ejusdem  ad 

paries  alias  derivatione,  praesente  haemoptoe , 
phthisi  pulmonali ,  hepatis  aut  lienis  induratione , 
abccssu  aliquo  in  parte  externd  etc.  Quod  ad 
causas  attinet  occasionales ,  quae  mensium  fluxum 
praecipue  reprimunt ,  vel  subito  sistunt ,  recen¬ 
seri  potissimum  merentur  vehementes  animi  affec¬ 
tus ,  sive  excitantes,  sive  deprimentes,  frigus, 
praesertim  pedibus  admotum ,  magnae  exinanitio¬ 
nes  ,  medicamentorum  stimulantium  abusus,  va¬ 
rium  morborum  genus. 

§  572. 

Natura  saepissime  medicinam  facit  fluxui  ex  utero 
et  vagina  vel  deficienti ,  vel  suppresso.  Neque  raro 
eodem  praesidio  utitur  in  morbis  sanandis  gra¬ 
vissimis.  Nullus  mulierum  morbus  est,  a  puber¬ 
tatis  initio  usque  ad  effoetae  aetatis  periodum , 
qui  hac  vid  sanari  nequeat.  Quando  impedimenta 
adsunt  vinci  nescia  ,  menstruo  sanguinis  fluxui  op¬ 
posita  ,  Natura  interdum  corporis  salutem  curare 
studet  haemorrhagiis ,  quae  ex  aliis  fiunt  partibus: 
qualia  Naturae  conamina  tamen  minime  periculo 
carent ,  neque  raro  Medici  auxilio  indigent. 

§  573. 

Quibus  ars  utitur,  medicamentorum  genus  ad 
promovendam  vel  restituendam  haemorrhagiam  na¬ 
turalem  periodicam  ,  emmenagoga  vocantur  ,  quo 
nomine  insigniuntur  singula  remedia ,  mensibus 
pellendis  idonea. 

S  574. 

Quum  causae ,  quae  menses  vel  retardant  vel 
supprimunt ,  generis  sint  diversissimi ,  nullum  vero 
remedium  sit  ,  quod  singulis  causis  respondeat , 

non  mirandum  est,  praeter  ea,  quae  strictiori: 
sensu  emmenagoga  vocantur ,  quam  plurima  alia 
esse,  quae  usu  legitimo,  mensium  fluxum  pro¬ 
moveant. 

§  575. 

Praesente  plethori  universali ,  aut  nimii  sangui¬ 
nis  ad  uterum  congestione,  venae  sectiones  et 
medicamenta  diluentia ,  refrigerantia ,  optima 
sunt  emmenagoga. 

§  576. 

In  eo  sanguinis  vitio  ,  quod  a  morbosi  multitu¬ 
dine  seri  inducitur,  cute  pallente,  frigente,  tu¬ 
mente  ,  Martialia  potissimum ,  Acida  minera¬ 
lia  ,  Cortex  Peruvianus  cum  aromaticis , 
prodesse  solent. 

§  577. 

In  constitutione  corporis  lenta,  pituitosi,  me¬ 
dicamenta  resolventia  ,  laxantia  ,  salina  ,  maxi¬ 
mum  usum  habent. 

§  578. 

In  faeminis  temperiei  nervosae ,  et  in  hystericis , 
tunc  potissimum  ,  quando  spasmus  systema  uteri¬ 
num  frequenter  detinere  videtur ,  medicamentis 
antispasmodicis  utimur,  ut  deficientem  mensium 
fluxum  arte  nostri  eliciamus. 

§  579. 

Quae  emmenagoga  strictiori  sensu  dicuntur , 
vel  vitam  vasorum  augent,  eorumque  agendi  ratio¬ 
nem  mutant ,  vel  congestionem  sanguinis  ad  uterum 
promovent. 

§  580. 

Vasorum  uterinorum  torpori  medentur :  exerci- 


141 


tatio  corporis  ;  balnea  calida ;  medicamenta  analep  • 
tica ,  cardiaca,  roborantia ,  praecipue  Martialia. 

§  581. 

Congestionem  sanguinis  ad  uterum  promovent: 
venae  sectio  in  pede  ,  hirudines  ad  vulvam ,  injec¬ 
tiones  tepidae  in  vaginam  ,  vapores  calidi  ,  balnea 
pedum  stimulantia ,  frictiones  infimi  ventris ,  tor¬ 
cular  arteriae  femorali  impositum. 

§  582. 

Pleraque  medicamenta  interna  stimulando  agere 
videntur  in  genus  vasculosum  uteri  atque  vaginae: 
exemplo  sint  Borax  Venetus,  herbae  aromaticae, 
ut  Melissa,  Mentha  piperitis,  flores  Chamomillae 
etc. ,  medicamenta  denique  resinosa ,  balsamica  , 
acria  ,  amara ,  Myrrha  ,  Galbanum ,  Rheum ,  Aloe, 
Sabina  ,  Crocus. 

§  583. 

Si  quis  emmenagoga  administrare  cupiat ,  ad  haec 
attendat  praecepta:  1)  si  menses  soliti  aetate  non 
proruperint ,  vel  etiam  praeter  naturam  substite¬ 
rint  ,  medicamentis  non  utendum  est ,  nisi  vale¬ 
tudinis  adversae  symptomata  adsint ;  2)  ab  iis 

remediis  ,  quae  valide  stimulando  agunt ,  semper 
abstinendum  est,  nisi  vera  adsit  atonia  vasorum; 
3)  emmenagoga  non  praescribenda  sunt ,  nisi  reli¬ 
qua  corporis  colatoria  bene  respondeant ,  et  nisi 
omnis  absit  sanguinis  ad  organa  nobiliora  conge¬ 
stio  ;  4)  non  verisimile,  sed  certum  sit ,  nullam 
adesse  graviditatem  ;  5)  eo  potissimum  adhibean¬ 
tur  tempore,  quo  fluere  et  reverti  solebant,  aut 
quo  molimina  ad  hunc  fluxum  notantur. 

§  584. 

Eadem  fere  praecepta  valent  de  iis  medicamen¬ 
tis  ,  quae  olim  aristolochica  et  ecbolicci  dicta 
fuerunt. 

§  585. 

Per  easdem  quippe  causas ,  quae  supprimunt 
menses,  lochia  quoque  vel  justo  parcius  fluunt, 
vel  penitus  cohibentur.  Utrumque  vitii  genus  gra¬ 
vissimos  morbos  puerperis  ipferre  solet.  Praeter 
medicamenta  antea  recensita,  clysmata  potissimum, 
fomenta  calida  et  injectiones  tepidae  eo  conferre 
solent,  ut  lochia  vel  promoveantur,  vel  restituantur. 

§  586. 

Neque  multum  ab  emmenagogis  differunt  ea 
medicamenta,  quibus  interdum  opus  est  ad  pro¬ 
movendum  parturientis  negotium. 

§  587. 

Licet  epistaxis  et  haemorrhoidum  fluxus  non 
referri  mereantur  inter  haemorrhagias  naturales , 
utrosque  tamen  promovere  vel  restituere  quando¬ 
que  convenit ,  tunc  potissimum  ,  quando  per  con¬ 
suetudinem  in  naturam  fere  abierunt ,  aut  quando 
eorum  suppressio  morbos  infert  augetve.  Praesidia 
artis ,  eo  consilio  adhibenda ,  ex  antea  dictis  intel- 
ligi  poterunt. 

CAPUT  XXIV. 

De  secretionibus  et  excretionibus  corporis  , 

praeter  modum  imminutis  vel  suppressis , 
atque  de  methodo  resolvente ,  aperiente . 

§  588. 

Omnes  vel  pleraeque  saltem  corporis  secretiones, 

eodem  quandoque  tempore ,  maximam  partem 
suppressae  sunt:  ita  ut  nec  sola  diaphoresis,  nec 
alvi  excretio ,  nec  diuresis ,  neque  alia  etiam  sin¬ 
gularis  secretio ,  sed  omnes  vel  pleraeque  secreti¬ 
ones  ,  praeter  legem  sanitatis,  vel  torpeant,  vel 
deficiant. 

§  589. 

Inter  symptomata ,  ejusmodi  conditionem  orga¬ 
norum  secernentium  indicantia,  pertinent  potissi¬ 
mum  plenitudinis  sensus  et  inquietudo.  Exemplo 
sint  ea ,  quae  animadverti  solent  febrium ,  quas 
continuas  dicunt,  initio  ,  aut  etiam ,  quae  notari 
consueverunt ,  post  actionem  stimulorum  corpus 
universum  graviter  afficientium  ,  ut  v.  c.  post  animi 
pathemata  vehementiora. 

§  590. 

Causae,  quibus  tribuenda  videtur  universalis 
haec  organorum  secernentium  imminuta  actio  , 
varii  generis  sunt.  Notari  merentur  strictura  spa¬ 
stica  ,  irritatio  nimia,  auctus  universi  sanguinis  im¬ 
petus,  quales  in  morbis  inflammationem  habenti¬ 
bus  obtinent;  atonia  et  debilitas  virium,  qu&  in¬ 
terdum  chronicos  morbos  stipari  videmus  ;  denique 
turbata  ratio  inter  corporis  nutri tionem  ejusque 
secretiones  et  excretiones. 

§  591. 

Quamvis  Natura  turbatam  hanc  secretionum  et 
cxcretionum  rationem  impune  quandoque  ferre 
videatur,  non  nisi  corporis  plenitudinem  praeter 
modum  augendo,  saepissime  tamen  a  stimulis  alie¬ 
nis  ,  qui  suppressis  excretionibus ,  in  corpore  re¬ 
linquuntur,  gravius  commovetur,  et  ad  reactionem 

morbosam  incitatur.  Neque  raro  ex  eadem  causa 
vires  vitales  adeo  supprimuntur ,  ut  debilitatis 
speciem  prae  se  ferant.  Denique  ex  universali  se¬ 
cretionum  torpore  Cachexiae  plurimae,  obstructi¬ 
ones  varii  generis ,  morbi  chronici  alii  originem 
suam  saepissime  repetunt. 

§  592. 

Ut  intelligamus  effectus ,  quos  deperdito  vel 
suppresso  plerarumque  secretionum  vigori  tribui 
oportet ,  tenendum  est ,  in  liac  conditione  ejus¬ 
modi  res ,  quae  vel  abundent ,  vel  ad  nutritionem 
ineptae  sint,  relinqui  in  corpore,  gravissime  jam 
affici  solito ,  si  nihil  adsit  praeter  unam  secretio¬ 
nem  justo  minorem  aut  deficientem. 

§  593. 

Natura  huic  conditioni  morbosae  medetur ,  rec¬ 
tam  rationem  inter  singulas  corporis  functiones , 
febris  potissimum  ope ,  restituendo  ,  virium  vita¬ 
lium  vigorem  vel  augendo  ,  vel  minuendo  ,  mate¬ 
riam  crudam  et  incoctam  praeparando  et  ad  eva¬ 
cuationem  disponendo  ,  vel  denique  alid.  qudcumque 
ratione,  quae  adsunt,  obstacula  removendo. 

§  594. 

Similiter  artifices  Medici  vario  utuntur  praesi¬ 
diorum  genere  ,  quibus  restituant  secretiones  sup¬ 
pressas.  Si  consilium  habeat  Medicus  stricturam 
universalem  solvendi ,  methodo  utitur ,  quae  re- 
laxans  vel  emolliens  dicitur.  Indicatur  methodus 
resolvens  dicta ,  si  evacuanda  materia  ad  exitum 
praeparanda  est.  Methodus  evacuans  aut  aperiens 
adhibetur,  si  promovendo  unam  corporis  evacua¬ 
tionem  ,  secretiones  reliquae ,  ab  e&dem  suppressae, 

vestitui,  aut  etiam,  consensus  lege,  intendi  posse 
videntur.  Denique  purificante  methodo  utimur, 
si  crasin  humorum  emendari  aut  stimulos  alienos 
expelli  oporteat, 

§  595. 

Quum  igitur  medicamenta  diversissima  sint , 
quibus  Naturae  auxiliari  liceat  in  restiuendo  vario , 
quibus  corpus  indiget ,  secretionum  genere  ,  operae 
pretium  esse  videtur,  si  de  singulis  verbo  dixerimus. 

§  596. 

Venae  sectione ,  refrigerantibus ,  diluenti¬ 
bus  ,  emollientibus ,  anti  spasmo  dicis  utimur  , 
si  plethora,  congestio  sanguinis  ad  organa  secer¬ 
nentia,  strictura  universalis,  spasmus,  inflammatio, 
febris ,  secretiones  a  corpore  instituendas  sup¬ 
presserint. 

§  597. 

De  medicamentis,  quae  evacuantia  dicuntur, 
nunc  non  attinet  dicere.  Conferantur  ea,  quae  de 
emeticis  ,  de  purgantibus  ,  de  diaphoreticis  , 
aliisque,  quae  secretiones  singulas  promovent,  me¬ 
dicamentis  monuimus. 

§  598. 

Quae  purificantia  vel  corrigentia  dicuntur 
remedia ,  qualia  sunt  antimonialia  et  mercurialia 
per  epicrasin  administrata ,  et  plura  praeter  haec 
medicamenta  vegetabilia ,  ea  re  potissimum  singulas 
secretiones  augere  videntur ,  quod  stimulum  ali¬ 
quem  contineant ,  a  corpore  nostro  maxime  alie¬ 
num  ,  junctis  plurimorum  organorum  secernentium 
viribus  quantocyus  eliminandum:  exemplo  sit  Tar¬ 
tarus  emeticus  dosi  refracta  praescriptus. 

10 

§  5994 

Frequentissime  autem ,  ubi  causae  adsunt ,  quae 
actionem  organorum  secernentium  supprimunt,  me¬ 
dicamentis  resolventibus  utimur ,  de  quibus  jam 
paulo  accuratius  dicendum  est. 

§  600; 

Causa,  qua  fit,  ut  quae  eliminanda  sunt,  in 
corpore  retineantur  aut  difficilius  evacuentur  ,  in 
vitiata  sorlidoram  et  virium  vitalium  ratione  prae¬ 
sertim  ponenda  videtur.  Quapropter  inter  pitui¬ 
tam  (ne  alias  memoremus  causas  morborum  ,  reso¬ 
lutione  indigentes)  frigidam ,  id  est  a  torpore 
natam,  atque  eam,  quae  nimio  motui  et  tem¬ 
peramento  calido  jungitur ,  jure  distinxit  Boer- 
huavius. 

§  601. 

Quae  igitur  adhibentur  medicamenta ,  ut  sputa 
ad  expectorationem ,  saburra  gastrica  ad  emesin 
vel  catharsin ,  materies  perspirabilis  retenta  ad 
diaphoresin  ,  praeparentur  ,  non  in  ipsas  has  cau¬ 
sas  materiales ,  sed  in  solida ,  a  quibus  secer¬ 
nuntur ,  transmittuntur,  evacuantur,  actionem  suam 
exserere  videntur. 

.  ..  -  §  602. 

Varia  autem  agendi  ratio ,  quam  resolventia 
remedia  in  solidas  partes  et  in  vires  vitales  habent, 
optime  intelligetur ,  si  attendamus  ad  praesidia 
diversissima,  quorum  externo  usu,  tumoimm  alio¬ 
rumque  vitiorum  resolutionem  promovemus. 

§  603. 

Unde  apparet,  quae  resolventia  vocantur  me¬ 
dicamenta  ,  non  virtute  aliqua  communi,  sed  eo 


147 


potissimum  prodesse ,  quod  impedimenta  secretio¬ 
num  removeant,  sive  id  faciant  aestum  minuendo, 
irritabilitatem  deprimendo  ,  copiam  humorum  au¬ 
gendo  ,  virium  vitalium  torporem  tollendo  ,  ex¬ 
trema  vascula  arteriosa  stimulando ,  ad  secretionem 
auctiorem  incitando  ,  sive  alia  quacumque  ratione. 

§  604. 

Pro  qausarum  autem,  quibus  opponuntur,  di¬ 
versitate,  medicamenta  resolventia ,  duce  Volte- 
lenio,  ad  sequentes  ordines  poterunt  referri : 

1)  Resolventia  diluentia ,  ut  aqua,  serum  lactis 
etc.,  quae  partim  prosunt  ardorem  mitigando,  strictu- 
i’as  solvendo  ,  pro  parte,  ut  videtur,  eo  ,  quod  serum 
sanguinis  praeter  modum  augeant ,  aut  corpori 
copift  sua  oneri  sint,  illudque  impellant,  ut  sin¬ 
gula  colatoria  ad  actionem  auctiorem  incitentur: 
exemplo  sit  medendi  methodus ,  quam  commcnT  t 
davit  Doct.  Cadet  de  Vaux. 

2)  Resolventia  abstergentia ,  attenuantia ,  fri¬ 
gida  ;  ut  salia  media;  acida  vegetabilia;  sapones 
naturales  ;  mei ;  fructus  horaei ;  plantae  aquoso  - 
S3ponaceae. 

3)  Incidentia  calida ,  uti  salia  alcalina  fixa 
et  volatilia ;  sapones  artificiales ;  fella  animalium  ; 
plantae  amarae,  acres  ex  classe  alliacea  et  tetni- 
dynamia ;  gummata  ferulacea. 

4)  Roborantia  ;  ferrum,  aromata;  exercitatio  ; 
frictiones. 

5)  Specifica ,  ut  Mercurialia ,  Antimonialia,  prae¬ 
parata  e  Sulphure. 

CAPUT  XXV. 


De  secretionum  augmento  ,  quod  praeter  na¬ 
turam  est ,  et  de  methodo  reprimente. 

%  605. 

Quamvis  saepius  fieri  soleat ,  ut  pari  fere  ratione 
qua  aliae  augentur,  aliae  minuantur  secretiones  et 
excretiones ,  quo  quippe  Naturae  adminiculo  cautum 
sit  ,  ne  corpus  adeo  facile  et  subito  exhauriatur ; 
interdum  tamen  accidit,  ut  pleraeque  corporis  secre¬ 
tiones,  eodem  tempore ,  praeter  modum  intendantur. 

§  606. 

Quae  praeter  naturam  auctae  sunt ,  secretiones 
et  excretiones ,  plerumque  per  vias  obtinent  natu¬ 
rales,  ita  ut  sudores  notentur  colliquatiri ,  diar¬ 
rhoeae,  dysenteriae,  copiosior  sputorum  exscreatio  , 
diabetes  et  similia ;  quandoque  tamen  per  vias 
minus  consuetas,  ut  v.  c,  per  haemorrhagias ,  aut 
per  suppurationem. 

§  607. 

Causae  sunt  irritamenta  a  foris  admota ,  quibus 
secernentia  organa  praeter  modum  incitantur ; 
graves  animi  commotiones;  vitiata  humorum  indo¬ 
les  ;  debilitas  et  atonia ,  quae  vel  corpus  univer¬ 
sum  ,  vel  partes  singulares  detinent ;  turbata  ratio 
inter  secretiones  singulas ,  vel  excretiones  inter  et 
nutritionem. 

§  608. 

Qua  organorum  secernentium  conditione  prae¬ 
sente,  damna  plurima  in  corpus  humanum  redun¬ 
dant.  Iis  quippe ,  quae  ad  nutritionem  inservire 
deberent ,  evacuatis ,  sanguinis  penuria  oritur , 


humorum  erasis  depravatur,  debilitas  universalis  et 
exinanitio  oriuntur. 

§  609. 

Quamvis  praesidia ,  quibus  Medicus  utitur  ad 
eobibendas  secretiones  justo  majores,  generis  sint 
diversissimi ,  et  ad  causas ,  a  quibus  pendet  status 
ille  morbosus,  ea  composita  esse  oporteat,  me¬ 
dendi  methodum  tamen  ,  hoc  consilio  adhibendam  , 
communi  reprimentis  nomine  insigniri  licebit. 

§  610. 

Inter  causas  irritantes ,  quibus  secretiones  praeter 
naturam  augentur ,  frequentissimas  referri  merentur 
vestitus  justo  calidior,  stragula  lecti  parata  e  plu¬ 
mis  aut  lana ,  alimenta  et  potulenta  excitante  vi 
praedita :  in  quo  causarum  genere  removendo  pri¬ 
mum  est  Artis  praesidium  adversus  secretiones  et 
excretiones  excedentes  modum. 

§  611. 

Quando  secretiones  praeter  naturam  incitantur  a 
vitiata  sanguinis  erasi ,  id  est ,  quando  perspiratio- 
nem ,  diuresin  aliorumque  organorum  ,  quae  cola- 
torii  munere  funguntur,  actionem  justo  magis 
intendunt  insolita  tenuitas  aut  vilia  alia  sanguinis  , 
tunc  medicamenta  corrigentia  in  primis  conyeniunt. 

§  612. 

Medicamenta  relaxantia ,  diluentia ,  derivantia 
tunc  potissimum  juvant ,  quando  excretiones  co¬ 
piosiores  causam  habent  in  nimia  partium  irrita¬ 
bilitate  ,  in  plethora  universali  vel  topica :  exemplo- 
sint  haemorrhagiae ,  quae  vocantur  activae. 

§  613. 

Quae  passivi  generis  sunt,  haemorrhagiae  docent, 

ab  atoma  quoque  et  debilitate  secretiones  et 
excretiones  praeter  modum  posse  intendi.  Quo 
in  casu ,  medicamentis  opus  est  roborantibus , 
tonicis ,  adstrin gentibus. 

§  614. 

Denique  salutem  afferre  possunt  ,  quaecumque 
nutritionem  insigniter  promovent,  eupepta ,  ama¬ 
ra  ,  stomachica  :  quo  referas  lactis  usum ,  cor¬ 
ticem  Peruvianum  ,  Lichenem  Islandicum  et  quae 
similia  sunt.  ,  , 

sitate.  §  7.  .  .  .  pag.  1. 

De  Therapiae  divisione  in  generalem  et 
specialem.  §  8. 

De  utriusque  ratione  etargumento.  §  9  —  13. 

De  Therapiae  generalis  usu  atque  historia. 

§  14—20.  .  .  .  .  .  «  2  et  3. 

Pars  Prior. 

DE  COGNOSCENDIS  MORBIS. 
Caput  I. 

De  iis  ,  quae  ad  morborum  cognitionem 
sunt  investiganda.  §  21 — 33.  .  pag.  4  —  6. 

Caput  II. 

De  modo  et  praesidiis  ,  quibus  morborum 
Ot  exploratio.  §  34 — 51. 


«  6 — 9. 


INDEX  CAPITUM. 


Pars  Posterior. 

DE  SANANDIS  MORBIS. 

Sectio  I. 

Praecepta  generalia  de  arte  medendi  morbis. 

Caput  I. 

De  Therapeutice  naturali ,  sive  de  praesi¬ 
diis  ,  quae  Natura  habet  ad  sanandos 
morbos.  §  52—74.  .  .  pag.  9— 14. 

Caput  II. 

De  Artis  facultate  in  observandis ,  imitan¬ 
dis  et  regundis  Naturae  viribus.  §  75 — 94.  «  14— 17. 

Caput  III. 

De  medendi  consilio  et  de  sanationis  di¬ 
versitate.  §  95—150.  .  .  «  17—20. 

Caput  IV. 

De  universa  medicamentorum  ratione,  et  de 

modo,  quo  operari  videntur.  §  151 — 177.  «  26—31. 

C  A  P  u  T  V. 

De  medicamentorum  usu,  ad  omnem  aegro¬ 
tantium  conditionem,  ad  externa,  et 
ad  universam  morbi  rationem  compo¬ 
nendo.  §  178—226.  .  .  « 31  —  44» 

Caput  VI. 

De  ordine ,  quo  praecipuae  medendi  me¬ 
thodi  ,  quaeque  ad  eas  faciunt,  remedio¬ 
rum  genera  explipari  posse  videntur. 

§  227—237.  .  .  .  «  44-46. 


INDEX  CAPITUM. 


Sectio  II. 

Universalia  artis  praesidia  ad  sanandos 
morbos. 


Affectiones  morbosae  simplices ,  cum  partium  , 

quae  similares  dicuntur ,  tum  etiam  humo¬ 
rum  ,  quaeque  in  iis  conveniunt  medendi 
methodi. 

Caput  I. 

De  irritatione  generis  vasculosi  et  de  me¬ 
thodo  antiphlogistica.  §  238 — 255.  pag<47 — 51. 

De  venae  sectione.  §  256 — 263.  .  «  51 — 56. 

De  sanguinis  detractione  locali.  §  264—273.«  56-— 59. 

De  methodo  derivante.  §  274 — 286,  «  59 — 63. 

Caput  II. 

De  irritatione  generis  nervei  et  de  me¬ 
thodo  sedante.  §  287 — 313.  .  «  63—70. 

Caput  III. 

De  fibrae  muscularis  irritatione  et  de  metho¬ 
do  emolliente  vel  relaxante,  §  314—328.  «  70—73. 

Caput  IV. 

De  torpente  vasorum  actione  et  de  methodo 

stimulante  vel  irritante.  §  329—338.  «  73 — 76. 

Caput  V. 

De  torpore  generis  nervei  et  de  excitante , 
quae  huic  respondet,  medendi  methodo. 

S  339—350.  .  .  .  «  76—79. 


INDEX  CAPITUM. 


Caput  VI. 

De  fibrae  muscularis  torpore  et  de  me¬ 
thodo  tonica  ,  roborante.  §  351—364.  pag.79— 83. 

Caput  VII. 

De  sanguinis  aliorumque  humorum  abun¬ 
dantia  et  de  methodo  detrahente. 

§  365—376.  .  .  «  83—86. 

Caput  VIII. 

De  materiae  organicae ,  humorum  prae¬ 
cipue,  inopia  et  de  methodo  nutriente. 

§  377—386.  «  86—88. 

Caput  IX. 

De  spissitudine  humorum ,  quae  praeter 
naturam  est,  et  de  methodo  attenuante  , 
diluente.  §  387 — 396.  .  .  «  88 — 91. 

Caput  X. 

De  morbosa  humorum  tenuitate  et  de 
vitiata  eorum  erasi ,  atque  de  methodo 
corrigente,  antiseptica.  §  397 — 411.  «91 — 95. 

yjffectiones  morbosae  simplices ,  quae  in  par¬ 
tibus  dis  similaribus  obtinent ,  atque  medendi 
consilia ,  quae  in  singulis  conveniunt . 

Caput  XI. 

De  colluvie  gastrica ,  ventriculum  vel  su¬ 
periorem  intestinorum  tractum  gravante, 
et  de  methodo  emetica.  §  412 — 423.  pag.  96< — 99. 


INDEX  CAPITUM. 


Caput  XII. 

De  colluvie  gastrica ,  tenuia  vel  crassa 
intestina  occupante ,  et  de  methodo 
purgante  ,  cathartica.  §  424—438.  pag.99 — 104. 

Caput  XIII, 

De  acido  primarum  viarum  et  de  metho¬ 
do  ,  quae  antacida  dicitur.  §  439 — 447.«  104 — 106. 

Caput  XIV. 

De  vermium  in  tractu  intestinorum  prae¬ 
sentia  atque  de  methodo  anthelmin- 

tica,  §  448—457.  .  .  «  106—109. 

Caput  XV. 

De  immodicis  ventriculi  et  intestinorum 
excretionibus ,  atque  de  methodis, 
quae  his  respondent ,  antemelica  et 
antidysenterica.  §  i58 — 481.  .  «  109 — 114. 

Caput  XVI. 

De  suppressa  vel  imminuti  perspiratione 
cutanea  et  de  methodo  diaphoretica. 

§  482-492.  .  .  «  114—118. 

Caput  XVIL 

De  perspiratione  excedente  modum  et 
de  methodo  cutim  stringente ,  anthy- 
drotica.  §  493 — 502.  .  .  «  114 — 120. 

Caput  XVIII. 

De  imminuti!  urinae  secretione  et  de  me¬ 
thodo  diuretica.  §  503  —520.  .  «  120 _ 124. 

Caput  XIX. 

De  secretione  urinae  praeter  modum 
aucta  et  de  methodo  antidiabetica, 

§  521—529.  .  .  .  «  124—126. 


INDEX  CAPITUM. 


Caput  XX. 

De  calculis  organa  uropoietica  occupan¬ 
tibus  ,  et  de  methodo  lithontriptica. 

§  530 — 537.  .  *  .  pag.126 — 128. 

Caput  XXT. 

De  vitiati  muci  in  pulmonibus  et  aspera 
arteria,  cum  secretione ,  tum  excretio- 
ne ,  atque  de  methodo  expecto¬ 
rante.  §  538 — 552.  .  .  «  128—133. 

Caput  XXII. 

De  muci  in  naribus ,  in  meatu  auditorio 
et  in  faucibus  secretione  vel  deficiente, 
vel  morbose  mutata ,  atque  de  me¬ 
thodo  apophlegmaticii.  §  553 — 567*  «  133 — 137. 

Caput  XXIII. 

De  deficiente ,  suppressi  vel  justo  par¬ 
ciori  mensium  et  lochiorum  secretione , 
atque  de  methodo  emmenagoga  et 
aristolochicd.  §  568—587.  .  «  137 — 142. 

Caput  XXIV. 

De  secretionibus  et  excretionibus  cor¬ 
poris  praeter  modum  imminutis  vel 
suppressis ,  atque  de  methodo  resol¬ 
vente  et  aperiente.  §  588—604.  «  142 — 147. 

Caput  XXV. 

De  secretionum  augmento ,  quod  praeter 
naturam  est ,  et  de  methodo  repri¬ 
mente.  §  605 — 614.  .  .  «  148  —  150. 


